Лекцыянарый

Том 5. Велікодны перыяд

Лекцыянарый. Том 5. Велікодны перыяд. — Мінск, 2015.

© 2015 Канферэнцыя Каталіцкіх Біскупаў Беларусі

Адрас для прапановаў, каментароў і заўваг: lectionary.by@gmail.com.

Змест

Агульная інфармацыя

Актава Пасхі

Велікодная нядзеля

Панядзелак у актаве Пасхі

Аўторак у актаве Пасхі

Серада ў актаве Пасхі

Чацвер у актаве Пасхі

Пятніца ў актаве Пасхі

Субота ў актаве Пасхі

Другі Велікодны тыдзень

ІІ Велікодная нядзеля, Год А

ІІ Велікодная нядзеля, Год В

ІІ Велікодная нядзеля, Год С

Пн, Ат, Ср, Чц, Пт, Сб

Трэці Велікодны тыдзень

ІІI Велікодная нядзеля, Год А

ІІI Велікодная нядзеля, Год В

ІІI Велікодная нядзеля, Год С

Пн, Ат, Ср, Чц, Пт, Сб

Чацвёрты Велікодны тыдзень

ІV Велікодная нядзеля, Год А

ІV Велікодная нядзеля, Год В

ІV Велікодная нядзеля, Год С

Пн, Ат, Ср, Чц, Пт, Сб

Пяты Велікодны тыдзень

V Велікодная нядзеля, Год А

V Велікодная нядзеля, Год В

V Велікодная нядзеля, Год С

Пн, Ат, Ср, Чц, Пт, Сб

Шосты Велікодны тыдзень

VІ Велікодная нядзеля, Год А

VІ Велікодная нядзеля, Год В

VІ Велікодная нядзеля, Год С

Пн, Ат, Ср, Чц, Пт, Сб

Сёмы Велікодны тыдзень

VІІ Велікодная нядзеля, Год А

VІІ Велікодная нядзеля, Год В

VІІ Велікодная нядзеля, Год С

Пн, Ат, Ср, Чц, Пт, Сб

Спасланне Святога Духа

- імша ў вігілію

- імша ўдзень

Агульная інфармацыя

1. Асаблівасці літургічнага календара

ВЕЛІКОДНЫ ПЕРЫЯД — гэта час святкавання Пасхальнай таямніцы смерці і ўваскрасення Езуса Хрыста. Вылічэнне даты Пасхі асноўваецца на сонечным календары: яна прыпадае на першую нядзелю пасля першай поўні пасля вясновага раўнадзенства. Некаторыя ўсходнія хрысціяне святкуюць Пасху ў іншы дзень, паводле вылічэнняў на падставе Юліянскага календара.

З ГЭТАГА ПЕРЫЯДУ асабліва ўрачыстым святкаваннем вылучаецца Актава Пасхі, якая пачынаецца ў Велікодную нядзелю і заканчваецца ў другую нядзелю Велікоднага перыяду. Увесь Велікодны перыяд доўжыцца 50 дзён і заканчваецца ўрачыстасцю Спаслання Духа Святога, альбо Пяцідзесятніцай. На саракавы дзень Велікоднага перыяду адзначаецца ўрачыстасць Унебаўшэсця Пана.

2. Падбор чытанняў у Велікодным перыядзе

НЯДЗЕЛЬНЫЯ ЎРЫЎКІ ЕВАНГЕЛЛЯ першых трох нядзеляў расказваюць пра аб'яўленні ўваскрослага Хрыста. На чацвёртую нядзелю прызначана чытанне пра Добрага Пастыра. У пятую, шостую і сёмую нядзелю чытаюцца ўрыўкі з настаўленнямі Пана і малітвай у дзень Апошняй Вячэры. Першыя чытанні ў нядзелі бяруцца з кнігі Дзеяў апосталаў. Яны арганізаваныя ў трохгадовы цыкл (А, В, С) і распавядаюць пра жыццё першых хрысціянаў. У якасці другога чытання бяруцца ўрыўкі з першага паслання апостала Пятра (у год А), з першага паслання Яна (у год В) і з кнігі Апакаліпсісу (у год С).

ПЕРШЫЯ ЧЫТАННІ БУДНІХ ДЗЁН уяўляюць сабой сістэматычную паслядоўнасць з Дзеяў апосталаў. Евангельскія чытанні ў Актаве Пасхі паказваюць сцэны аб'яўленняў Пана, а затым бесперарыўна чытаецца Евангелле ад Яна, але выбіраюцца тэксты пасхальнага характару, каб дапоўніць тыя ўрыўкі з Яна, якія чыталіся падчас Вялікага посту.

ВЕЛІКОДНАЯ НЯДЗЕЛЯ

Імша ўдзень

ПЕРШАЕ ЧЫТАННЕ (Дз 10, 34а. 37–43)

Мы елі і пілі з Ім пасля ўваскрасення Яго з мёртвых

Чытанне кнігі Дзеяў Апосталаў.

У тыя дні:

Пётр адкрыў вусны свае і сказаў: Вы ведаеце, што адбывалася па ўсёй Юдэі, пачынаючы ад Галілеі, пасля хросту, абвешчанага Янам. Як Бог намасціў Духам Святым і моцай Езуса з Назарэту, які хадзіў, робячы дабро і аздараўляючы ўсіх, апанаваных д’яблам, бо з Ім быў Бог.

I мы — сведкі ўсяго, што Ён зрабіў у краіне юдэйскай і ў Ерузалеме. Яго забілі, павесіўшы Яго на дрэве. Бог уваскрасіў Яго на трэці дзень і дазволіў Яму аб’явіцца, не ўсяму народу, але нам, сведкам, выбраным спярша Богам, якія елі і пілі з Ім пасля ўваскрасення Яго з мёртвых.

Наказаў нам абвяшчаць народу і сведчыць, што Ён прызначаны Богам суддзя жывых і памерлых. Пра Яго ўсе прарокі сведчаць, што кожны, хто верыць у Яго, атрымае дараванне грахоў праз імя Ягонае.

Гэта слова Божае.

РЭСПАНСАРЫЙНЫ ПСАЛЬМ (Пс 118 (117), 1–2. 16–17. 22–23, Р.: 24)

Рэфрэн: Вось дзень, які Пан учыніў, будзем радавацца ў ім.

Або: Аллелюя.

1. Хваліце Пана, бо Ён добры, *

бо навекі міласэрнасць Ягоная.

2. Няхай скажа Ізраэль: *

Навекі міласэрнасць Ягоная.

Рэфрэн: Вось дзень, які Пан учыніў, будзем радавацца ў ім.

Або: Аллелюя.

16. Правіца Пана ўзнялася высока, *

правіца Пана праявіла сілу!

17. Не памру, але жыць буду *

і абвяшчаць справы Пана.

Рэфрэн: Вось дзень, які Пан учыніў, будзем радавацца ў ім.

Або: Аллелюя.

22. Камень, адкінуты будаўнікамі, *

стаў галавою вугла.

23. Пан учыніў гэта, *

і дзіўна яно ў вачах нашых.

Рэфрэн: Вось дзень, які Пан учыніў, будзем радавацца ў ім.

Або: Аллелюя.

ДРУГОЕ ЧЫТАННЕ (Клс 3, 1–4)

Шукайце таго, што ў вышынях, дзе Хрыстус

Чытанне Паслання святога апостала Паўла да Каласянаў

Браты:

Калі ж вы ўваскрэслі з Хрыстом, шукайце таго, што ў вышынях, дзе Хрыстус сядзіць праваруч Бога; пра тое, што ў вышынях, думайце, а не пра зямное, бо вы памерлі, і жыццё вашае схавана з Хрыстом у Богу. Калі ж з’явіцца Хрыстус, жыццё вашае, тады і вы з’явіцеся разам з Ім у хвале.

Гэта слова Божае.

СЕКВЕНЦЫЯ

Ў радаснае свята Пасхальнай Ахвяры

верныя прыносяць праслаўлення дары.

Адкупіў авечак Хрыстус наш бязвінны,

паяднаў з Айцом нас, змыў грахі, правіны.

У баі вялікім смерць жыццё сустрэла,

хоць памёр, усё ж Ён валадарыць смела.

Адкажы, Марыя, што бачыла ў дарозе?

— Уваскрос, жывы Ён, годзе быць трывозе.

Гэтаму анёлы сведкамі там сталі:

толькі палатно ды вопраткі ляжалі.

Уваскрос ўжо Хрыстус, Бог мой і Надзея,

месцам жа спаткання будзе Галілея.

Сапраўды ўваскрос Ён — гэта цуд праўдзівы.

Смерці Пераможца, будзь жа літасцівы.

СПЕЎ ПЕРАД ЕВАНГЕЛЛЕМ (1 Кар 5, 7б–8а)

Акламацыя: Аллелюя, аллелюя, аллелюя.

Пасха нашая, Хрыстус, ахвяраваны за нас,

таму будзем святкаваць у Пану.

Акламацыя: Аллелюя, аллелюя, аллелюя.

ЕВАНГЕЛЛЕ (Ян 20, 1–9)

Трэба было Яму ўваскрэснуць з мёртвых

+ Чытанне святога Евангелля паводле Яна.

У першы дзень тыдня Марыя Магдалена прыйшла да магілы раніцай, калі было яшчэ цёмна, і ўбачыла, што камень адсунуты ад магілы. І пабегла, і прыбыла да Сымона Пятра і да другога вучня, якога любіў Езус, і сказала ім: Забралі Пана з магілы, і не ведаем, дзе паклалі Яго.

Тады выйшаў Пётр і другі вучань, і пайшлі да магілы. Пабеглі абодва разам. І другі вучань пабег наперадзе хутчэй за Пятра і прыбыў да магілы першы. Заглянуўшы, убачыў, што ляжаць палотны, аднак не ўвайшоў. Тады прыйшоў за ім Сымон Пётр і ўвайшоў у магілу, і ўбачыў палотны, якія там ляжалі, і хусту, якая была на галаве Ягонай, не з палотнамі яна ляжала, а асобна, скручаная на іншым месцы. Тады ўвайшоў і той другі вучань, што прыбег першы да магілы, і ўбачыў, і паверыў. Бо яны яшчэ не ведалі Пісання, што трэба было Яму ўваскрэснуць з мёртвых.

Гэта слова Пана.

ПАНЯДЗЕЛАК У АКТАВЕ ПАСХІ

ПЕРШАЕ ЧЫТАННЕ (Дз 2, 14. 22–33)

Гэтага Езуса ўваскрасіў Бог, чаму ўсе мы сведкі

Чытанне кнігі Дзеяў Апосталаў.

У дзень Пяцідзесятніцы ўстаў Пётр разам з Адзінаццаццю і прамовіў моцным голасам да іх: Мужы Ізраэля, выслухайце гэтыя словы: Езус з Назарэту быў Мужам, якога Бог паказаў вам у сіле, цудах і знаках, што Бог учыніў праз Яго сярод вас, як і самі ведаеце. Вызначаная воля і прадбачанне Божае выдала Яго, а вы, укрыжаваўшы рукамі бязбожных, забілі Яго. Але Бог уваскрасіў Яго, вызваліўшы ад мукаў смерці, бо немагчыма было, каб яна трымала Яго. Давід жа гаворыць пра Яго: Я заўсёды меў Пана перад сабою, бо Ён праваруч мяне, каб я не пахіснуўся. Таму ўсцешылася сэрца маё і ўзрадаваўся язык мой, і цела маё будзе спачываць у надзеі. Бо не пакінеш душы маёй у адхлані, не дасі Святому Твайму ўбачыць тленне. Ты даў мне пазнаць дарогі жыцця. Ты напоўніш мяне радасцю перад абліччам Тваім.

Мужы і браты, дазвольце мне сказаць вам адкрыта пра патрыярха Давіда, які памёр і пахаваны, і магіла ягоная знаходзіцца сярод нас па сённяшні дзень. Будучы ж прарокам і ведаючы, што Бог прысягнуў яму пасадзіць на ягоным троне патомка ягонага. Ён прадбачыў і казаў пра ўваскрасенне Хрыста, што не засталася душа Яго ў адхлані, і цела Ягонае не ўбачыла тлення. Гэтага Езуса ўваскрасіў Бог, чаму ўсе мы сведкі. Вось, узнесены правіцаю Бога і, атрымаўшы ад Айца абяцанне Духа Святога, Ён выявіў тое, што вы бачыце і чуеце.

Гэта слова Божае.

РЭСПАНСАРЫЙНЫ ПСАЛЬМ (Пс 16 (15), 1–2а і 5. 7–8. 9–10. 11, Р.: 1)

Рэфрэн: Захавай мяне, Божа, бо на Цябе спадзяюся.

Або: Аллелюя.

1. Захавай мяне, Божа, бо на Цябе спадзяюся, *

2. Сказаў я Пану: Ты — мой Пан.

5. Пан частка спадчыны маёй і келіха майго, *

Ён лёс мой трымае.

Рэфрэн: Захавай мяне, Божа, бо на Цябе спадзяюся.

Або: Аллелюя.

7. Благаслаўляю Пана, які даў мне параду, *

бо нават начамі вучыць мяне маё нутро.

8. Пана заўсёды маю перад сабою, *

бо Ён праваруч мяне, я не пахіснуся.

Рэфрэн: Захавай мяне, Божа, бо на Цябе спадзяюся.

Або: Аллелюя.

9. Таму радуецца маё сэрца і весяліцца душа, *

і цела маё будзе спачываць бяспечна,

10. бо не пакінеш душы маёй у адхлані *

і не дасі святому Твайму ўбачыць тленне.

Рэфрэн: Захавай мяне, Божа, бо на Цябе спадзяюся.

Або: Аллелюя.

11. Ты дарогу жыцця мне пакажаш, *

паўната радасці перад Табою,

вечнае шчасце *

праваруч Цябе.

Рэфрэн: Захавай мяне, Божа, бо на Цябе спадзяюся.

Або: Аллелюя.

СЕКВЕНЦЫЯ (па жаданні)

Ў радаснае свята Пасхальнай Ахвяры

верныя прыносяць праслаўлення дары.

Адкупіў авечак Хрыстус наш бязвінны,

паяднаў з Айцом нас, змыў грахі, правіны.

У баі вялікім смерць жыццё сустрэла,

хоць памёр, усё ж Ён валадарыць смела.

Адкажы, Марыя, што бачыла ў дарозе?

— Уваскрос, жывы Ён, годзе быць трывозе.

Гэтаму анёлы сведкамі там сталі:

толькі палатно ды вопраткі ляжалі.

Уваскрос ўжо Хрыстус, Бог мой і Надзея,

месцам жа спаткання будзе Галілея.

Сапраўды ўваскрос Ён — гэта цуд праўдзівы.

Смерці Пераможца, будзь жа літасцівы.

СПЕЎ ПЕРАД ЕВАНГЕЛЛЕМ (Пс 118 (117), 24)

Акламацыя: Аллелюя, аллелюя, аллелюя.

Вось дзень, які Пан учыніў,

будзем радавацца ў ім і весяліцца.

Акламацыя: Аллелюя, аллелюя, аллелюя.

ЕВАНГЕЛЛЕ (Мц 28, 8–15)

Паведаміце братам Маім, каб ішлі ў Галілею, і там Мяне ўбачаць

+ Чытанне святога Евангелля паводле Мацвея.

У той час:

Жанчыны, хутка адышоўшы ад магілы, са страхам і вялікай радасцю пабеглі паведаміць вучням Ягоным. І вось Езус, выйшаўшы ім насустрач, сказаў: Вітайце. Яны ж, падышоўшы, абнялі ногі Ягоныя і пакланіліся Яму. Тады кажа ім Езус: Не бойцеся. Ідзіце, паведаміце братам Маім, каб ішлі ў Галілею, там Мяне ўбачаць.

Калі яны былі ў дарозе, некаторыя з варты прыйшлі ў горад і паведамілі першасвятарам пра ўсё, што сталася. Тыя сабраліся са старэйшынамі, параіліся і далі жаўнерам даволі шмат сярэбранікаў, кажучы:

Скажыце, што вучні Ягоныя прыйшлі ўначы і выкралі Яго, калі мы спалі. І калі гэта дойдзе да вушэй намесніка, мы пераканаем яго і ўратуем вас ад непрыемнасцяў.

Яны ж узялі сярэбранікі і зрабілі так, як іх навучылі. І разнеслася чутка пра гэта сярод юдэяў аж да сённяшняга дня.

Гэта слова Пана.

АЎТОРАК У АКТАВЕ ПАСХІ

ПЕРШАЕ ЧЫТАННЕ (Дз 2, 36–41)

Пакайцеся, і няхай кожны з вас ахрысціцца ў імя Езуса

Чытанне кнігі Дзеяў Апосталаў.

У дзень Пяцідзесятніцы сказаў Пётр юдэям:

Няхай кожны дом Ізраэля цвёрда ведае, што гэтага Езуса, якога вы ўкрыжавалі, Бог зрабіў і Панам, і Месіяй.

Калі ж пачулі гэта, змягчэла сэрца іхняе і яны сказалі Пятру і астатнім апосталам: Што нам рабіць, браты? Сказаў ім Пётр: Пакайцеся, і няхай кожны з вас ахрысціцца ў імя Езуса Хрыста дзеля адпушчэння грахоў вашых, і атрымаеце дар Духа Святога. Бо вам належыць абяцанне і дзецям вашым, і ўсім тым, хто далёка, каго толькі пакліча Пан Бог наш.

І многімі іншымі словамі ён сведчыў і навучаў, кажучы:

Ратуйцеся ад гэтага падступнага пакалення.

Тыя ж, хто прыняў слова ягонае, ахрысціліся. І далучылася ў гэты дзень да іх каля трох тысяч душ.

Гэта слова Божае.

РЭСПАНСАРЫЙНЫ ПСАЛЬМ (Пс 33 (32), 4–5. 18–19. 20 і 22, Р.: пар. 5b)

Рэфрэн: Міласцю Пана поўніцца зямля.

Або: Аллелюя.

4. Праўдзівае слова Пана, *

і ўсе ўчынкі Ягоныя верныя.

5. Ён любіць справядлівасць і правасуддзе, *

міласцю Пана поўніцца зямля.

Рэфрэн: Міласцю Пана поўніцца зямля.

Або: Аллелюя.

18. Вось вока Пана над тымі, хто Яго баіцца, *

над тымі, хто спадзяецца на Яго міласэрнасць,

19. каб Ён душу іх уратаваў ад смерці *

і накарміў іх у час голаду.

Рэфрэн: Міласцю Пана поўніцца зямля.

Або: Аллелюя.

20. Душа наша чакае Пана: *

Ён — наша дапамога і абарона.

22. Міласэрнасць Твая, Пане, няхай будзе над намі, *

бо мы на Цябе спадзяёмся!

Рэфрэн: Міласцю Пана поўніцца зямля.

Або: Аллелюя.

СЕКВЕНЦЫЯ (па жаданні)

Ў радаснае свята Пасхальнай Ахвяры

верныя прыносяць праслаўлення дары.

Адкупіў авечак Хрыстус наш бязвінны,

паяднаў з Айцом нас, змыў грахі, правіны.

У баі вялікім смерць жыццё сустрэла,

хоць памёр, усё ж Ён валадарыць смела.

Адкажы, Марыя, што бачыла ў дарозе?

— Уваскрос, жывы Ён, годзе быць трывозе.

Гэтаму анёлы сведкамі там сталі:

толькі палатно ды вопраткі ляжалі.

Уваскрос ўжо Хрыстус, Бог мой і Надзея,

месцам жа спаткання будзе Галілея.

Сапраўды ўваскрос Ён — гэта цуд праўдзівы.

Смерці Пераможца, будзь жа літасцівы.

СПЕЎ ПЕРАД ЕВАНГЕЛЛЕМ (Пс 118 (117), 24)

Акламацыя: Аллелюя, аллелюя, аллелюя.

Вось дзень, які Пан учыніў,

будзем радавацца ў ім і весяліцца.

Акламацыя: Аллелюя, аллелюя, аллелюя.

ЕВАНГЕЛЛЕ (Ян 20, 11–18)

Бачыла Пана, і Ён сказаў ёй

+ Чытанне святога Евангелля паводле Яна.

У той час:

Марыя стаяла каля магілы і плакала. Калі ж плакала, зазірнула ў магілу і ўбачыла двух анёлаў у белым адзенні, якія сядзелі, адзін каля галавы, а другі каля ног, дзе ляжала цела Езуса.

І яны кажуць ёй: Жанчына, чаго ты плачаш?

Адказала ім: Забралі Пана майго, і не ведаю, дзе паклалі Яго.

Калі гэта сказала, азірнулася і ўбачыла Езуса, які стаяў там, але не ведала, што гэта Езус.

Кажа ёй Езус: Жанчына, чаго ты плачаш? Каго шукаеш?

Яна, думаючы, што гэта садоўнік, кажа Яму: Пане, калі ты вынес Яго, скажы мне, дзе ты паклаў Яго, і я забяру Яго.

Езус кажа ёй: Марыя! А яна азірнулася і сказала Яму па-габрэйску: Раббуні, — што азначае «Настаўнік».

Кажа ёй Езус: Не затрымлівай Мяне, бо Я яшчэ не ўзышоў да Айца. Ідзі ж да братоў Маіх і скажы ім: Узыходжу да Айца Майго і Айца вашага, да Бога Майго і Бога вашага.

Пайшла Марыя Магдалена абвясціць вучням, што бачыла Пана і тое, што Ён сказаў ёй.

Гэта слова Пана.

СЕРАДА Ў АКТАВЕ ПАСХІ

ПЕРШАЕ ЧЫТАННЕ (Дз 3, 1–10)

Што маю, тое даю табе: у імя Езуса, устань і хадзі

Чытанне кнігі Дзеяў Апосталаў.

У тыя дні:

Пётр і Ян ішлі ў святыню на малітву а дзевятай гадзіне. І быў там чалавек, кульгавы ад нараджэння, якога насілі і садзілі штодня каля брамы святыні, што звалася Прыгожай, каб ён прасіў міласціну ў тых, хто ўваходзіў у святыню. Ён убачыў Пятра і Яна, якія збіраліся ўвайсці ў святыню, і папрасіў у іх міласціну.

Пётр з Янам зірнулі на яго і сказалі: Паглядзі на нас. І ён паглядзеў на іх, спадзеючыся што-небудзь атрымаць. Пётр сказаў: Срэбра і золата не маю, але што маю, тое даю табе: у імя Езуса Хрыста з Назарэту, устань і хадзі. І ўзяў яго за правую руку, і падняў яго. І адразу ўмацаваліся ногі яго і ступні. Ускочыў, устаў і пачаў хадзіць, і ўвайшоў з імі ў святыню, ходзячы, падскокваючы і славячы Бога.

Усе людзі бачылі, як ён хадзіў і славіў Бога. І пазналі яго, што гэта быў той самы, які сядзеў каля Прыгожай брамы святыні дзеля міласціны, і напоўніліся жахам і здзіўленнем ад таго, што сталася з ім.

Гэта слова Божае.

РЭСПАНСАРЫЙНЫ ПСАЛЬМ (Пс 105 (104), 1–2. 3–4. 6–7. 8–9, Р.: 3b)

Рэфрэн: Няхай радуюцца сэрцы тых, хто шукае Пана.

Або: Аллелюя.

1. Слаўце Пана, заклікайце імя Яго, *

абвяшчайце справы Яго сярод народаў.

2. Спявайце і грайце Яму псальмы, *

распавядайце пра ўсе Ягоныя цуды.

Рэфрэн: Няхай радуюцца сэрцы тых, хто шукае Пана.

Або: Аллелюя.

3. Ганарыцеся імем Яго святым, *

няхай радуюцца сэрцы тых, хто шукае Пана.

4. Шукайце Пана і Яго моцы, *

шукайце заўсёды Яго аблічча.

Рэфрэн: Няхай радуюцца сэрцы тых, хто шукае Пана.

Або: Аллелюя.

6. Вы, патомства Абрагама, Яго слугі, *

сыны Якуба, вы Яго выбраныя.

7. Ён Пан Бог наш, *

па ўсёй зямлі Яго правасуддзе.

Рэфрэн: Няхай радуюцца сэрцы тых, хто шукае Пана.

Або: Аллелюя.

8. Вечна Ён памятае пра свой запавет, *

пра слова, якое даў тысячам пакаленняў,

9. пра запавет, які заключыў з Абрагамам, *

і пра сваю прысягу, дадзеную Ісааку.

Рэфрэн: Няхай радуюцца сэрцы тых, хто шукае Пана.

Або: Аллелюя.

СЕКВЕНЦЫЯ (па жаданні)

Ў радаснае свята Пасхальнай Ахвяры

верныя прыносяць праслаўлення дары.

Адкупіў авечак Хрыстус наш бязвінны,

паяднаў з Айцом нас, змыў грахі, правіны.

У баі вялікім смерць жыццё сустрэла,

хоць памёр, усё ж Ён валадарыць смела.

Адкажы, Марыя, што бачыла ў дарозе?

— Уваскрос, жывы Ён, годзе быць трывозе.

Гэтаму анёлы сведкамі там сталі:

толькі палатно ды вопраткі ляжалі.

Уваскрос ўжо Хрыстус, Бог мой і Надзея,

месцам жа спаткання будзе Галілея.

Сапраўды ўваскрос Ён — гэта цуд праўдзівы.

Смерці Пераможца, будзь жа літасцівы.

СПЕЎ ПЕРАД ЕВАНГЕЛЛЕМ (Пс 118 (117), 24)

Акламацыя: Аллелюя, аллелюя, аллелюя.

Вось дзень, які Пан учыніў,

будзем радавацца ў ім і весяліцца.

Акламацыя: Аллелюя, аллелюя, аллелюя.

ЕВАНГЕЛЛЕ (Лк 24, 13–35)

Пазналі Яго ў ламанні хлеба

+ Чытанне святога Евангелля паводле Лукі.

Вось двое вучняў Езуса ў той жа дзень (першы пасля суботы) ішлі ў вёску, званую Эмаус, якая знаходзілася ў шасцідзесяці стадыях ад Ерузалема. І размаўлялі паміж сабою пра ўсё тое, што адбылося. І калі яны размаўлялі і разважалі між сабою, сам Езус наблізіўся ды ішоў разам з імі. Але вочы іх былі стрыманыя, таму не пазналі Яго.

І Ён сказаў ім: Пра што гэта вы размаўляеце паміж сабою? І яны спыніліся, поўныя смутку. Адказваючы, адзін з іх, па імені Кляоп, сказаў Яму: Ты напэўна адзіны, хто жыве ў Ерузалеме і не ведае, што ў гэтыя дні там сталася. І спытаў у іх:  Што?

Яны сказалі Яму: Тое, што сталася з Езусам з Назарэту, які быў прарокам магутным у чынах і ў слове перад Богам і ўсім народам; як першасвятары і правадыры нашыя выдалі Яго на смерць і ўкрыжавалі. А мы спадзяваліся, што Ён той, хто павінен вызваліць Ізраэль. Цяпер жа пасля ўсяго гэтага мінае ўжо трэці дзень, як  гэта сталася. Але і некаторыя з нашых жанчын здзівілі нас. Яны былі на досвітку каля магілы, але не знайшлі цела Ягонага. Прыйшлі і сказалі, што яны бачылі анёлаў, якія з’явіліся ім і паведамілі, што Ён жывы. І пайшлі некаторыя з нашых да магілы, і засталі ўсё так, як казалі жанчыны, але Яго не бачылі.

Тады Ён сказаў ім: О, неразумныя і марудныя сэрцам, каб паверыць усяму, што казалі прарокі! Ці ж не трэба было Месіі цярпець усё гэта, каб увайсці ў сваю славу? І пачаўшы ад Майсея і ад усіх прарокаў, растлумачыў ім тое, што ва ўсім Пісанні датычыла Яго.

І наблізіліся яны да вёскі, куды ішлі, і Ён зрабіў выгляд, што хоча ісці далей. Але яны настойвалі, кажучы:  Застанься з намі, бо ўжо вечарэе, і дзень мінае. І Ён увайшоў, каб застацца з імі. Калі сядзеў з імі за сталом, узяў хлеб, благаславіў яго, паламаў і даў ім. І тады адкрыліся іхнія вочы, і яны пазналі Яго. Але Ён стаўся нябачным для іх. І яны сказалі адзін аднаму: Ці ж не палала ў нас сэрца нашае, калі Ён размаўляў з намі ў дарозе і тлумачыў нам Пісанне?

І ў тую самую гадзіну яны ўсталі і вярнуліся ў Ерузалем і знайшлі сабраных Адзінаццаць і тых, хто быў з імі, якія казалі ім: Пан сапраўды ўваскрос і з’явіўся Сымону. І яны расказалі пра тое, што здарылася ў дарозе, і як пазналі Яго ў ламанні хлеба.

Гэта слова Пана.

ЧАЦВЕР У АКТАВЕ ПАСХІ

ПЕРШАЕ ЧЫТАННЕ (Дз 3, 11–26)

Забілі Пачынальніка Жыцця, якога Бог уваскрасіў з мёртвых

Чытанне кнігі Дзеяў Апосталаў.

У тыя дні, калі аздароўлены кульгавы не адступаўся ад Пятра і Яна, увесь народ у здзіўленні збегся да іх на ганак, званы Саламонавым.

Убачыўшы гэта, Пётр сказаў народу: Мужы ізраэльскія, чаго здзіўляецеся гэтаму? І чаго так глядзіце на нас, быццам мы ўласнай сілаю альбо пабожнасцю зрабілі так, што ён ходзіць? Бог Абрагама, Ісаака і Якуба, Бог айцоў нашых уславіў Слугу свайго, Езуса, якога выдалі вы і адракліся ад Яго перад Пілатам, калі той вырашыў адпусціць Яго. Вы адракліся ад Святога і Справядлівага, а прасілі памілаваць злачынцу. Забілі Пачынальніка Жыцця, якога Бог уваскрасіў з мёртвых, чаго мы сведкі.

І праз веру ў імя Ягонае гэтага чалавека, якога бачыце і ведаеце, імя гэтае ўмацавала. І вера, што ад Яго, дала яму гэтае аздараўленне перад усімі вамі.

І цяпер, браты, я ведаю, што вы зрабілі гэта з няведання, як і кіраўнікі вашыя. А Бог здзейсніў тое, што абвяшчаў вуснамі ўсіх прарокаў, што Хрыстус будзе цярпець. Дык пакайцеся і навярніцеся, каб знішчаныя былі грахі вашыя, каб прыйшла ад Пана гадзіна палёгкі, і каб прыслаў Ён вам таго, хто быў прадказаны, Езуса Хрыста, якога неба павінна было прыняць да часоў аднаўлення ўсяго, пра што спрадвеку казаў Бог вуснамі сваіх святых прарокаў.

Майсей сказаў: Пан Бог дасць вам Прарока з братоў вашых; як мяне, слухайцеся Яго ва ўсім, што Ён вам скажа. І кожны, хто не паслухае таго Прарока, будзе знішчаны ў народзе. І ўсе прарокі, якія прамаўлялі з часоў Самуэля і пасля яго, абвяшчалі дні гэтыя.

Вы — сыны прарокаў і запавету, які Бог заключыў з айцамі вашымі, кажучы Абрагаму: Благаслаўлёныя будуць у тваім патомстве ўсе народы зямлі. Для вас найперш Бог уваскрасіў Слугу свайго і паслаў Яго, каб Ён благаславіў вас і адвярнуў кожнага ад беззаконняў вашых.

Гэта слова Божае.

РЭСПАНСАРЫЙНЫ ПСАЛЬМ (Пс 8, 2а і 5. 6–7. 8–9, Р.: пар. 2аb)

Рэфрэн: Па ўсёй зямлі, Божа, велічнае імя Тваё .

Або: Аллелюя.

2. О, Пане, Божа наш, *

якое велічнае імя Тваё па ўсёй зямлі.

5. Чым ёсць чалавек, што Ты пра яго памятаеш, *

і сын чалавечы, што Ты ўзгадваеш пра яго?

Рэфрэн: Па ўсёй зямлі, Божа, велічнае імя Тваё .

Або: Аллелюя.

6. Ты ўчыніў яго мала меншым ад анёлаў, *

славаю і веліччу ўвянчаў яго.

7. Паставіў яго валадаром над справай рук Тваіх, *

усё паклаў яму пад ногі.

Рэфрэн: Па ўсёй зямлі, Божа, велічнае імя Тваё .

Або: Аллелюя.

8. Авечак і жывёлу ўсялякую *

і звяроў дзікіх,

9. птушак нябесных і рыбу марскую, *

і ўсё, што ходзіць сцежкамі марскімі.

Рэфрэн: Па ўсёй зямлі, Божа, велічнае імя Тваё .

Або: Аллелюя.

СЕКВЕНЦЫЯ (па жаданні)

Ў радаснае свята Пасхальнай Ахвяры

верныя прыносяць праслаўлення дары.

Адкупіў авечак Хрыстус наш бязвінны,

паяднаў з Айцом нас, змыў грахі, правіны.

У баі вялікім смерць жыццё сустрэла,

хоць памёр, усё ж Ён валадарыць смела.

Адкажы, Марыя, што бачыла ў дарозе?

— Уваскрос, жывы Ён, годзе быць трывозе.

Гэтаму анёлы сведкамі там сталі:

толькі палатно ды вопраткі ляжалі.

Уваскрос ўжо Хрыстус, Бог мой і Надзея,

месцам жа спаткання будзе Галілея.

Сапраўды ўваскрос Ён — гэта цуд праўдзівы.

Смерці Пераможца, будзь жа літасцівы.

СПЕЎ ПЕРАД ЕВАНГЕЛЛЕМ (Пс 118 (117), 24)

Акламацыя: Аллелюя, аллелюя, аллелюя.

Вось дзень, які Пан учыніў,

будзем радавацца ў ім і весяліцца.

Акламацыя: Аллелюя, аллелюя, аллелюя.

ЕВАНГЕЛЛЕ (Лк 24, 35–48)

Так напісана, што Месія павінен цярпець і ўваскрэснуць на трэці дзень

+ Чытанне святога Евангелля паводле Лукі.

У той час:

Вучні Езуса расказалі пра тое, што здарылася ў дарозе, і як яны пазналі Езуса ў ламанні хлеба.

Калі яны казалі пра гэта, сам Езус стаў сярод іх і сказаў: Спакой вам.

Здзіўленыя і напалоханыя яны думалі, што бачаць духа. Але Ён сказаў ім: Чаму засмуціліся, і чаму сумненні ўзніклі ў вашых сэрцах? Паглядзіце на Мае рукі і ногі: гэта Я. Дакраніцеся да Мяне і пераканайцеся: бо дух не мае цела і касцей; як бачыце, Я іх маю. Пасля гэтых слоў Ён паказаў ім рукі і ногі.

А калі яны ад радасці яшчэ не верылі і дзівіліся, Ён сказаў ім: Ці маеце тут што з’есці? Яны падалі Яму кавалак печанай рыбы. Ён узяў і еў перад імі.

І сказаў ім: Гэта словы Мае, сказаныя вам, калі Я быў яшчэ з вамі, што павінна збыцца ўсё напісанае пра Мяне ў законе Майсея і ў прарокаў, і ў псальмах. Тады асвяціў іх розум, каб яны разумелі Пісанне.

І сказаў ім: Так напісана, што Месія павінен цярпець і ўваскрэснуць на трэці дзень з мёртвых, і ў Ягонае імя павінна абвяшчацца пакаянне дзеля адпушчэння грахоў усім народам, пачынаючы ад Ерузалема. А вы – сведкі гэтага.

Гэта слова Пана.

ПЯТНІЦА Ў АКТАВЕ ПАСХІ

ПЕРШАЕ ЧЫТАННЕ (Дз 4, 1–12)

Няма ні ў кім іншым збаўлення

Чытанне кнігі Дзеяў Апосталаў.

У той дзень:

Калі Ян і Пётр прамаўлялі да людзей пасля аздараўлення кульгавага, падышлі да іх святары і дазорац святыні, і садукеі, абураныя тым, што яны навучаюць людзей і абвяшчаюць уваскрашэнне ў Езусе. І схапілі іх, і кінулі ў вязніцу да раніцы, бо ўжо быў вечар. А многія з тых, хто чуў слова, паверылі. І было такіх людзей каля пяці тысяч.

На другі дзень сабраліся іх правадыры, старэйшыны і кніжнікі ў Ерузалеме: першасвятар Анна, Каяфа, Ян, Аляксандр і іншыя, што былі з роду першасвятарскага. Яны паставілі іх пасярэдзіне і пыталіся: Якою моцаю альбо чыім імем вы зрабілі гэта?

Тады Пётр, напоўніўшыся Духам Святым, сказаў ім: Правадыры народу і старэйшыны! Калі нас сёння дапытваюць за добры ўчынак, дзякуючы якому гэты хворы чалавек выздаравеў, то няхай будзе вядома вам і ўсяму народу ізраэльскаму, што ў імя Езуса Хрыста з Назарэту, якога вы ўкрыжавалі, і якога Бог уваскрасіў з мёртвых, гэты чалавек стаіць перад вамі здаровы.

Ён — камень, які вы, будаўнікі, адкінулі, але Ён стаўся галавою вугла. І няма ні ў кім іншым збаўлення. Бо няма іншага імя пад небам, дадзенага людзям, у якім мы маглі б атрымаць збаўленне.

Гэта слова Божае.

РЭСПАНСАРЫЙНЫ ПСАЛЬМ (Пс 118 (117), 1–2 і 4. 22–24. 25–27а, Р.: пар. 22)

Рэфрэн: Адкінуты камень стаў галавою вугла.

Або: Аллелюя.

1. Хваліце Пана, бо Ён добры, †

бо навекі міласэрнасць Ягоная. *

2. Няхай скажа Ізраэль: Навекі міласэрнасць Ягоная.

4. Няхай скажуць тыя, хто баіцца Пана: *

Навекі міласэрнасць Ягоная.

Рэфрэн: Адкінуты камень стаў галавою вугла.

Або: Аллелюя.

22 Камень, адкінуты будаўнікамі, †

стаў галавою вугла. *

23. Пан ўчыніў гэта, і дзіўна яно ў вачах нашых.

24. Вось дзень, які Пан учыніў, *

будзем радавацца ў ім і весяліцца.

Рэфрэн: Адкінуты камень стаў галавою вугла.

Або: Аллелюя.

25. О Пане, збаў! О Пане, паспрыяй. *

26. Благаслаўлёны, хто ідзе ў імя Пана,

благаслаўляем вас з дому Пана. *

27. Пан ёсць Богам, і Ён асвятліў нас.

Рэфрэн: Адкінуты камень стаў галавою вугла.

Або: Аллелюя.

СЕКВЕНЦЫЯ (па жаданні)

Ў радаснае свята Пасхальнай Ахвяры

верныя прыносяць праслаўлення дары.

Адкупіў авечак Хрыстус наш бязвінны,

паяднаў з Айцом нас, змыў грахі, правіны.

У баі вялікім смерць жыццё сустрэла,

хоць памёр, усё ж Ён валадарыць смела.

Адкажы, Марыя, што бачыла ў дарозе?

— Уваскрос, жывы Ён, годзе быць трывозе.

Гэтаму анёлы сведкамі там сталі:

толькі палатно ды вопраткі ляжалі.

Уваскрос ўжо Хрыстус, Бог мой і Надзея,

месцам жа спаткання будзе Галілея.

Сапраўды ўваскрос Ён — гэта цуд праўдзівы.

Смерці Пераможца, будзь жа літасцівы.

СПЕЎ ПЕРАД ЕВАНГЕЛЛЕМ (Пс 118 (117), 24)

Акламацыя: Аллелюя, аллелюя, аллелюя.

Вось дзень, які Пан учыніў,

будзем радавацца ў ім і весяліцца.

Акламацыя: Аллелюя, аллелюя, аллелюя.

ЕВАНГЕЛЛЕ (Ян 21, 1–14)

Езус падышоў, узяў хлеб і падаў ім, і таксама рыбу

+ Чытанне святога Евангелля паводле Яна.

У той час:

Езус зноў з’явіўся вучням сваім каля Тыберыядскага мора. А з’явіўся так. Былі разам Сымон Пётр, Тамаш, званы Дыдым, Натанаэль з Каны Галілейскай, сыны Завядзея і двое іншых з вучняў Ягоных. Сымон Пётр кажа ім: Іду лавіць рыбу. Яны адказалі яму: І мы пойдзем з табою. Пайшлі і селі ў човен, але ў тую ноч нічога не злавілі.

Калі ўжо развіднела, Езус стаяў на беразе. Але вучні не ведалі, што гэта быў Езус. Кажа ім Езус: Дзеці, ці маеце чаго з’есці? Яны адказалі Яму: Не.

А Ён сказаў ім: Закіньце сетку з правага боку чаўна і знойдзеце. Яны закінулі і не маглі ўжо выцягнуць яе з-за мноства рыбы.

Тады вучань, якога любіў Езус, сказаў Пятру: Гэта Пан. Калі Сымон Пётр пачуў, што гэта Пан, падперазаўся вопраткай, бо быў голы, і кінуўся ў мора. А іншыя вучні прыплылі на чаўне, бо недалёка былі ад берага, локцяў каля двухсот, а сетку з рыбай цягнулі за сабою.

І калі выйшлі на бераг, убачылі распаленае вогнішча, а на ім пакладзеную рыбу і хлеб. І сказаў ім Езус: Прынясіце яшчэ рыбы, што цяпер налавілі. Пайшоў Сымон Пётр і выцягнуў на бераг сетку, поўную вялікіх рыб, якіх было сто пяцьдзесят тры. І хоць іх было столькі, сетка не парвалася. Кажа ім Езус: Хадзіце ж, снедайце! Ніхто з вучняў не адважыўся спытацца ў Яго: Хто Ты? – бо ведалі, што гэта Пан. А Езус падышоў, узяў хлеб і падаў ім, а таксама і рыбу.

Гэта ўжо трэці раз з’явіўся Езус вучням пасля свайго ўваскрасення.

Гэта слова Пана.

СУБОТА Ў АКТАВЕ ПАСХІ

ПЕРШАЕ ЧЫТАННЕ (Дз 4, 13–21)

Не можам маўчаць пра тое, што мы бачылі і чулі

Чытанне  кнігі Дзеяў Апосталаў.

У той час:

Правадыры, старэйшыны і кніжнікі бачылі адвагу Пятра і Яна, і даведаўшыся, што гэта людзі непісьменныя і простыя, дзівіліся. І пазналі іх, што яны былі з Езусам. Гледзячы на аздароўленага чалавека, які стаяў з імі, нічога не маглі адказаць.

Загадалі ім выйсці з месца пасяджэнняў і раіліся паміж сабою, кажучы: Што нам рабіць з гэтымі людзьмі? Бо яны ўчынілі відавочны цуд, бачны ўсім жыхарам Ерузалема. І мы не можам запярэчыць гэтаму. Але, каб гэта далей не пашыралася ў народзе, забаронім ім пад пагрозаю, каб не прамаўлялі больш ад гэтага імя да ніводнага чалавека.

Тады паклікалі іх і забаранілі ім увогуле прамаўляць і навучаць у імя Езуса. Але Пётр і Ян адказалі ім: Падумайце, ці справядліва перад Богам слухацца вас больш, чым Бога? Мы не можам маўчаць пра тое, што мы бачылі і чулі.

А тыя зноў прыгразілі і адпусцілі іх, таму што з-за людзей не змаглі пакараць іх, бо ўсе славілі Бога за тое, што сталася.

Гэта слова Божае.

РЭСПАНСАРЫЙНЫ ПСАЛЬМ (Пс 118 (117), 1 і 14–15. 16-–18. 19–21, Р.: 21а)

Рэфрэн: Слаўлю Цябе, Пане, бо Ты мяне пачуў.

Або: Аллелюя.

1. Хваліце Пана, бо Ён добры, †

бо навекі міласэрнасць Ягоная. *

14. Пан — сіла мая і песня, Ён стаў маім збаўленнем.

15. Голас радасці і збаўлення *

ў шатрах праведнікаў: Правіца Пана чыніць цуды.

Рэфрэн: Слаўлю Цябе, Пане, бо Ты мяне пачуў.

Або: Аллелюя.

16. Правіца Пана ўзнялася высока, †

правіца Пана праявіла сілу! *

17. Не памру, але жыць буду і абвяшчаць справы Пана.

18. Моцна пакараў мяне Пан, *

але на смерць не выдаў.

Рэфрэн: Слаўлю Цябе, Пане, бо Ты мяне пачуў.

Або: Аллелюя.

19. Адчыніце мне брамы справядлівасці, *

я ўвайду ў іх і буду праслаўляць Пана.

20. Вось брамы Пана, справядлівыя ўвойдуць у іх. *

21. Слаўлю Цябе, бо Ты мяне пачуў

і стаў маім збаўленнем.

Рэфрэн: Слаўлю Цябе, Пане, бо Ты мяне пачуў.

Або: Аллелюя.

СЕКВЕНЦЫЯ (па жаданні)

Ў радаснае свята Пасхальнай Ахвяры

верныя прыносяць праслаўлення дары.

Адкупіў авечак Хрыстус наш бязвінны,

паяднаў з Айцом нас, змыў грахі, правіны.

У баі вялікім смерць жыццё сустрэла,

хоць памёр, усё ж Ён валадарыць смела.

Адкажы, Марыя, што бачыла ў дарозе?

— Уваскрос, жывы Ён, годзе быць трывозе.

Гэтаму анёлы сведкамі там сталі:

толькі палатно ды вопраткі ляжалі.

Уваскрос ўжо Хрыстус, Бог мой і Надзея,

месцам жа спаткання будзе Галілея.

Сапраўды ўваскрос Ён — гэта цуд праўдзівы.

Смерці Пераможца, будзь жа літасцівы.

СПЕЎ ПЕРАД ЕВАНГЕЛЛЕМ (Пс 118 (117), 24)

Акламацыя: Аллелюя, аллелюя, аллелюя.

Вось дзень, які Пан учыніў,

будзем радавацца ў ім і весяліцца.

Акламацыя: Аллелюя, аллелюя, аллелюя.

ЕВАНГЕЛЛЕ (Мк 16, 9–15)

Ідзіце па ўсім свеце і абвяшчайце Евангелле

+ Чытанне святога Евангелля паводле Марка.

Калі Езус уваскрос раніцай у першы дзень тыдня, Ён з’явіўся найперш Марыі Магдалене, з якой Ён выгнаў сем злых духаў. Яна пайшла і абвясціла тым, хто быў з Ім, якія былі ў жалобе і плакалі. А яны, хоць і пачулі, што Ён жывы і што яна Яго бачыла, не паверылі.

Пасля гэтага Ён з’явіўся ў іншай постаці двум з іх, якія ішлі ў вёску. Тыя вярнуліся і абвясцілі астатнім, але і ім не паверылі.

Нарэшце, з’явіўся Адзінаццаці, калі яны сядзелі за сталом, і папракаў іх за нявер’е і жорсткасць сэрца, бо не паверылі тым, хто бачыў Яго ўваскрослага.

І сказаў ім: Ідзіце па ўсім свеце і абвяшчайце Евангелле ўсякаму стварэнню.

Гэта слова Пана.

ІІ ВЕЛІКОДНАЯ НЯДЗЕЛЯ

Год А

ПЕРШАЕ ЧЫТАННЕ (Дз 2, 42–47)

Усе ж вернікі былі разам, і ўсё ў іх было супольнае

Чытанне Кнігі Дзеяў Апосталаў.

Браты заставаліся вернымі вучэнню апосталаў і супольнасці, ламанню хлеба і малітвам. І быў страх у кожнай душы; і шмат цудаў і знакаў чынілі апосталы. Усе ж вернікі былі разам, і ўсё ў іх было супольнае; і прадавалі набытак свой і маёмасць, і дзялілі паміж ўсімі, хто меў патрэбу. Штодня былі разам у святыні, і ламаючы дома хлеб, яны спажывалі ежу ў радасці і прастаце сэрца, праслаўляючы Бога і маючы прыхільнасць усяго народа. А Пан штодня далучаў да іх тых, хто збаўляўся.

Гэта слова Божае.

РЭСПАНСАРЫЙНЫ ПСАЛЬМ (Пс 118 (117), 2–4. 13–15. 22–24, Р.: 1)

Рэфрэн: Хваліце Пана, бо навекі міласэрнасць Ягоная.

Або: Аллелюя.

2. Няхай скажа Ізраэль: Навекі міласэрнасць Ягоная. *

3. Няхай скажа цяпер дом Аарона: Навекі міласэрнасць Ягоная.

4. Няхай скажуць тыя, хто баіцца Пана: *

Навекі міласэрнасць Ягоная.

Рэфрэн: Хваліце Пана, бо навекі міласэрнасць Ягоная.

Або: Аллелюя.

13. Моцна штурхнулі мяне, каб упаў я, але Пан падтрымаў мяне. *

14. Пан — сіла мая і песня, Ён стаў маім збаўленнем.

15. Голас радасці і збаўлення ў шатрах праведнікаў: *

Правіца Пана чыніць цуды.

Рэфрэн: Хваліце Пана, бо навекі міласэрнасць Ягоная.

Або: Аллелюя.

22 Камень, адкінуты будаўнікамі, стаў галавою вугла. *

23. Пан учыніў гэта, і дзіўна яно ў вачах нашых.

24. Вось дзень, які Пан учыніў, *

будзем радавацца ў ім і весяліцца.

Рэфрэн: Хваліце Пана, бо навекі міласэрнасць Ягоная.

Або: Аллелюя.

ДРУГОЕ ЧЫТАННЕ (1 П 1, 3–9)

Адрадзіў нас да жывой надзеі праз уваскрасенне Езуса Хрыста з мёртвых

Чытанне Першага паслання святога апостала Пятра.

Благаслаўлёны Бог і Айцец Пана нашага Езуса Хрыста, які праз вялікую міласэрнасць сваю адрадзіў нас да жывой надзеі праз уваскрасенне Езуса Хрыста з мёртвых, да спадчыны незнішчальнай, беззаганнай і неўвядальнай, якая захавана на нябёсах для вас, умацаваных у сіле Божай праз веру дзеля збаўлення, гатовага аб’явіцца ў апошні час. Гэтаму радуйцеся, нават калі цяпер і давядзецца трохі пасумаваць падчас розных выпрабаванняў, каб правераная вашая вера аказалася нашмат каштоўнейшай за тленнае золата, якое выпрабоўваюць агнём, на славу і хвалу, і пашану падчас аб’яўлення Езуса Хрыста. Хоць вы не бачылі, любіце Яго і, хоць цяпер не бачыце Яго, верыце ў Яго, весяліцеся радасцю невыказнаю і найслаўнейшаю, дасягаючы мэты веры вашай — збаўлення душ.

Гэта слова Божае.

СПЕЎ ПЕРАД ЕВАНГЕЛЛЕМ (Ян 20, 29)

Акламацыя: Аллелюя, аллелюя, аллелюя.

Ты паверыў, Тамаш, таму што ўбачыў Мяне, — кажа Пан.

Шчаслівыя тыя, хто не бачыў, а паверыў.

Акламацыя: Аллелюя, аллелюя, аллелюя.

ЕВАНГЕЛЛЕ (Ян 20, 19–31)

Праз восем дзён прыйшоў Езус

+ Чытанне святога Евангелля паводле Яна.

Калі быў вечар таго першага дня тыдня, і дзверы дома, дзе збіраліся вучні, былі замкнёныя ад страху перад юдэямі, прыйшоў Езус і стаў пасярэдзіне, і сказаў ім: Спакой вам! І, сказаўшы гэта, паказаў ім рукі і бок. Узрадаваліся вучні, убачыўшы Пана. Тады Езус зноў сказаў ім: Спакой вам! Як паслаў Мяне Айцец, так і я пасылаю вас. І, сказаўшы гэта, дыхнуў, і кажа: Прыміце Духа Святога. Каму адпусціце грахі, таму будуць адпушчаны; на кім пакінеце, на тым застануцца.

Тамаш, адзін з Дванаццаці, называны Блізня, не быў з імі, калі прыйшоў Езус. Іншыя вучні казалі Яму: Мы бачылі Пана. Але ён сказаў ім: Калі не ўбачу на руках Яго ранаў ад цвікоў і не ўкладу пальца свайго ў раны ад цвікоў, і не ўкладу рукі сваёй у бок Яго, не паверу.

І праз восем дзён зноў былі ў доме вучні Ягоныя і Тамаш з імі. Хоць дзверы былі замкнёныя, прыйшоў Езус, стаў пасярэдзіне і сказаў: Спакой вам! Потым кажа Тамашу: Дай сюды палец твой і паглядзі на рукі Мае; дай руку тваю і ўкладзі ў бок Мой; і не будзь няверуючым, але веруючым. Тамаш, адказваючы, сказаў Яму: Пан мой і Бог мой! Езус кажа яму: Ты паверыў, Тамаш, таму што ўбачыў Мяне. Шчаслівыя тыя, хто не бачыў, а паверыў. Шмат іншых цудаў, пра якія не напісана ў гэтай кнізе, учыніў Езус перад вучнямі сваімі. Гэтае ж напісана, каб вы паверылі, што Езус ёсць Месія, Сын Божы, і каб, веруючы, вы мелі жыццё ў імя Ягонае.

Гэта слова Пана.

ІІ ВЕЛІКОДНАЯ НЯДЗЕЛЯ

Год В

ПЕРШАЕ ЧЫТАННЕ (Дз 4, 32–35)

Адзіныя сэрцам і душою

Чытанне Кнігі Дзеяў Апосталаў.

Усе тыя, хто паверыў, былі адзіныя сэрцам і душою, і ніхто не называў уласным нічога з маёмасці сваёй, якая належала яму, але ўсё ў іх было супольнае. Апосталы з вялікай моцаю давалі сведчанне пра ўваскрасенне Пана Езуса, і ўсе яны мелі вялікую ласку.

Не было сярод іх нікога, хто б цярпеў нястачу, бо ўсе, хто валодаў зямлёю або дамамі, прадавалі іх і прыносілі грошы ад продажу, і клалі да ног апосталаў. І раздавалася кожнаму паводле патрэбы ягонай.

Гэта слова Божае.

РЭСПАНСАРЫЙНЫ ПСАЛЬМ (Пс 118 (117), 2–4. 16–18. 22–24, Р.: 1)

Рэфрэн: Хваліце Пана, бо навекі міласэрнасць Ягоная.

Або: Аллелюя.

2. Няхай скажа Ізраэль: Навекі міласэрнасць Ягоная. *

3. Няхай скажа цяпер дом Аарона: Навекі міласэрнасць Ягоная.

4. Няхай скажуць тыя, хто баіцца Пана: *

Навекі міласэрнасць Ягоная.

Рэфрэн: Хваліце Пана, бо навекі міласэрнасць Ягоная.

Або: Аллелюя.

16. Правіца Пана ўзнялася высока, правіца Пана праявіла сілу! *

17. Не памру, але жыць буду і абвяшчаць справы Пана.

18. Моцна пакараў мяне Пан, *

але на смерць не выдаў.

Рэфрэн: Хваліце Пана, бо навекі міласэрнасць Ягоная.

Або: Аллелюя.

22 Камень, адкінуты будаўнікамі, стаў галавою вугла. *

23. Пан учыніў гэта, і дзіўна яно ў вачах нашых.

24. Вось дзень, які Пан учыніў, *

будзем радавацца ў ім і весяліцца.

Рэфрэн: Хваліце Пана, бо навекі міласэрнасць Ягоная.

Або: Аллелюя.

ДРУГОЕ ЧЫТАННЕ (1 Ян 5, 1–6)

Усё, што народжана ад Бога, перамагае свет

Чытанне Першага паслання святога апостала Яна.

Умілаваныя:

Кожны, хто верыць, што Езус ёсць Месія, ад Бога народжаны, і кожны, хто любіць таго, хто нарадзіў, любіць і народжанага ад Яго. Па тым пазнаём, што мы любім дзяцей Божых, калі любім Бога і захоўваем запаведзі Яго. Бо любоў да Бога ёсць у тым, каб мы захоўвалі Ягоныя запаведзі, а запаведзі Яго не з’яўляюцца цяжкімі.

Бо ўсё, што народжана ад Бога, перамагае свет. І гэтай перамогай, якая перамагла свет, ёсць наша вера.

Хто ж перамагае свет, калі не той, хто верыць, што Езус ёсць Сынам Божым?

Езус Хрыстус прыйшоў праз ваду і кроў, і праз Духа, і не толькі праз ваду, але праз ваду і кроў; і Дух сведчыць пра Яго, бо Дух — гэта праўда.

Гэта слова Божае.

СПЕЎ ПЕРАД ЕВАНГЕЛЛЕМ (Ян 20, 29)

Акламацыя: Аллелюя, аллелюя, аллелюя.

Ты паверыў, Тамаш, таму што ўбачыў Мяне, — кажа Пан.

Шчаслівыя тыя, хто не бачыў, а паверыў.

Акламацыя: Аллелюя, аллелюя, аллелюя.

ЕВАНГЕЛЛЕ (Ян 20, 19–31)

Праз восем дзён прыйшоў Езус

+ Чытанне святога Евангелля паводле Яна.

Калі быў вечар таго першага дня тыдня, і дзверы дома, дзе збіраліся вучні, былі замкнёныя ад страху перад юдэямі, прыйшоў Езус і стаў пасярэдзіне, і сказаў ім: Спакой вам! І, сказаўшы гэта, паказаў ім рукі і бок. Узрадаваліся вучні, убачыўшы Пана. Тады Езус зноў сказаў ім: Спакой вам! Як паслаў Мяне Айцец, так і я пасылаю вас. І, сказаўшы гэта, дыхнуў, і кажа: Прыміце Духа Святога. Каму адпусціце грахі, таму будуць адпушчаны; на кім пакінеце, на тым застануцца.

Тамаш, адзін з Дванаццаці, называны Блізня, не быў з імі, калі прыйшоў Езус. Іншыя вучні казалі Яму: Мы бачылі Пана. Але ён сказаў ім: Калі не ўбачу на руках Яго ранаў ад цвікоў і не ўкладу пальца свайго ў раны ад цвікоў, і не ўкладу рукі сваёй у бок Яго, не паверу.

І праз восем дзён зноў былі ў доме вучні Ягоныя і Тамаш з імі. Хоць дзверы былі замкнёныя, прыйшоў Езус, стаў пасярэдзіне і сказаў: Спакой вам! Потым кажа Тамашу: Дай сюды палец твой і паглядзі на рукі Мае; дай руку тваю і ўкладзі ў бок Мой; і не будзь няверуючым, але веруючым. Тамаш, адказваючы, сказаў Яму: Пан мой і Бог мой! Езус кажа яму: Ты паверыў, Тамаш, таму што ўбачыў Мяне. Шчаслівыя тыя, хто не бачыў, а паверыў. Шмат іншых цудаў, пра якія не напісана ў гэтай кнізе, учыніў Езус перад вучнямі сваімі. Гэтае ж напісана, каб вы паверылі, што Езус ёсць Месія, Сын Божы, і каб, веруючы, вы мелі жыццё ў імя Ягонае.

Гэта слова Пана.

ІІ ВЕЛІКОДНАЯ НЯДЗЕЛЯ

Год С

ПЕРШАЕ ЧЫТАННЕ (Дз 5,12–16)

Усё больш веруючых далучалася да Пана, мноства мужчын і жанчын

Чытанне Кнігі Дзеяў Апосталаў.

Рукамі апосталаў было ўчынена ў народзе шмат цудаў і знакаў. Усе разам сыходзіліся на ганак Саламона. І ніхто з астатніх не асмельваўся далучыцца да іх, а народ узвялічваў іх.

Усё больш веруючых далучалася да Пана, мноства мужчын і жанчын, так што выносілі хворых на вуліцы і клалі іх на ложках і насілках, каб хоць цень Пятра, калі ён праходзіў, упала на каго-небудзь з іх. Сыходзілася таксама ў Ерузалем з навакольных мястэчках мноства людзей, якія прыносілі хворых і апанаваных нячыстымі духамі, і ўсе яны вылечваліся.

Гэта слова Божае.

РЭСПАНСАРЫЙНЫ ПСАЛЬМ (Пс 118 (117), 2–4. 22–24. 25–27а, Р.: 1)

Рэфрэн: Хваліце Пана, бо навекі міласэрнасць Ягоная.

Або: Аллелюя.

2. Няхай скажа Ізраэль: Навекі міласэрнасць Ягоная.

3. Няхай скажа цяпер дом Аарона: Навекі міласэрнасць Ягоная.

4. Няхай скажуць тыя, хто баіцца Пана: *

Навекі міласэрнасць Ягоная.

Рэфрэн: Хваліце Пана, бо навекі міласэрнасць Ягоная.

Або: Аллелюя.

22 Камень, адкінуты будаўнікамі, стаў галавою вугла. *

23. Пан учыніў гэта, і дзіўна яно ў вачах нашых.

24. Вось дзень, які Пан учыніў, *

будзем радавацца ў ім і весяліцца.

Рэфрэн: Хваліце Пана, бо навекі міласэрнасць Ягоная.

Або: Аллелюя.

25. О Пане, збаў! О Пане, паспрыяй. *

26. Благаслаўлёны, хто ідзе ў імя Пана,

благаслаўляем вас з дому Пана. *

27. Пан ёсць Богам, і Ён асвятліў нас.

Рэфрэн: Хваліце Пана, бо навекі міласэрнасць Ягоная.

Або: Аллелюя.

ДРУГОЕ ЧЫТАННЕ (Ап 1, 9–11а. 12–13. 17–19)

Быў мёртвы і вось Я жывы на векі вечныя

Чытанне Кнігі Апакаліпсіса святога Яна.

Я, Ян, брат ваш і саўдзельнік ва ўціску, у валадарстве і ў цярпенні Езуса, быў на востраве, званым Патмас, дзеля Божага слова і дзеля сведчання пра Езуса. Я напоўніўся Духам у дзень Пана і пачуў за сабою гучны голас, быццам трубы, які казаў: Што бачыш, запішы ў кнізе і пашлі сямі Касцёлам.

Я абярнуўся, каб паглядзець, чый голас прамаўляў да мяне. І калі абярнуўся, то ўбачыў сем залатых свечнікаў, а пасярод свечнікаў кагосьці падобнага да Сына Чалавечага, апранутага ў доўгія шаты і падпяразанага на грудзях залатым пасам.

Калі я ўбачыў Яго, упаў да ног Ягоных, нібы мёртвы. Ён паклаў на мяне правіцу сваю, кажучы: Не бойся, Я — першы і апошні, і жывы; і быў мёртвы, і вось жывы на векі вечныя; і маю ключы смерці і пекла. Таму напішы тое, што ты ўбачыў, і што ёсць, і што павінна стацца пасля гэтага.

Гэта слова Божае.

СПЕЎ ПЕРАД ЕВАНГЕЛЛЕМ (Ян 20, 29)

Акламацыя: Аллелюя, аллелюя, аллелюя.

Ты паверыў, Тамаш, таму што ўбачыў Мяне, — кажа Пан.

Шчаслівыя тыя, хто не бачыў, а паверыў.

Акламацыя: Аллелюя, аллелюя, аллелюя.

ЕВАНГЕЛЛЕ (Ян 20, 19–31)

Праз восем дзён прыйшоў Езус

+ Чытанне святога Евангелля паводле Яна.

Калі быў вечар таго першага дня тыдня, і дзверы дома, дзе збіраліся вучні, былі замкнёныя ад страху перад юдэямі, прыйшоў Езус і стаў пасярэдзіне, і сказаў ім: Спакой вам! І, сказаўшы гэта, паказаў ім рукі і бок. Узрадаваліся вучні, убачыўшы Пана. Тады Езус зноў сказаў ім: Спакой вам! Як паслаў Мяне Айцец, так і я пасылаю вас. І, сказаўшы гэта, дыхнуў, і кажа: Прыміце Духа Святога. Каму адпусціце грахі, таму будуць адпушчаны; на кім пакінеце, на тым застануцца.

Тамаш, адзін з Дванаццаці, называны Блізня, не быў з імі, калі прыйшоў Езус. Іншыя вучні казалі Яму: Мы бачылі Пана. Але ён сказаў ім: Калі не ўбачу на руках Яго ранаў ад цвікоў і не ўкладу пальца свайго ў раны ад цвікоў, і не ўкладу рукі сваёй у бок Яго, не паверу.

І праз восем дзён зноў былі ў доме вучні Ягоныя і Тамаш з імі. Хоць дзверы былі замкнёныя, прыйшоў Езус, стаў пасярэдзіне і сказаў: Спакой вам! Потым кажа Тамашу: Дай сюды палец твой і паглядзі на рукі Мае; дай руку тваю і ўкладзі ў бок Мой; і не будзь няверуючым, але веруючым. Тамаш, адказваючы, сказаў Яму: Пан мой і Бог мой! Езус кажа яму: Ты паверыў, Тамаш, таму што ўбачыў Мяне. Шчаслівыя тыя, хто не бачыў, а паверыў. Шмат іншых цудаў, пра якія не напісана ў гэтай кнізе, учыніў Езус перад вучнямі сваімі. Гэтае ж напісана, каб вы паверылі, што Езус ёсць Месія, Сын Божы, і каб, веруючы, вы мелі жыццё ў імя Ягонае.

Гэта слова Пана.

Панядзелак другога велікоднага тыдня

ПЕРШАЕ ЧЫТАННЕ (Дз 4, 23–31)

Калі памаліліся, усе напоўніліся Духам Святым і адважна абвяшчалі Божае слова

Чытанне Кнігі Дзеяў Апосталаў.

У тыя дні:

Калі адпусцілі Пятра і Яна, яны прыйшлі да сваіх і паведамілі, што сказалі ім першасвятары і старэйшыны. Калі іх выслухалі, узнялі разам голас да Бога і сказалі:

Валадару, Ты стварыў неба і зямлю, і мора, і ўсё, што ў іх. Ты праз Духа Святога вуснамі айца нашага Давіда, слугі Твайго, сказаў: Чаму бунтуюцца язычнікі і народы задумалі марнае? Паўсталі каралі зямныя і валадары сабраліся разам супраць Пана і супраць Памазанніка Яго.

Бо, сапраўды, сабраліся ў гэтым горадзе супраць святога Слугі Твайго Езуса, якога Ты намасціў, Ірад і Понцій Пілат разам з язычнікамі і народам Ізраэля, каб учыніць тое, што Твая рука і воля Твая прадвызначыла.

І цяпер, Пане, паглядзі на пагрозы іхнія і дай слугам Тваім з усёй адвагаю абвяшчаць слова Тваё. Выцягні сваю руку дзеля аздараўлення, няхай стануцца знакі і цуды ў імя святога Слугі Твайго Езуса.

І калі памаліліся, затрэслася месца, на якім яны сабраліся, і ўсе напоўніліся Духам Святым, і адважна абвяшчалі Божае слова.

Гэта слова Божае.

РЭСПАНСАРЫЙНЫ ПСАЛЬМ (Пс 2, 1–3. 4–6. 7–9, Р.: пар. 12d)

Рэфрэн: Шчаслівыя ўсе, хто паверыў Пану.

Або: Аллелюя.

1. Чаму бунтуюцца язычнікі, *

і народы задумалі марнае?

2. Паўстаюць каралі зямлі, і сыходзяцца разам князі +

супраць Пана і Памазанніка Яго. *

3. Парвём іхнія кайданы і скінем з сябе іхняе ярмо.

Рэфрэн: Шчаслівыя ўсе, хто паверыў Пану.

Або: Аллелюя.

4. Той, хто жыве ў нябёсах, пасмяецца, *

Пан будзе насміхацца з іх.

5. Тады скажа ім у гневе сваім і спалохае іх сваёй лютасцю: *

6. Я намасціў караля Майго на Сіёне, на святой гары Маёй.

Рэфрэн: Шчаслівыя ўсе, хто паверыў Пану.

Або: Аллелюя.

7. Абвяшчу пастанову Пана: *

Ён Мне сказаў: Ты Сын Мой, Я Цябе сёння нарадзіў.

8. Прасі ў Мяне, і дам народы ў спадчыну Табе, +

і межы зямлі ва ўладанне Тваё. *

9. Ударыш іх жалезным кіем; разаб’еш іх як посуд ганчара.

Рэфрэн: Шчаслівыя ўсе, хто паверыў Пану.

Або: Аллелюя.

СПЕЎ ПЕРАД ЕВАНГЕЛЛЕМ (Клс 3, 1)

Акламацыя: Аллелюя, аллелюя, аллелюя.

Калі ж вы ўваскрэслі з Хрыстом, шукайце таго, што ў вышынях,

дзе Хрыстус сядзіць праваруч Бога.

Акламацыя: Аллелюя, аллелюя, аллелюя.

ЕВАНГЕЛЛЕ (Ян 3, 1–8)

Калі хто не народзіцца з вады і Духа, не можа ўвайсці ў Божае Валадарства

+ Чытанне святога Евангелля паводле Яна.

Быў сярод фарысеяў чалавек па імені Нікадэм, адзін з правадыроў юдэйскіх. Ён прыйшоў да Езуса ўначы і сказаў Яму: Раббі, мы ведаем, што Ты прыйшоў ад Бога як настаўнік. Бо ніхто не можа чыніць такіх цудаў, як Ты чыніш, калі не будзе з ім Бога.

Езус адказаў яму: Сапраўды, сапраўды кажу табе, калі хто не народзіцца нанова, не можа ўбачыць Божага Валадарства.

Нікадэм кажа Яму: Як можа чалавек нарадзіцца, калі ён стары? Ці ж можа ён другі раз увайсці ва ўлонне маці сваёй і нарадзіцца?

Езус адказаў: Сапраўды, сапраўды кажу табе, калі хто не народзіцца з вады і Духа, не можа ўвайсці ў Божае Валадарства. Тое, што нарадзілася з цела, ёсць целам, а што нарадзілася з Духа, ёсць духам. Не здзіўляйся таму, што Я сказаў табе: Трэба нарадзіцца нанова. Дух вее там, дзе хоча, і голас яго чуеш, але не ведаеш, адкуль прыходзіць і куды ідзе. Так ёсць з кожным, хто нарадзіўся ад Духа.

Гэта слова Пана.

Аўторак другога велікоднага тыдня

ПЕРШАЕ ЧЫТАННЕ (Дз 4, 32–37)

Адзіныя сэрцам і душою

Чытанне Кнігі Дзеяў Апосталаў.

Усе тыя, хто паверыў, былі адзіныя сэрцам і душою, і ніхто не называў уласным нічога з маёмасці сваёй, што яму належала, але ўсё ў іх было супольнае. Апосталы з вялікай моцаю давалі сведчанне пра ўваскрасенне Пана Езуса, і ўсе яны мелі вялікую ласку.

Не было сярод іх нікога, хто б цярпеў нястачу, бо ўсе, хто валодаў зямлёю або дамамі, прадавалі іх і прыносілі грошы ад продажу, і клалі да ног Апосталаў. І раздавалася кожнаму паводле патрэбы ягонай.

Юзаф жа, якога Апосталы называлі Барнабай, што азначае «сын суцяшэння», левіт, родам з Кіпру, прадаў зямлю, якую меў, прынёс грошы і паклаў да ног Апосталаў.

Гэта слова Божае.

РЭСПАНСАРЫЙНЫ ПСАЛЬМ (Пс 93 (92), 1ab. 1c–2. 5, Р.: 1а)

Рэфрэн: Пан валадарыць, Ён апрануўся ў веліч.

Або: Аллелюя.

1. Пан валадарыць, *

Ён апрануўся ў веліч,

Пан апрануўся ў магутнасць *

і ёй падперазаўся.

Рэфрэн: Пан валадарыць, Ён апрануўся ў веліч.

Або: Аллелюя.

Так сусвет умацаваў, *

што не пахіснецца.

2. Адгэтуль трон Твой непахісны, *

Ты існуеш спрадвеку.

Рэфрэн: Пан валадарыць, Ён апрануўся ў веліч.

Або: Аллелюя.

5. Сведчанні Твае вельмі праўдзівыя, *

дому Твайму належыць святасць,

на доўгія дні, *

о Пане.

Рэфрэн: Пан валадарыць, Ён апрануўся ў веліч.

Або: Аллелюя.

СПЕЎ ПЕРАД ЕВАНГЕЛЛЕМ (Ян 3, 15)

Акламацыя: Аллелюя, аллелюя, аллелюя.

Так павінен быць узвышаны Сын Чалавечы,

каб кожны, хто верыць у Яго меў жыццё вечнае.

Акламацыя: Аллелюя, аллелюя, аллелюя.

ЕВАНГЕЛЛЕ (Ян 3, 7b–15)

Ніхто не ўзышоў на неба, акрамя таго, хто сышоў з неба, Сына Чалавечага

+ Чытанне святога Евангелля паводле Яна.

У той час Езус сказаў Нікадэму:

Трэба нарадзіцца нанова. Дух вее там, дзе хоча, і голас яго чуеш, але не ведаеш, адкуль прыходзіць і куды ідзе. Так ёсць з кожным, хто нарадзіўся ад Духа.

Нікадэм сказаў яму ў адказ: Як гэта можа стацца?

Езус, адказваючы, сказаў яму: Ты настаўнік Ізраэля і не ведаеш гэтага? Сапраўды, сапраўды кажу табе: мы гаворым пра тое, што ведаем, і сведчым пра тое, што ўбачылі, а сведчання нашага не прымаеце. Калі Я сказаў вам пра зямное, і вы не верыце, то як паверыце, калі скажу вам пра нябеснае? Ніхто не ўзышоў на неба, акрамя таго, хто сышоў з неба, Сына Чалавечага. І як Майсей узвысіў змяю ў пустыні, так павінен быць узвышаны Сын Чалавечы, каб кожны, хто верыць у Яго меў жыццё вечнае.

Гэта слова Пана.

Серада другога велікоднага тыдня

ПЕРШАЕ ЧЫТАННЕ (Дз 5, 17–26)

Вось мужы, якіх вы кінулі ў вязніцу, стаяць у святыні і навучаюць народ

Чытанне Кнігі Дзеяў Апосталаў.

У тыя дні:

Першасвятар і ўсе тыя, хто быў разам з ім, з кола садукеяў, поўныя зайздрасці, схапілі Апосталаў і кінулі іх у публічную турму.

Але ноччу анёл Пана адчыніў дзверы вязніцы, вывеў іх і сказаў: Ідзіце і абвяшчайце народу ў святыні ўсе гэтыя словы жыцця. Яны ж, паслухаўшыся, увайшлі раніцай у святыню і навучалі.

Першасвятар і тыя, хто быў разам з ім, прыйшлі, склікалі Высокую раду і ўсіх старэйшын сыноў Ізраэля, і паслалі ў вязніцу, каб прывялі Апосталаў. Калі ж слугі прыйшлі, не знайшлі іх у вязніцы. Вярнуўшыся, яны сказалі: Турма была замкнёнай і ў поўнай бяспецы, і варта стаяла пры дзвярах. Аднак, адчыніўшы, мы нікога там не знайшлі.

Калі дазорац святыні і святары пачулі гэтыя словы, не зразумелі, што сталася. Але нехта прыбыў і сказаў ім: Вось мужы, якіх вы кінулі ў вязніцу, стаяць у святыні і навучаюць народ. Тады дазорац пайшоў са слугамі і прывёў іх без прымусу, таму што баяліся народа, каб не закідалі іх камянямі.

Гэта слова Божае.

РЭСПАНСАРЫЙНЫ ПСАЛЬМ (Пс 34 (33), 2–3. 4–5. 6–7. 8–9, Р.: 7а)

Рэфрэн: Няшчасны паклікаў, і Пан яго выслухаў.

Або: Аллелюя.

2. Благаслаўляць буду Пана ва ўсе часы, *

хвала Яго заўсёды на маіх вуснах.

3. Панам будзе ганарыцца душа мая, *

няхай чуюць гэта пакорныя і няхай весяляцца.

Рэфрэн: Няшчасны паклікаў, і Пан яго выслухаў.

Або: Аллелюя.

4. Узвялічвай Пана са мной, *

будзем узвышаць імя Яго разам.

5. Я шукаў Пана, і Ён пачуў мяне, *

і ад усіх пагрозаў вызваліў мяне.

Рэфрэн: Няшчасны паклікаў, і Пан яго выслухаў.

Або: Аллелюя.

6. Гляньце на Яго і прасвятліцеся, *

і твары вашыя не спазнаюць сораму.

7. Вось няшчасны паклікаў, і Пан яго выслухаў, *

і ўратаваў яго ад усіх ягоных бедаў.

Рэфрэн: Няшчасны паклікаў, і Пан яго выслухаў.

Або: Аллелюя.

8. Анёл Пана аберагае тых, хто Яго баіцца, *

і вызваляе іх.

9. Пакаштуйце і ўбачце, які добры ёсць Пан! *

Шчаслівы чалавек, які на Яго спадзяецца.

Рэфрэн: Няшчасны паклікаў, і Пан яго выслухаў.

Або: Аллелюя.

СПЕЎ ПЕРАД ЕВАНГЕЛЛЕМ (Ян 3, 16)

Акламацыя: Аллелюя, аллелюя, аллелюя.

Бо так палюбіў свет Бог, што аддаў Сына свайго Адзінароднага,

каб кожны, хто верыць у Яго, не загінуў, але меў жыццё вечнае.

Акламацыя: Аллелюя, аллелюя, аллелюя.

ЕВАНГЕЛЛЕ (Ян 3, 16–21)

Паслаў Бог Сына, каб свет быў збаўлены праз Яго

+ Чытанне святога Евангелля паводле Яна.

Бо так палюбіў Бог свет, што аддаў Сына свайго Адзінароднага, каб кожны, хто верыць у Яго, не загінуў, але меў жыццё вечнае. Бо не паслаў Бог Сына свайго ў свет, каб судзіць свет, але каб свет быў збаўлены праз Яго. Хто верыць у Яго, не будзе асуджаны, а хто не верыць, той ужо асуджаны, таму што не паверыў у імя Адзінароднага Сына Божага.

А суд у тым, што святло прыйшло на свет, але людзі больш палюбілі цемру, чым святло, бо ўчынкі іхнія былі дрэннымі. Таму кожны, хто чыніць зло, ненавідзіць святла, каб не адкрыліся яго дрэнныя ўчынкі. А хто паступае па праўдзе, ідзе да святла, каб яўнымі былі ўчынкі ягоныя, бо яны здзейсненыя ў Богу.

Гэта слова Пана.

Чацвер другога велікоднага тыдня

ПЕРШАЕ ЧЫТАННЕ (Дз 5, 27–33)

І мы сведкі гэтых слоў, і Дух Святы

Чытанне Кнігі Дзеяў Апосталаў.

У тыя дні:

Калі слугі прывялі Апосталаў на месца пасяджэнняў, першасвятар спытаўся ў іх: Ці не строга забаранілі мы вам навучаць у імя гэтае? І вось вы напоўнілі ўвесь Ерузалем вучэннем вашым і хочаце абвінаваціць нас у крыві гэтага Чалавека.

Пётр і Апосталы адказалі: Трэба слухацца Бога больш, чым людзей. Бог айцоў нашых уваскрасіў Езуса, якога вы схапілі і павесілі на дрэве. Бог узвысіў Яго правіцаю сваёй як Уладара і Збаўцу, каб даць Ізраэлю пакаянне і адпушчэнне грахоў. І мы сведкі гэтых слоў, і Дух Святы, якога Бог даў тым, хто паслухмяны Яму.

Калі пачулі гэта, разгневаліся і вырашылі іх забіць.

Гэта слова Божае.

РЭСПАНСАРЫЙНЫ ПСАЛЬМ (Пс 34 (33), 2 і 9. 1–18. 19–20, Р.: 7а)

Рэфрэн: Няшчасны паклікаў, і Пан яго выслухаў.

Або: Аллелюя.

2. Благаслаўляць буду Пана ва ўсе часы, *

хвала Яго заўсёды на маіх вуснах.

9. Пакаштуйце і ўбачце, які добры ёсць Пан! *

Шчаслівы чалавек, які на Яго спадзяецца.

Рэфрэн: Няшчасны паклікаў, і Пан яго выслухаў.

Або: Аллелюя.

17. Аблічча Пана супраць тых, хто чыніць зло, *

каб памяць пра іх сцерці з зямлі.

18. Яны клічуць, і Пан чуе, *

і ад усіх бедаў іх выбаўляе.

Рэфрэн: Няшчасны паклікаў, і Пан яго выслухаў.

Або: Аллелюя.

19. Блізкі Пан да тых, чыё сэрца змучана, *

і зламаных духам Ён збаўляе.

20. Шмат няшчасцяў у праведнага, *

але ад усіх яго ратуе Пан.

Рэфрэн: Няшчасны паклікаў, і Пан яго выслухаў.

Або: Аллелюя.

СПЕЎ ПЕРАД ЕВАНГЕЛЛЕМ (Ян 20, 29)

Акламацыя: Аллелюя, аллелюя, аллелюя.

Ты паверыў, Тамаш, таму што ўбачыў Мяне, — кажа Пан.

Шчаслівыя тыя, хто не бачыў, а паверыў.

Акламацыя: Аллелюя, аллелюя, аллелюя.

ЕВАНГЕЛЛЕ (Ян 3, 31–36)

Айцец любіць Сына і ўсё аддаў у рукі Ягоныя

+ Чытанне святога Евангелля паводле Яна.

Хто прыходзіць з вышыні, той і ёсць над усімі. Хто з зямлі, той — зямны, і гаворыць па-зямному. Хто прыходзіць з неба, той і ёсць над усімі, і што бачыў і чуў, пра тое сведчыць, але сведчання Ягонага ніхто не прымае. Той, хто прыняў Ягонае сведчанне, пацвердзіў, што Бог праўдзівы.

Бо той, каго паслаў Бог, гаворыць словы Божыя, бо без меры дае Бог Яму Духа. Айцец любіць Сына і ўсё аддаў у рукі Ягоныя. Хто верыць у Сына, мае жыццё вечнае. Хто ж не верыць у Сына, не ўбачыць жыцця, але гнеў Божы застаецца на ім.

Гэта слова Пана.

Пятніца другога велікоднага тыдня

ПЕРШАЕ ЧЫТАННЕ (Дз 5, 34–42)

А яны пайшлі, радуючыся, што былі годныя цярпець знявагу за імя Езуса

Чытанне Кнігі Дзеяў Апосталаў.

У тыя дні:

Адзін з фарысеяў па імені Гамаліэль, настаўнік Закону, паважаны ўсім народам, устаў на месцы пасяджэнняў і загадаў на хвіліну вывесці Апосталаў. Пасля сказаў: Мужы ізраэльскія, добра падумайце, што хочаце зрабіць з гэтымі людзьмі. Бо нядаўна перад гэтым з’явіўся Тэўда, выдаючы сябе за кагосьці вялікага. Далучылася да яго каля чатырохсот чалавек. Але ён быў забіты, і ўсе, хто слухаў яго, разышліся і зніклі. Пасля яго, падчас перапісу, з’явіўся Юда з Галілеі і павёў народ за сабою. Але і ён загінуў, і ўсе, хто слухаўся яго, рассеяліся.

І цяпер кажу вам: адступіцеся ад гэтых людзей і пакіньце іх. Бо калі гэтая задума і гэтая справа ад людзей, то яна знікне, а калі ад Бога, то вы не здолееце знішчыць іх. Каб часам вы не змагаліся з Богам. І яны паслухаліся яго.

Паклікаўшы Апосталаў, збілі іх і забаранілі ім прамаўляць у імя Езуса, і адпусцілі. А яны пайшлі з месца пасяджэння, радуючыся, што былі годныя цярпець знявагу за імя Езуса.

Не пераставалі кожны дзень навучаць у святыні і па дамах і абвяшчаць Евангелле Езуса Хрыста.

Гэта слова Божае.

РЭСПАНСАРЫЙНЫ ПСАЛЬМ (Пс 27 (26), 1. 4. 13–14, Р.: пар. 4аb)

Рэфрэн: Аднаго прашу ў Пана, каб жыць у Яго доме.

Або: Аллелюя.

1. Пан — маё святло і маё збаўленне: *

каго ж мне баяцца?

Пан — ахова жыцця майго: *

каго ж мне палохацца?

Рэфрэн: Аднаго прашу ў Пана, каб жыць у Яго доме.

Або: Аллелюя.

4. Аднаго я прашу ў Пана і толькі гэтага жадаю, *

каб жыць мне ў доме Пана ва ўсе дні жыцця майго.

Каб сузіраць хараство Пана *

і наведваць Яго святыню.

Рэфрэн: Аднаго прашу ў Пана, каб жыць у Яго доме.

Або: Аллелюя.

13. Веру, што ўбачу дабрыню Пана *

ў краіне жывых.

14. Спадзявайся на Пана, будзь мужным, *

няхай умацуецца сэрца тваё, спадзявайся на Пана.

Рэфрэн: Аднаго прашу ў Пана, каб жыць у Яго доме.

Або: Аллелюя.

СПЕЎ ПЕРАД ЕВАНГЕЛЛЕМ (Мц 4, 4b)

Акламацыя: Аллелюя, аллелюя, аллелюя.

Не хлебам адным будзе жыць чалавек,

але ўсялякім словам, што выходзіць з вуснаў Божых.

Акламацыя: Аллелюя, аллелюя, аллелюя.

ЕВАНГЕЛЛЕ (Ян 6, 1–15)

Падзякаваўшы, раздаў тым, хто сядзеў, колькі хто хацеў

+ Чытанне святога Евангелля паводле Яна.

У той час:

Езус адышоў на другі бок Галілейскага мора, у ваколіцы Тыберыяды. Ішло за Ім мноства людзей, таму што бачылі цуды, якія Ён чыніў над хворымі.

Езус узыйшоў на гару і сядзеў там са сваімі вучнямі. А набліжалася Пасха, юдэйскае свята.

Калі Езус узняў вочы і ўбачыў, што мноства людзей ідзе да Яго, сказаў Філіпу: Дзе нам купіць хлеба, каб накарміць іх? А казаў гэта, выпрабоўваючы яго, бо сам ведаў, што збіраўся рабіць.

Філіп адказаў Яму: Хлеба на дзвесце дынараў не хопіць, каб кожнаму дасталося хоць крыху. Адзін з вучняў Ягоных, Андрэй, брат Сымона Пятра, кажа Яму: Ёсць тут адзін хлопец, які мае пяць ячменных хлябоў і дзве рыбы,  але што гэта для такога мноства?

Езус сказаў: Загадайце ім сесці. А было на тым месцы шмат травы. І селі людзі, якіх было каля пяці тысяч.

Езус узяў хлябы і, падзякаваўшы, раздаў тым, хто сядзеў; таксама і рыбы, колькі хто хацеў. А калі насыціліся, сказаў вучням сваім: Збярыце кавалкі, што засталіся, каб нічога не змарнавалася. Сабралі і напоўнілі дванаццаць кашоў кавалкамі з пяці ячменных хлябоў, якія засталіся пасля тых, хто еў.

Калі ж людзі ўбачылі, які цуд учыніў Езус, казалі: Ён сапраўды прарок, які мае прыйсці на свет. Калі Езус даведаўся, што хочуць прыйсці і схапіць Яго, каб зрабіць каралём, зноў адышоў на гару адзін.

Гэта слова Пана.

Субота другога велікоднага тыдня

ПЕРШАЕ ЧЫТАННЕ (Дз 6, 1–7)

Выбралі сем мужоў, поўных Духа Святога

Чытанне Кнігі Дзеяў Апосталаў.

У тыя дні, калі колькасць вучняў павялічвалася, эліністы пачалі наракаць на габрэяў, што яны забываюць пра іхніх удоваў у штодзённым служэнні.

Тады Дванаццаць склікалі ўсіх вучняў і сказалі: Нягожа, каб мы занядбалі слова Божае і служылі пры сталах. Таму, браты, выбярыце з вашага ліку сем мужоў добрай славы, поўных Духа і мудрасці, якім даручым гэтае служэнне. А мы ўвесь час будзем трываць у малітве і служэнні слова.

Спадабалася гэтая мова ўсёй грамадзе, і абралі Стэфана, мужа поўнага веры і Духа Святога, і Філіпа, і Прохара, і Міканора, і Тымона, і Пармэна, і Мікалая празеліта з Антыёхіі, якіх паставілі перад апосталамі. Яны, памаліўшыся, усклалі на іх рукі.

А слова Божае пашыралася, і значна павялічвалася колькасць вучняў у Ерузалеме. І шмат святароў прыняло веру.

Гэта слова Божае.

РЭСПАНСАРЫЙНЫ ПСАЛЬМ (Пс 33 (32), 1–2. 4–5. 18–19, Р.: 22)

Рэфрэн: Міласэрнасць Твая, Пане, няхай будзе над намі.

Або: Аллелюя.

1. Радуйцеся ў Пану, справядлівыя, *

праведным належыць хваліць Яго.

2. Слаўце Пана на гуслях, *

грайце Яму на дзесяціструннай арфе.

Рэфрэн: Міласэрнасць Твая, Пане, няхай будзе над намі.

Або: Аллелюя.

4. Праўдзівае слова Пана, *

і ўсе ўчынкі Ягоныя верныя.

5. Ён любіць справядлівасць і правасуддзе, *

міласцю Пана поўніцца зямля.

Рэфрэн: Міласэрнасць Твая, Пане, няхай будзе над намі.

Або: Аллелюя.

18 Вока Пана над тымі, хто Яго баіцца *

і хто спадзяецца на Яго літасць,

19. каб Ён душу іх уратаваў ад смерці *

і накарміў іх у час голаду.

Рэфрэн: Міласэрнасць Твая, Пане, няхай будзе над намі.

Або: Аллелюя.

СПЕЎ ПЕРАД ЕВАНГЕЛЛЕМ

Акламацыя: Аллелюя, аллелюя, аллелюя.

Уваскрос Хрыстус, які ўсё стварыў

і злітаваўся над чалавецтвам.

Акламацыя: Аллелюя, аллелюя, аллелюя.

ЕВАНГЕЛЛЕ (Ян 6, 16–21)

Убачылі Езуса, які ішоў па моры

+ Чытанне святога Евангелля паводле Яна.

Калі настаў вечар, вучні Езуса сышлі да мора, селі ў човен і паплылі на другі бераг мора ў Кафарнаум. Ужо цямнела, а Езус не прыходзіў да іх. Дзьмуў моцны вецер, і мора хвалявалася.

Калі праплылі каля дваццаці пяці ці трыццаці стадыяў, убачылі Езуса, які ішоў па моры і набліжаўся да чаўна, і спалохаліся. Ён жа сказаў ім: Гэта Я, не бойцеся. Хацелі ўзяць Яго ў човен, але човен адразу прыстаў да берага, куды яны плылі.

Гэта слова Пана.

ІІІ ВЕЛІКОДНАЯ НЯДЗЕЛЯ

Год А

ПЕРШАЕ ЧЫТАННЕ (Дз 2, 14а. 22–33)

Гэтага Езуса ўваскрасіў Бог, чаму ўсе мы сведкі

Чытанне Кнігі Дзеяў Апосталаў.

У дзень Пяцідзесятніцы ўстаў Пётр разам з Адзінаццаццю і прамовіў моцным голасам да іх: Мужы юдэйскія, выслухайце гэтыя словы: Езус з Назарэту быў Мужам, якога Бог паказаў вам у сіле, цудах і знаках, што Бог учыніў праз Яго сярод вас, як і самі ведаеце. Вызначаная воля і прадбачанне Божае выдала Яго, а вы, укрыжаваўшы рукамі бязбожных, забілі Яго. Але Бог уваскрасіў Яго, вызваліўшы ад мукаў смерці, бо немагчыма было, каб яна трымала Яго. Давід жа гаворыць пра Яго: Я заўсёды меў Пана перад сабою, бо Ён праваруч мяне, каб я не пахіснуўся. Таму ўсцешылася сэрца маё і ўзрадаваўся язык мой, і цела маё будзе спачываць у надзеі. Бо не пакінеш душы маёй у адхлані, не дасі Святому Твайму ўбачыць тленне. Ты даў мне пазнаць дарогі жыцця. Ты напоўніш мяне радасцю перад абліччам Тваім.

Мужы і браты, дазвольце мне сказаць вам адкрыта пра патрыярха Давіда, які памёр і пахаваны, і магіла ягоная знаходзіцца сярод нас па сённяшні дзень. Будучы ж прарокам і ведаючы, што Бог прысягнуў яму пасадзіць на ягоным троне патомка ягонага. Ён прадбачыў і казаў пра ўваскрасенне Хрыста, што не засталася душа Яго ў адхлані, і цела Ягонае не ўбачыла тлення. Гэтага Езуса ўваскрасіў Бог, чаму ўсе мы сведкі. Вось, узнесены правіцаю Бога і, атрымаўшы ад Айца абяцанне Духа Святога, Ён выявіў тое, што вы бачыце і чуеце.

Гэта слова Божае.

РЭСПАНСАРЫЙНЫ ПСАЛЬМ (Пс 16 (15), 1–2а і 5. 7–8. 9–10. 11, Р.: 11а)

Рэфрэн: Ты дарогу жыцця мне пакажаш, о Пане.

Альбо: Аллелюя.

1. Захавай мяне, Божа, бо на Цябе спадзяюся, *

2. Сказаў я Пану: Ты — мой Пан.

5. Пан частка спадчыны маёй і келіха майго, *

Ён лёс мой трымае.

Рэфрэн: Ты дарогу жыцця мне пакажаш, о Пане.

Альбо: Аллелюя.

7. Благаслаўлю Пана, які даў мне розум, *

бо і ноччу вучыць мяне маё сэрца.

8. Пан заўсёды перад маімі вачыма, *

бо Ён праваруч мяне, я не пахіснуся.

Рэфрэн: Ты дарогу жыцця мне пакажаш, о Пане.

Альбо: Аллелюя.

9. Таму радуецца маё сэрца і весяліцца душа, *

і цела маё будзе спачываць бяспечна,

10. бо не пакінеш душы маёй у адхлані *

і не дасі святому Твайму ўбачыць тленне.

Рэфрэн: Ты дарогу жыцця мне пакажаш, о Пане.

Альбо: Аллелюя.

11. Ты дарогу жыцця мне пакажаш, *

паўната радасці перад Табою,

вечнае шчасце *

праваруч Цябе.

Рэфрэн: Ты дарогу жыцця мне пакажаш, о Пане.

Альбо: Аллелюя.

ДРУГОЕ ЧЫТАННЕ (1 П 1, 17–21)

Адкуплены вы каштоўнай Крывёю Хрыста як беззаганнага і чыстага ягняці

Чытанне Першага паслання святога апостала Пятра.

Умілаваныя:

Калі вы называеце Айцом таго, хто без прадузятасці судзіць кожнага паводле ўчынкаў яго, то са страхам праводзьце час вашага зямнога вандравання. Ведайце, што не тленным серабром ці золатам адкуплены вы ад марнага жыцця, дадзенага вам айцамі, але каштоўнаю крывёю Хрыста як беззаганнага і чыстага ягняці. Ён быў прадвызначаны яшчэ да стварэння свету, але з’явіўся ў апошнія часы дзеля вас, што паверылі праз Яго ў Бога, які ўваскрасіў Яго з мёртвых і адарыў хвалою, каб вы мелі веру і надзею на Бога.

Гэта слова Божае.

СПЕЎ ПЕРАД ЕВАНГЕЛЛЕМ (пар. Лк 24, 32)

Акламацыя: Аллелюя, аллелюя, аллелюя.

Пане Езу, тлумач нам Пісанні,

няхай палае сэрца нашае, калі да нас прамаўляеш.

Акламацыя: Аллелюя, аллелюя, аллелюя.

ЕВАНГЕЛЛЕ (Лк 24, 13–35)

Пазналі Яго ў ламанні хлеба

+ Чытанне святога Евангелля паводле Лукі.

Вось двое вучняў Езуса ішлі ў вёску, званую Эмаус, якая знаходзілася ў шасцідзесяці стадыях ад Ерузалема. І размаўлялі паміж сабою пра ўсё тое, што адбылося. І калі яны размаўлялі і разважалі між сабою, сам Езус наблізіўся ды ішоў разам з імі. Але вочы іх былі стрыманыя, таму не пазналі Яго.

І Ён сказаў ім: Пра што гэта вы размаўляеце паміж сабою? І яны спыніліся, поўныя смутку. Адказваючы, адзін з іх, па імені Кляоп, сказаў Яму: Ты, напэўна, адзіны, хто жыве ў Ерузалеме і не ведае, што ў гэтыя дні там сталася. І спытаў у іх: Што?

Яны сказалі Яму: Тое, што сталася з Езусам з Назарэту, які быў прарокам магутным у чынах і ў слове перад Богам і ўсім народам; як першасвятары і правадыры нашыя выдалі Яго на смерць і ўкрыжавалі. А мы спадзяваліся, што Ён той, хто павінен вызваліць Ізраэль. Цяпер жа пасля ўсяго гэтага мінае ўжо трэці дзень, як  гэта сталася. Але і некаторыя з нашых жанчын здзівілі нас. Яны былі на досвітку каля магілы, але не знайшлі цела Ягонага. Прыйшлі і сказалі, што бачылі анёлаў, якія з’явіліся ім і паведамілі, што Ён жывы. І пайшлі некаторыя з нашых да магілы, і засталі ўсё так, як казалі жанчыны, але Яго не бачылі.

Тады Ён сказаў ім: О, неразумныя і марудныя сэрцам, каб паверыць усяму, што казалі прарокі! Ці ж не трэба было Месіі цярпець усё гэта, каб увайсці ў сваю славу? І пачаўшы ад Майсея і ад усіх прарокаў, растлумачыў ім тое, што ва ўсім Пісанні датычыла Яго.

І наблізіліся яны да вёскі, куды ішлі, і Ён зрабіў выгляд, што хоча ісці далей. Але яны настойвалі, кажучы:  Застанься з намі, бо ўжо вечарэе, і дзень мінае. І Ён увайшоў, каб застацца з імі. Калі сядзеў з імі за сталом, узяў хлеб, благаславіў яго, паламаў і даў ім. І тады адкрыліся іхнія вочы, і яны пазналі Яго. Але Ён стаўся нябачным для іх. І яны сказалі адзін аднаму: Ці ж не палала ў нас сэрца нашае, калі Ён размаўляў з намі ў дарозе і тлумачыў нам Пісанне?

І ў тую самую гадзіну яны ўсталі і вярнуліся ў Ерузалем, і знайшлі сабраных Адзінаццаць і тых, хто быў з імі, якія казалі ім: Пан сапраўды ўваскрос і з’явіўся Сымону. І яны расказалі пра тое, што здарылася ў дарозе, і як пазналі Яго ў ламанні хлеба.

Гэта слова Пана.

ІIІ ВЕЛІКОДНАЯ НЯДЗЕЛЯ

Год В

ПЕРШАЕ ЧЫТАННЕ (Дз 3, 13–15. 17–19)

Забілі Пачынальніка Жыцця, якога Бог уваскрасіў з мёртвых

Чытанне Кнігі Дзеяў Апосталаў.

У тыя дні:

Сказаў Пётр народу: Бог Абрагама, Ісаака і Якуба, Бог айцоў нашых уславіў Слугу свайго, Езуса, якога выдалі вы і адракліся ад Яго перад Пілатам, калі той вырашыў адпусціць Яго. Вы адракліся ад Святога і Справядлівага, а прасілі памілаваць злачынцу. Забілі Пачынальніка Жыцця, якога Бог уваскрасіў з мёртвых, чаго мы сведкі.

І цяпер, браты, я ведаю, што вы зрабілі гэта з няведання, як і кіраўнікі вашыя. А Бог здзейсніў тое, што абвяшчаў вуснамі ўсіх прарокаў, што Хрыстус будзе цярпець. Дык пакайцеся і навярніцеся, каб знішчаныя былі грахі вашыя.

Гэта слова Божае.

РЭСПАНСАРЫЙНЫ ПСАЛЬМ (Пс 4 , 2. 4. 7. 9, Р.: 7b)

Рэфрэн: Узнімі над намі, Пане, святло свайго аблічча.

Або: Аллелюя.

2. Калі я клічу, пачуй мяне, Божа, *

справядлівасць мая.

Ты вывеў мяне з уціску, *

змілуйся нада мною і пачуй маю малітву.

Рэфрэн: Узнімі над намі, Пане, святло свайго аблічча.

Або: Аллелюя.

4. Ведайце, што Пан учыніў цудоўным свайго вернага, *

Пан чуе, калі Яго клічу.

7. Многія кажуць: Хто пакажа нам добрае? *

Узнімі над намі, Пане, святло свайго аблічча.

Рэфрэн: Узнімі над намі, Пане, святло свайго аблічча.

Або: Аллелюя.

9. Калі кладуся, *

спакойна засынаю,

бо толькі Ты, Пане, *

дазваляеш мне жыць бяспечна.

Рэфрэн: Узнімі над намі, Пане, святло свайго аблічча.

Або: Аллелюя.

ДРУГОЕ ЧЫТАННЕ (1 Ян 2, 1–5а)

Ён ахвяра ўміласціўлення за грахі нашыя і ўсяго свету

Чытанне Першага паслання святога апостала Яна.

Дзеці мае, пішу гэта вам, каб вы не грашылі. А калі б хто зграшыў, то маем Заступніка перад Айцом — Езуса Хрыста Справядлівага. Ён ахвяра ўміласціўлення за грахі нашыя, і не толькі за нашыя, але і ўсяго свету.

Па тым даведваемся, што мы пазналі Езуса, калі захоўваем Ягоныя запаведзі. Хто кажа: Я ведаю Яго, — а не захоўвае запаведзі Ягоныя, той ілгун і няма ў ім праўды. А хто захоўвае слова Ягонае, у тым сапраўды любоў Божая дасканалая.

Гэта слова Божае.

СПЕЎ ПЕРАД ЕВАНГЕЛЛЕМ (пар. Лк 24, 32)

Акламацыя: Аллелюя, аллелюя, аллелюя.

Пане Езу, тлумач нам Пісанні,

няхай палае сэрца нашае, калі да нас прамаўляеш.

Акламацыя: Аллелюя, аллелюя, аллелюя.

ЕВАНГЕЛЛЕ (Лк 24, 35–48)

Так напісана, што Месія павінен цярпець і ўваскрэснуць на трэці дзень

+ Чытанне святога Евангелля паводле Лукі.

У той час:

Вучні Езуса расказалі пра тое, што здарылася ў дарозе, і як яны пазналі Езуса ў ламанні хлеба.

Калі яны казалі пра гэта, сам Езус стаў сярод іх і сказаў: Спакой вам.

Устрывожаныя і напалоханыя яны думалі, што бачаць духа. Але Ён сказаў ім: Чаму засмуціліся, і чаму сумненні ўзніклі ў вашых сэрцах? Паглядзіце на Мае рукі і ногі: гэта Я. Дакраніцеся да Мяне і пераканайцеся: бо дух не мае цела і касцей; як бачыце, Я іх маю. Пасля гэтых слоў Ён паказаў ім рукі і ногі.

А калі яны ад радасці яшчэ не верылі і дзівіліся, Ён сказаў ім: Ці маеце тут што з’есці? Яны падалі Яму кавалак печанай рыбы. Ён узяў і еў перад імі.

І сказаў ім: Гэта словы мае, сказаныя вам, калі Я быў яшчэ з вамі, што павінна збыцца ўсё напісанае пра Мяне ў законе Майсея і ў прарокаў, і ў псальмах. Тады асвяціў іх розум, каб яны разумелі Пісанне.

І сказаў ім: Так напісана, што Месія павінен цярпець і ўваскрэснуць на трэці дзень з мёртвых, і ў Ягонае імя павінна абвяшчацца пакаянне дзеля адпушчэння грахоў усім народам, пачынаючы ад Ерузалема. А вы — сведкі гэтага.

Гэта слова Пана.

ІIІ ВЕЛІКОДНАЯ НЯДЗЕЛЯ

Год С

ПЕРШАЕ ЧЫТАННЕ (Дз 5, 27b–32. 40b–41)

Мы сведкі гэтых слоў, і Дух Святы

Чытанне Кнігі Дзеяў Апосталаў.

У тыя дні:

Першасвятар спытаўся ў іх: Ці не строга забаранілі мы вам навучаць у імя гэтае? І вось вы напоўнілі ўвесь Ерузалем вучэннем вашым і хочаце абвінаваціць нас у крыві гэтага Чалавека.

Пётр і Апосталы адказалі: Трэба слухацца Бога больш, чым людзей. Бог айцоў нашых уваскрасіў Езуса, якога вы схапілі і павесілі на дрэве. Бог узвысіў Яго правіцаю сваёй як Уладара і Збаўцу, каб даць Ізраэлю пакаянне і адпушчэнне грахоў. І мы сведкі гэтых слоў, і Дух Святы, якога Бог даў тым, хто паслухмяны Яму.

І забаранілі Апосталам прамаўляць у імя Езуса, і адпусцілі. А яны пайшлі з месца пасяджэння, радуючыся, што былі годныя цярпець знявагу за імя Езуса.

Гэта слова Божае.

РЭСПАНСАРЫЙНЫ ПСАЛЬМ (Пс 30 (29), 2 і 4. 5 і 6. 11 і 12а і 13b, Р.: 2а)

Рэфрэн: Узвялічу Цябе, Пане, бо Ты мяне збавіў.

Або: Аллелюя.

2. Узвялічу Цябе, Пане, бо Ты мяне збавіў *

і не дазволіў ворагам маім пацяшацца з мяне.

4. Пане, Ты вывеў з адхлані душу маю, *

Ты ўратаваў жыццё маё сярод тых, хто сыходзіць у магілу.

Рэфрэн: Узвялічу Цябе, Пане, бо Ты мяне збавіў.

Або: Аллелюя.

5. Спявайце Пану вы, Ягоныя верныя, *

памятайце пра святасць Ягоную.

6. Бо гнеў Яго трывае імгненне, +

а ласкавасць Яго — усё жыццё. *

Увечары прыходзіць плач, а раніцай — радасць.

Рэфрэн: Узвялічу Цябе, Пане, бо Ты мяне збавіў.

Або: Аллелюя.

11. Пачуй, Пане, і злітуйся нада мною, *

Пане, будзь мне дапамогай!

12. Ты нараканне маё замяніў на танец. *

13. Пане, Божа мой, буду хваліць Цябе вечна.

Рэфрэн: Узвялічу Цябе, Пане, бо Ты мяне збавіў.

Або: Аллелюя.

ДРУГОЕ ЧЫТАННЕ (Ап 5, 11–14)

Забітае Ягня годнае прыняць сілу і багацце

Чытанне Кнігі Апакаліпсіса святога Яна.

Я, Ян, бачыў і чуў голас мноства анёлаў вакол трона і жывёлаў, і старцаў, і колькасць іх была мірыяды мірыяд і тысячы тысяч. Яны казалі гучным голасам: Забітае Ягня годнае прыняць сілу і багацце, і мудрасць, і моц, і пашану, і хвалу, і благаслаўленне.

І я чуў, як кожнае стварэнне, якое ёсць на небе і на зямлі, і пад зямлёю, і на моры, і ўсё, што ў іх, казала: Таму, хто сядзіць на троне, і Ягняці благаслаўленне і пашана, і слава, і моц на векі вечныя. А чатыры жывёлы казалі: Амэн. А старцы ўпалі і пакланіліся.

Гэта слова Божае.

СПЕЎ ПЕРАД ЕВАНГЕЛЛЕМ

Акламацыя: Аллелюя, аллелюя, аллелюя.

Уваскрос Хрыстус, які ўсё стварыў

і злітаваўся над чалавецтвам.

Акламацыя: Аллелюя, аллелюя, аллелюя.

ЕВАНГЕЛЛЕ (Ян 21, 1–14)

Езус падышоў, узяў хлеб і падаў ім, а таксама і рыбу

+ Чытанне святога Евангелля паводле Яна.

У той час:

Езус зноў з’явіўся вучням сваім каля Тыберыядскага мора. А з’явіўся так. Былі разам Сымон Пётр, Тамаш, званы Блізня, Натанаэль з Каны Галілейскай, сыны Завядзея і двое іншых з вучняў Ягоных. Сымон Пётр кажа ім: Іду лавіць рыбу. Яны адказалі яму: І мы пойдзем з табою. Пайшлі і селі ў човен, але ў тую ноч нічога не злавілі.

Калі ўжо развіднела, Езус стаяў на беразе. Але вучні не ведалі, што гэта быў Езус.  Кажа ім Езус: Дзеці, ці маеце чаго з’есці? Яны адказалі Яму: Не.

А Ён сказаў ім: Закінце сетку з правага боку чаўна і знойдзеце. Яны закінулі і не маглі ўжо выцягнуць яе з-за мноства рыбы.

Тады вучань, якога любіў Езус, сказаў Пятру: Гэта Пан. Калі Сымон Пётр пачуў, што гэта Пан, падперазаўся вопраткай, бо быў голы, і кінуўся ў мора. А іншыя вучні прыплылі на чаўне, бо недалёка былі ад берага, локцяў каля двухсот, а сетку з рыбай цягнулі за сабою.

І калі выйшлі на бераг, убачылі раскладзенае вогнішча, а на ім пакладзеную рыбу і хлеб. І сказаў ім Езус: Прынясіце яшчэ рыбы, што цяпер налавілі. Пайшоў Сымон Пётр і выцягнуў на бераг сетку, поўную вялікіх рыб, якіх было сто пяцьдзесят тры. І хоць іх было столькі, сетка не парвалася. Кажа ім Езус: Хадзіце ж, снедайце! Ніхто з вучняў не адважыўся спытацца ў Яго: Хто Ты? – бо ведалі, што гэта Пан. А Езус падышоў, узяў хлеб і падаў ім, а таксама і рыбу.

Гэта ўжо трэці раз з’явіўся Езус вучням пасля свайго ўваскрасення.

Гэта слова Пана.

Панядзелак трэцяга велікоднага тыдня

ПЕРШАЕ ЧЫТАННЕ (Дз 6, 8–15)

Не маглі супрацьстаяць мудрасці і Духу, з якімі ён прамаўляў

Чытанне Кнігі Дзеяў Апосталаў.

У тыя дні:

Стэфан, поўны ласкі і моцы, чыніў вялікія цуды і знакі сярод народу. Некаторыя з сінагогі, называнай лібертынскай і кірынэйскай, і александрыйскай, і некаторыя з Кілікіі і Азіі паўсталі і пачалі спрачацца са Стэфанам. Але не маглі супрацьстаяць мудрасці і Духу, з якімі ён прамаўляў.

Тады яны падгаварылі людзей, каб казалі: Мы чулі, як ён блюзнерыць супраць Майсея і Бога. І падбухторылі народ, старэйшых і кніжнікаў, і напаўшы, схапілі яго і павялі на месца пасяджэнняў.

Паставілі ілжывых сведкаў, якія казалі: Гэты чалавек не перастае блюзнерыць супраць святога месца і Закона. Мы чулі, як ён казаў, што гэты Езус з Назарэту зруйнуе гэтае месца і зменіць звычаі, якія перадаў нам Майсей.

І ўсе, хто сядзеў у Вялікай радзе, уважліва глядзелі на яго і бачылі аблічча ягонае, падобнае да аблічча анёла.

Гэта слова Божае.

РЭСПАНСАРЫЙНЫ ПСАЛЬМ (Пс 119 (118), 23–24. 26–27. 29–30, Р.: 1b)

Рэфрэн: Шчаслівыя, хто паступае па Закону Пана.

Або: Аллелюя.

23. Хоць сядзяць князі і гавораць супраць мяне, *

Твой слуга разважае пра Твае пастановы.

24. Тваё ж сведчанне — гэта маё суцяшэнне, *

парада для мяне.

Рэфрэн: Шчаслівыя, хто паступае па Закону Пана.

Або: Аллелюя.

26. Дарогі свае абвясціў я, і Ты мне адказаў. *

Навучы мяне Тваім пастановам.

27. Дай мне зразумець дарогу Тваіх наказаў, *

і буду разважаць пра Твае цуды.

Рэфрэн: Шчаслівыя, хто паступае па Закону Пана.

Або: Аллелюя.

29. Аддалі ад мяне шлях падману *

і дай мне Закон Твой.

30. Я выбраў шлях праўды, *

паставіў перад сабой Твае прысуды.

Рэфрэн: Шчаслівыя, хто паступае па Закону Пана.

Або: Аллелюя.

СПЕЎ ПЕРАД ЕВАНГЕЛЛЕМ (Мц 4, 4b)

Акламацыя: Аллелюя, аллелюя, аллелюя.

Не хлебам адным будзе жыць чалавек,

але ўсялякім словам, што выходзіць з вуснаў Божых.

Акламацыя: Аллелюя, аллелюя, аллелюя.

ЕВАНГЕЛЛЕ (Ян 6, 22–29)

Клапаціцеся не пра ежу, якая гіне, але пра ежу, што застаецца на жыццё вечнае

+ Чытанне святога Евангелля паводле Яна.

Пасля таго, як Езус насыціў пяць тысяч чалавек, вучні Ягоныя ўбачылі, як Ён ішоў па моры.

На наступны дзень народ, які заставаўся на другім беразе мора, заўважыў, што там быў толькі адзін човен, і што Езус не сядаў у човен разам з вучнямі, але яны адплылі адны. Тым часам, непадалёк ад таго месца, дзе спажывалі хлеб пасля падзякі Пана, прыбылі з Тыберыяды іншыя чаўны.

І калі людзі ўбачылі, што тут няма ні Езуса, ні Ягоных вучняў, селі ў чаўны і прыплылі ў Кафарнаум, шукаючы Езуса. Калі ж знайшлі Яго на другім беразе мора, сказалі Яму: Раббі, калі Ты прыбыў сюды?

Езус адказаў ім: Сапраўды, сапраўды кажу вам: шукаеце Мяне не таму, што бачылі цуды, а таму, што з’елі хлеб і насыціліся. Клапаціцеся не пра ежу, якая гіне, але пра ежу, што застаецца на жыццё вечнае, якую дасць вам Сын Чалавечы, бо Яго пазначыў Бог Айцец.

А яны сказалі Яму: Што нам рабіць, каб выконваць справы Божыя?

Езус адказаў ім: У тым справа Божая, каб вы верылі ў таго, каго Ён паслаў.

Гэта слова Пана.

Аўторак трэцяга велікоднага тыдня

ПЕРШАЕ ЧЫТАННЕ (Дз 7, 51 — 8, 1)

Пане Езу, прымі дух мой

Чытанне Кнігі Дзеяў Апосталаў.

У тыя дні:

Стэфан казаў народу, старэйшынам і кніжнікам: Людзі з цвёрдым каркам,  неабрэзаным сэрцам і вушамі. Вы заўсёды працівіліся Святому Духу; як айцы вашыя, так і вы. Каго з прарокаў не пераследавалі айцы вашыя? І забілі тых, хто абвяшчаў прыйсце Справядлівага, здраднікамі і забойцамі якога цяпер сталіся вы, якія атрымалі Закон праз пасярэдніцтва анёлаў, але не захоўвалі яго.

Калі яны слухалі гэта, запалалі гневам у сэрцах сваіх і скрыгаталі на яго зубамі.

Стэфан жа, напоўнены Духам Святым, паглядзеў на неба і ўбачыў славу Божую і Езуса, які стаяў праваруч Бога, і сказаў: Вось бачу нябёсы раскрытыя і Сына Чалавечага, які стаіць праваруч Бога.

Але яны, закрычаўшы моцным голасам, заткнулі вушы свае і кінуліся на яго ўсе разам. І вывеўшы за горад, пачалі каменаваць. А сведкі паклалі адзежу сваю каля ног юнака, якога звалі Саўл.

І каменавалі Стэфана, які заклікаў і казаў: Пане Езу, прымі дух мой. І, упаўшы на калені, усклікнуў моцным голасам: Пане, не лічы ім граху гэтага!

І, сказаўшы гэта, спачыў.

А Саўл быў згодны з ягоным забойствам.

Гэта слова Божае.

РЭСПАНСАРЫЙНЫ ПСАЛЬМ (Пс 31 (30), 3cd–4. 6ab і 7b і 8а. 17 і 21аb, Р.: 6а)

Рэфрэн: У рукі Твае, Пане,  аддаю я дух мой.

Або: Аллелюя.

3. Будзь для мяне каменнай цвярдыняй, *

домам прыстанішча, каб уратаваць мяне.

4. Бо Ты мая скала і мая цвярдыня, *

дзеля імя Твайго кіруй мною і вядзі мяне.

Рэфрэн: У рукі Твае, Пане,  аддаю я дух мой.

Або: Аллелюя.

6. У рукі Твае аддаю я дух мой; *

Ты мяне адкупіў, Пане, Божа верны.

7. Я спадзяюся на Пана. *

8. Весялюся і радуюся міласэрнасці Тваёй.

Рэфрэн: У рукі Твае, Пане,  аддаю я дух мой.

Або: Аллелюя.

17. Няхай свеціць аблічча Тваё над слугою Тваім, *

збаў мяне ў сваёй ласкавасці.

21. Пад покрывам аблічча свайго *

Ты хаваеш іх ад змоў людскіх.

Рэфрэн: У рукі Твае, Пане,  аддаю я дух мой.

Або: Аллелюя.

СПЕЎ ПЕРАД ЕВАНГЕЛЛЕМ (Ян 6, 35ab)

Акламацыя: Аллелюя, аллелюя, аллелюя.

Я ёсць хлеб жыцця, — кажа Пан,

хто да Мяне прыходзіць, ніколі не будзе прагнуць.

Акламацыя: Аллелюя, аллелюя, аллелюя.

ЕВАНГЕЛЛЕ (Ян 6, 30–35)

Не Майсей, але Айцец Мой дае вам сапраўдны хлеб з неба

+ Чытанне святога Евангелля паводле Яна.

У той час:

Народ сказаў Езусу: Які ж Ты зробіш цуд, каб мы ўбачылі і паверылі Табе? Што ўчыніш? Айцы нашыя елі манну ў пустыні, як напісана: Хлеб з неба даў ім есці.

Езус адказаў ім: Сапраўды, сапраўды кажу вам: не Майсей даў вам хлеб з неба, але Айцец Мой дае вам сапраўдны хлеб з неба. Бо хлеб Божы ёсць той, які сыходзіць з неба і дае жыццё свету.

Тады сказалі Яму: Пане, давай нам заўсёды такі хлеб.

Езус адказаў ім: Я ёсць хлеб жыцця; хто да Мяне прыходзіць, не будзе галодны, і хто верыць у Мяне, ніколі не будзе прагнуць.

Гэта слова Пана.

Серада трэцяга велікоднага тыдня

ПЕРШАЕ ЧЫТАННЕ (Дз 8, 1b–8)

Хадзілі, абвяшчаючы слова

Чытанне Кнігі Дзеяў Апосталаў.

У той дзень пачалося вялікае ганенне Касцёла ў Ерузалеме. Усе, акрамя Апосталаў, разышліся па краінах Юдэі і Самарыі.

А пабожныя людзі пахавалі Стэфана і ўчынілі вялікі плач па ім. А Саўл нішчыў Касцёл, уваходзіў у дамы, забіраючы мужчын і жанчын і кідаючы іх у вязніцу.

Тыя ж, хто рассеяўся, хадзілі, абвяшчаючы слова. Філіп жа прыйшоў у самарыйскі горад і абвяшчаў там Хрыста. А людзі згодна слухалі, што казаў Філіп, чуючы і бачучы ўчыненыя Ім цуды. Бо з многіх апантаных выходзілі з вялікім крыкам нячыстыя духі, і шмат спаралізаваных і кульгавых было аздароўлена. І сталася вялікая радасць у гэтым горадзе.

Гэта слова Божае.

РЭСПАНСАРЫЙНЫ ПСАЛЬМ (Пс 66 (65), 1–3а. 4–5. 6–7а, Р.: 1)

Рэфрэн: Усклікні Богу, уся зямля.

Або: Аллелюя.

1. Усклікні Богу, уся зямля. *

2. Спявайце пра славу Ягонага імя,

праслаўляйце Яго хвалу. *

3. Скажыце Богу: Якія грозныя справы Твае!

Рэфрэн: Усклікні Богу, уся зямля.

Або: Аллелюя.

4. Няхай паклоніцца Табе ўся зямля і спявае Табе, *

няхай праслаўляе імя Тваё.

5. Прыйдзіце і ўбачце справы Бога: *

грозныя справы Яго над сынамі чалавечымі.

Рэфрэн: Усклікні Богу, уся зямля.

Або: Аллелюя.

6. Ён змяніў мора ў сушу, *

пешшу перайшлі раку,

там радаваліся ў Ім. *

7. Ён валадарыць у сваёй моцы навекі.

Рэфрэн: Усклікні Богу, уся зямля.

Або: Аллелюя.

СПЕЎ ПЕРАД ЕВАНГЕЛЛЕМ (Ян 6, 40)

Акламацыя: Аллелюя, аллелюя, аллелюя.

Кожны, хто верыць у Сына Божага, мае жыццё вечнае.

І Я ўваскрашу яго ў апошні дзень, — кажа Пан.

Акламацыя: Аллелюя, аллелюя, аллелюя.

ЕВАНГЕЛЛЕ (Ян 6, 35–40)

Такая воля Айца Майго, каб кожны, хто бачыць Сына, меў жыццё вечнае

+ Чытанне святога Евангелля паводле Яна.

У той час:

Езус сказаў народу: Я ёсць хлеб жыцця; хто да Мяне прыходзіць, не будзе галодны, і хто верыць у Мяне, ніколі не будзе прагнуць. Але Я сказаў вам: хоць вы і бачылі Мяне, але не верыце. Усё, што дае Мне Айцец, да Мяне прыйдзе, і таго, хто прыходзіць да Мяне, Я не адкіну, бо Я сышоў з неба не для таго, каб чыніць сваю волю, але волю таго, хто Мяне паслаў.

А воля таго, хто паслаў Мяне, такая, каб з усяго, што Ён даў Мне, Я нічога не страціў, але каб уваскрасіў у апошні дзень. Бо такая воля Айца Майго, каб кожны, хто бачыць Сына і верыць у Яго, меў жыццё вечнае. І Я ўваскрашу яго ў апошні дзень.

Гэта слова Пана.

Чацвер трэцяга велікоднага тыдня

ПЕРШАЕ ЧЫТАННЕ (Дз 8, 26–40)

Вось вада. Што перашкаджае мне ахрысціцца?

Чытанне Кнігі Дзеяў Апосталаў.

У тыя дні:

Анёл Пана сказаў Філіпу: Устань і ідзі ў поўдзень на дарогу, што вядзе з Ерузалема ў Газу; яна пустая. І, устаўшы, ён пайшоў. І вось, муж эфіопскі, еўнух, вяльможа Кандакі, каралевы эфіопаў, пастаўлены над усімі яе скарбамі, які прыязджаў у Ерузалем, каб пакланіцца Богу, вяртаўся і, седзячы на сваёй павозцы, чытаў прарока Ісаю.

Дух сказаў Філіпу: Падыдзі і далучыся да яго павозкі. Калі Філіп падбег, пачуў, што той чытае прарока Ісаю, і запытаўся: Ці разумееш, што чытаеш?

Той адказаў: Як жа магу разумець, калі ніхто не раз’ясніў мне? І папрасіў Філіпа падняцца і сесці з ім.

А ўрывак з Пісання, якое ён чытаў, быў такі: Як авечка, якую вядуць на зарэз, як ягнё, што маўчыць перад тымі, хто стрыжэ яго, так і Ён не адкрыў вуснаў сваіх. У пакоры сваёй быў асуджаны; і хто раскажа пра ягоны род? Бо забіраюць з зямлі жыццё Ягонае.

Еўнух спытаўся ў Філіпа: Прашу цябе, скажы, пра каго гэта кажа прарок? Ці пра сябе, ці пра каго іншага? Тады Філіп раскрыў вусны свае і, пачынаючы з гэтага месца Пісання, прапаведаваў яму Езуса.

Калі яны ехалі па дарозе, наблізіліся да нейкай вады, і еўнух сказаў: Вось вада. Што перашкаджае мне ахрысціцца? А Філіп сказаў яму: Калі верыш ад усяго сэрца — можна. Той адказаў яму: Веру, што Езус Хрыстус ёсць Сынам Божым. І загадаў спыніць павозку. І сышлі абодва, Філіп з еўнухам, у ваду. І ахрысціў яго.

Калі яны выйшлі з вады, Дух Пана падхапіў Філіпа. І еўнух ужо больш не бачыў яго. І працягваў шлях свой, радуючыся. А Філіп прыбыў у Азот і, ідучы, абвяшчаў Евангелле ва ўсіх гарадах, пакуль не прыйшоў у Цэзарэю.

Гэта слова Божае.

РЭСПАНСАРЫЙНЫ ПСАЛЬМ (Пс 66 (65), 8–9. 16–17. 20, Р.: 1)

Рэфрэн: Усклікні Богу, уся зямля.

Або: Аллелюя.

8. Благаславіце, народы, нашага Бога *

і абвяшчайце Яго хвалу,

9. Ён захаваў жыццё нашай душы *

і нагам нашым не даў спатыкнуцца.

Рэфрэн: Усклікні Богу, уся зямля.

Або: Аллелюя.

16. Усе, хто баіцца Бога, прыйдзіце і паслухайце, *

я раскажу вам, што Ён учыніў для маёй душы.

17. Яго клікаў я вуснамі сваімі *

і ўзвялічваў Яго сваім языком.

Рэфрэн: Усклікні Богу, уся зямля.

Або: Аллелюя.

20. Благаслаўлёны Бог, *

які не адкінуў маёй малітвы,

і не пазбавіў мяне *

міласэрнасці сваёй.

Рэфрэн: Усклікні Богу, уся зямля.

Або: Аллелюя.

СПЕЎ ПЕРАД ЕВАНГЕЛЛЕМ (Ян 6, 51)

Акламацыя: Аллелюя, аллелюя, аллелюя.

Я хлеб жывы, які сышоў з неба, — кажа Пан.

Калі хто будзе есці хлеб гэты, будзе жыць вечна.

Акламацыя: Аллелюя, аллелюя, аллелюя.

ЕВАНГЕЛЛЕ (Ян 6, 44–51)

Я хлеб жывы, які сышоў з неба

+ Чытанне святога Евангелля паводле Яна.

У той час:

Езус сказаў народу: Ніхто не можа прыйсці да Мяне, калі Айцец Мой, які паслаў Мяне, не прыцягне яго, і Я ўваскрашу яго ў апошні дзень. У прарокаў напісана: Усе будуць навучаны Богам.

Кожны, хто чуў ад Айца і навучыўся, прыйдзе да Мяне. Гэта не значыць, што хтосьці бачыў Айца; толькі той, хто ад Бога, бачыў Айца. Сапраўды, сапраўды кажу вам: хто верыць у Мяне, мае жыццё вечнае.

Я ёсць хлеб жыцця. Айцы вашыя елі манну ў пустыні і памерлі. А гэта — хлеб, які сыходзіць з неба, каб той, хто есць яго, не памёр. Я хлеб жывы, які сышоў з неба. Калі хто будзе есці хлеб гэты, будзе жыць вечна. А хлеб, які Я дам, гэта цела Маё дзеля жыцця свету.

Гэта слова Пана.

Пятніца трэцяга велікоднага тыдня

ПЕРШАЕ ЧЫТАННЕ (Дз 9, 1–20)

Гэты чалавек маё выбранае начынне. Ён занясе імя Маё народам

Чытанне Кнігі Дзеяў Апосталаў.

У тыя дні:

Саўл усё яшчэ жыў пагрозамі і забойствамі вучняў Пана. Ён прыйшоў да першасвятара і папрасіў у яго лісты да сінагогаў у Дамаску, каб, калі знойдзе якіх-небудзь прыхільнікаў гэтага шляху, мужчын ці жанчын, мог звязаць іх і прывесці ў Ерузалем.

Калі ён падчас падарожжа набліжаўся да Дамаска, раптам святло з неба асвяціла яго. Ён упаў на зямлю і пачуў голас, які казаў яму: Саўл, Саўл, чаму ты пераследуеш Мяне? Ён жа сказаў: Хто Ты, Пане?

А той адказаў: Я Езус, якога ты пераследуеш. Устань і ідзі ў горад, і скажуць табе, што ты павінен зрабіць.

Людзі, якія ішлі разам з ім, анямелі, бо чулі голас, але нікога не бачылі. Саўл падняўся з зямлі і, хоць вочы былі адкрытыя, нікога не бачыў. Узяўшы за руку, павялі яго ў Дамаск. Тры дні ён не бачыў і не еў, і не піў.

У Дамаску быў адзін вучань па імені Ананія. Пан аб’явіўся яму і сказаў: Ананія. А ён адказаў: Гэта я, Пане! Пан сказаў яму: Устань і ідзі на вуліцу, якая завецца Простай, і спытайся ў доме Юды пра Саўла з Тарсу, бо ён цяпер моліцца.

I ўбачыў Саўл у аб’яўленні чалавека па імені Ананія, які ўвайшоў і ўсклаў на яго рукі, каб ён зноў мог бачыць.

Адказаў Ананія: Пане, шмат ад каго я чуў пра гэтага чалавека, колькі ён учыніў зла Тваім святым у Ерузалеме. I тут ён мае ад першасвятароў уладу зняволіць усіх, хто заклікае імя Тваё.

Але Пан сказаў яму: Ідзі, бо гэты чалавек маё выбранае начынне. Ён занясе імя Маё народам, каралям і сынам Ізраэля. Я пакажу яму, колькі ён павінен выцерпець дзеля Майго імя.

Тады пайшоў Ананія і ўвайшоў у дом. І ўсклаўшы на яго рукі, сказаў: Браце Саўле, Пан Езус, які з’явіўся табе на дарозе, якою ты ішоў, паслаў мяне, каб ты зноў мог бачыць і напоўніўся Святым Духам. І адразу нібы луска спала з вачэй ягоных, і стаў відучым, падняўся і быў ахрышчаны. А калі спажыў ежу, набраўся сілы.

Некалькі дзён Саўл быў з вучнямі ў Дамаску. І адразу пачаў абвяшчаць у сінагогах пра Езуса, што Ён Сын Божы.

Гэта слова Божае.

РЭСПАНСАРЫЙНЫ ПСАЛЬМ (Пс 117 (116), 1. 2., Р.: Мк 16, 15)

Рэфрэн: Ідзіце па ўсім свеце і абвяшчайце Евангелле.

Або: Аллелюя.

1. Хваліце Пана, усе народы, *

праслаўляйце Яго ўсе плямёны.

Рэфрэн: Ідзіце па ўсім свеце і абвяшчайце Евангелле.

Або: Аллелюя.

2. Бо вялікая над намі Яго міласэрнасць, *

і вернасць Ягоная трывае навекі.

Рэфрэн: Ідзіце па ўсім свеце і абвяшчайце Евангелле.

Або: Аллелюя.

СПЕЎ ПЕРАД ЕВАНГЕЛЛЕМ (Ян 6, 54)

Акламацыя: Аллелюя, аллелюя, аллелюя.

Хто есць Маё цела і п’е Маю кроў,

ува Мне ёсць, а Я — у ім, — кажа Пан.

Акламацыя: Аллелюя, аллелюя, аллелюя.

ЕВАНГЕЛЛЕ (Ян 6, 52–59)

Цела Маё — праўдзівы спажытак, а кроў Мая — праўдзівы напой

+ Чытанне святога Евангелля паводле Яна.

У той час:

Юдэі спрачаліся паміж сабою, кажучы: Як Ён можа даць нам есці сваё цела?

Езус сказаў ім: Сапраўды, сапраўды кажу вам: калі не будзеце есці цела Сына Чалавечага і піць крыві Ягонай, не будзеце мець у сабе жыцця. Хто есць Маё цела і п’е Маю кроў, мае жыццё вечнае, і Я ўваскрашу яго ў апошні дзень.

Бо цела Маё — праўдзівы спажытак, а кроў Мая — праўдзівы напой. Хто есць Маё цела і п’е Маю кроў, ува Мне ёсць, а Я — у ім.

Як паслаў Мяне жывы Айцец, і Я жыву Айцом, так і той, хто есць Мяне, будзе жыць Мною. Гэта той хлеб, які сышоў з неба, а не той, які елі айцы вашыя і памерлі. Хто есць хлеб гэты, будзе жыць навекі.

Гэта сказаў Ён у сінагозе, калі навучаў у Кафарнауме.

Гэта слова Пана.

Субота трэцяга велікоднага тыдня

ПЕРШАЕ ЧЫТАННЕ (Дз 9, 31–42)

Касцёл развіваўся і напаўняўся суцяшэннем Святога Духа

Чытанне Кнігі Дзеяў Апосталаў.

У тыя дні:

Касцёл па ўсёй Юдэі, Галілеі і Самарыі меў спакой, развіваўся і жыў у боязі перад Панам, і напаўняўся суцяшэннем Святога Духа.

Калі Пётр абыходзіў усіх, прыйшоў таксама да святых, якія жылі ў Ліддзе. Там ён знайшоў аднаго чалавека па імені Энэй, які ўжо восем гадоў ляжаў у ложку спаралізаваны. Пётр сказаў яму: Энэй, Езус Хрыстус аздараўляе цябе, устань і засцялі свой ложак. І той адразу ўстаў. І бачылі яго ўсе, хто жыў у Ліддзе і Сароне, і навярнуліся да Пана.

У Яфе была адна вучаніца па імені Табіта, што азначае «сарна». Яна рабіла шмат добрых учынкаў і раздавала міласціну. У тыя дні яна захварэла і памерла. Яе абмылі і паклалі ў святліцы. Лідда была недалёка ад Яфы, і калі вучні даведаліся, што Пётр там,  паслалі да яго двух чалавек з просьбаю: Прыйдзі неадкладна да нас.

Пётр устаў і пайшоў з імі, а калі ён прыбыў, увялі яго ў святліцу. Усе ўдовы абступілі яго з плачам і паказвалі яму тунікі і вопраткі, якія рабіла Сарна, жывучы з імі. Пётр, адправіўшы ўсіх са святліцы, стаў на калені і памаліўся. Затым звярнуўся да цела і сказаў: Табіта, устань. Яна адкрыла свае вочы і, убачыўшы Пятра, села. Ён падаў ёй руку і падняў яе. Паклікаў святых і ўдоваў, і яны ўбачылі яе жывую.

Пра гэта стала вядома ва ўсёй Яфе, і многія паверылі ў Пана.

Гэта слова Божае.

РЭСПАНСАРЫЙНЫ ПСАЛЬМ (Пс 116B (115), 12–13. 14–15. 16–17, Р.: 12)

Рэфрэн: Чым аддзячу я Пану за ўсе Яго дабрадзействы?

Або: Аллелюя.

12. Чым аддзячу я Пану *

за ўсе Яго дабрадзействы для мяне?

13. Келіх збаўлення ўзніму *

і буду заклікаць імя Пана.

Рэфрэн: Чым аддзячу я Пану за ўсе Яго дабрадзействы?

Або: Аллелюя.

14. Выканаю абяцанні свае, дадзеныя Пану, *

перад усім народам Яго.

15. Каштоўная ў вачах Пана *

смерць Яго святых.

Рэфрэн: Чым аддзячу я Пану за ўсе Яго дабрадзействы?

Або: Аллелюя.

16. Я слуга Твой, сын слугі Тваёй, *

Ты разарваў мае кайданы.

17. Я прынясу Табе ахвяру хвалы *

і буду заклікаць імя Пана.

Рэфрэн: Чым аддзячу я Пану за ўсе Яго дабрадзействы?

Або: Аллелюя.

СПЕЎ ПЕРАД ЕВАНГЕЛЛЕМ (Ян 6, 63b, 68b)

Акламацыя: Аллелюя, аллелюя, аллелюя.

Словы Твае, Пане, ёсць духам і жыццём,

Ты маеш словы жыцця вечнага.

Акламацыя: Аллелюя, аллелюя, аллелюя.

ЕВАНГЕЛЛЕ (Ян 6, 60–69)

Да каго мы пойдзем? Ты маеш словы жыцця вечнага

+ Чытанне святога Евангелля паводле Яна.

У той час:

Многія з вучняў Езуса казалі: Цяжкая гэтая мова. Хто можа яе слухаць?

Але Езус, ведаючы, што вучні Ягоныя наракаюць на гэта, сказаў ім: Ці гэта спакушае вас? А калі ўбачыце Сына Чалавечага, які будзе ўзыходзіць туды, дзе быў раней? Дух ажыўляе, цела ж ні на што не прыдатнае. Словы, якія Я кажу вам, ёсць духам і жыццём. Аднак ёсць між вас тыя, хто не верыць. Бо Езус ад пачатку ведаў, хто не верыць і хто Яго выдасць. І сказаў: Для таго Я  сказаў вам, што ніхто не можа прыйсці да Мяне, калі гэта не будзе дадзена яму Айцом.

З гэтага часу многія вучні Ягоныя адышлі ад Яго і ўжо не хадзілі з Ім. Тады Езус сказаў Дванаццаці: Ці вы таксама хочаце адысці?

Адказаў Яму Сымон Пётр: Пане, да каго мы пойдзем? Ты маеш словы жыцця вечнага. А мы паверылі і спазналі, што Ты ёсць Святы Бога.

Гэта слова Пана.

ІV ВЕЛІКОДНАЯ НЯДЗЕЛЯ

Год А

ПЕРШАЕ ЧЫТАННЕ (Дз 2, 14а. 36–41)

Бог зрабіў Яго і Панам, і Месіяй

Чытанне кнігі Дзеяў Апосталаў.

У дзень Пяцідзесятніцы ўстаў Пётр разам з Адзінаццаццю і прамовіў моцным голасам да іх: Няхай кожны дом Ізраэля цвёрда ведае, што гэтага Езуса, якога вы ўкрыжавалі, Бог зрабіў і Панам, і Месіяй.

Калі ж пачулі гэта, змягчэла сэрца іхняе і яны сказалі Пятру і астатнім Апосталам: Што нам рабіць, браты? Сказаў ім Пётр: Пакайцеся і няхай кожны з вас ахрысціцца ў імя Езуса Хрыста дзеля адпушчэння грахоў вашых, і атрымаеце дар Духа Святога. Бо вам належыць абяцанне і дзецям вашым, і ўсім тым, хто далёка, каго толькі пакліча Пан Бог наш.

І многімі іншымі словамі ён сведчыў і навучаў, кажучы: Ратуйцеся ад гэтага падступнага пакалення.

Тыя ж, хто прыняў слова ягонае, ахрысціліся. І далучылася ў гэты дзень да іх каля трох тысяч душ.

Гэта слова Божае.

РЭСПАНСАРЫЙНЫ ПСАЛЬМ (Пс 23(22), 1–3а. 3b–4. 5. 6, Р.: 1)

Рэфрэн: Пан — пастыр мой, ні ў чым не буду мець нястачы

Або: Аллелюя.

1. Пан — мой пастыр, ні ў чым не буду мець нястачы, *

2. Ён дазваляе спачываць мне на зялёных пашах.

Да водаў спакойных вядзе мяне, *

3. Ён душу маю пажыўляе.

Рэфрэн: Пан — пастыр мой, ні ў чым не буду мець нястачы

Або: Аллелюя.

Накіроўвае мяне на сцежкі справядлівасці *

дзеля Імя свайго.

4. Калі нават пайду далінай смяротнага ценю, +

не буду баяцца зла, бо Ты са мною. *

Твой жэзл і Твой посах мяне суцяшаюць.

Рэфрэн: Пан — пастыр мой, ні ў чым не буду мець нястачы

Або: Аллелюя.

5. Ты стол для мяне накрываеш *

на вачах маіх ворагаў;

намашчваеш галаву маю алеем, *

келіх мой перапоўнены.

Рэфрэн: Пан — пастыр мой, ні ў чым не буду мець нястачы

Або: Аллелюя.

6. Сапраўды, дабрыня і міласэрнасць Твая будуць са мною *

ва ўсе дні жыцця майго,

і пасялюся я ў доме Пана *

на доўгія дні.

Рэфрэн: Пан — пастыр мой, ні ў чым не буду мець нястачы

Або: Аллелюя.

ДРУГОЕ ЧЫТАННЕ (1 П 2, 20b–25)

Вы вярнуліся да Пастыра і Ахоўніка душ вашых

Чытанне Першага паслання святога апостала Пятра.

Умілаваныя:

Калі чыніце дабро і церпіце, то маеце ласку ў Бога. Бо вы для таго пакліканы; бо і Хрыстус цярпеў за вас, пакідаючы вам прыклад, каб вы ішлі следам за Ім.

Ён не ўчыніў ніякага граху і не было падману ў вуснах Ягоных. Ён, калі Яму зласловілі, не зласловіў у адказ, калі цярпеў, не пагражаў, але давяраў сябе таму, хто судзіць справядліва. Ён сам, у сваім целе ўзнёс грахі нашыя на дрэва, каб мы, пазбыўшыся грахоў, жылі дзеля справядлівасці. Ранамі Яго вы аздароўленыя.

Бо вы былі, як авечкі, што заблукалі, але цяпер вы вярнуліся да Пастыра і Ахоўніка душ вашых.

Гэта слова Божае.

СПЕЎ ПЕРАД ЕВАНГЕЛЛЕМ (Ян 10, 14)

Акламацыя: Аллелюя, аллелюя, аллелюя.

Я — добры пастыр, — кажа Пан, —

і ведаю авечак маіх, а мае ведаюць Мяне.

Акламацыя: Аллелюя, аллелюя, аллелюя.

ЕВАНГЕЛЛЕ (Ян 10, 1–10)

Я — брама для авечак

+ Чытанне святога Евангелля паводле Яна.

У той час:

Езус сказаў: Сапраўды, сапраўды кажу вам: хто ўваходзіць не праз браму на авечы двор, але залазіць інакш, той злодзей і злачынец. А хто ўваходзіць праз браму, той пастыр авечак. Брамнік яму адчыняе, і авечкі слухаюцца голасу ягонага; кліча сваіх авечак па імені і выводзіць іх. А калі ўсіх выведзе, ідзе перад імі, і авечкі ідуць за ім, бо ведаюць ягоны голас. За чужым не ідуць, але ўцякаюць ад яго, бо не ведаюць голасу чужых.

Такую прыпавесць сказаў ім Езус, але яны не зразумелі, што Ён казаў ім.

Езус зноў сказаў: Сапраўды, сапраўды кажу вам: Я — брама для авечак. Усе, колькі іх прыходзіла перада Мною, гэта злодзеі і злачынцы, і авечкі не паслухалі іх. Я — брама. Калі хто ўвойдзе праз Мяне, будзе збаўлены, і ўвойдзе, і выйдзе, і знойдзе пашу. Злодзей прыходзіць дзеля таго, каб красці, забіваць і нішчыць. Я прыйшоў, каб вы мелі жыццё і мелі ў дастатку.

Гэта слова Пана.

ІV ВЕЛІКОДНАЯ НЯДЗЕЛЯ

Год В

ПЕРШАЕ ЧЫТАННЕ (Дз 4, 8–12)

Няма ні ў кім іншым збаўлення

Чытанне кнігі Дзеяў Апосталаў.

У тыя дні:

Пётр, напоўніўшыся Духам Святым, сказаў: Правадыры народу і старэйшыны! Калі нас сёння дапытваюць за добры ўчынак, дзякуючы якому гэты хворы чалавек выздаравеў, то няхай будзе вядома вам і ўсяму народу ізраэльскаму. Гэты чалавек стаіць перад вамі здаровы, дзякуючы імені Езуса Хрыста з Назарэту, якога вы ўкрыжавалі, і якога Бог уваскрасіў з мёртвых.

Ён — камень, які вы, будаўнікі, адкінулі, але Ён стаўся галавою вугла. І няма ні ў кім іншым збаўлення. Бо няма іншага імя пад небам, дадзенага людзям, у якім маглі б мы атрымаць збаўленне.

Гэта слова Божае.

РЭСПАНСАРЫЙНЫ ПСАЛЬМ (Пс 118 (117), 1 і 8–9. 21–23. 26 і 28cd і 29, Р.: 22)

Рэфрэн: Камень, адкінуты будаўнікамі, стаў галавою вугла.

Або: Аллелюя.

1. Хваліце Пана, бо Ён добры, бо навекі міласэрнасць Ягоная. *

8. Лепш ускладаць надзею на Пана, чым спадзявацца на чалавека.

9. Лепш ускладаць надзею на Пана, *

чым спадзявацца на вяльможных.

Рэфрэн: Камень, адкінуты будаўнікамі, стаў галавою вугла.

Або: Аллелюя.

21. Слаўлю Цябе, бо Ты мяне пачуў *

і стаў маім збаўленнем.

22 Камень, адкінуты будаўнікамі, стаў галавою вугла. *

23. Пан учыніў гэта, і дзіўна яно ў вачах нашых.

Рэфрэн: Камень, адкінуты будаўнікамі, стаў галавою вугла.

Або: Аллелюя.

26. Благаслаўлёны, хто ідзе ў імя Пана, *

благаслаўляем вас з дому Пана.

28. Божа мой, буду ўзвялічваць Цябе. *

29. Дзякуйце Пану, бо Ён добры, бо Яго міласэрнасць навекі.

Рэфрэн: Камень, адкінуты будаўнікамі, стаў галавою вугла.

Або: Аллелюя.

ДРУГОЕ ЧЫТАННЕ (1 Ян 3, 1–2)

Убачым Бога, якім Ён ёсць

Чытанне Першага паслання святога апостала Яна.

Умілаваныя:

Глядзіце, якую любоў даў нам Айцец, каб мы былі названыя дзяцьмі Божымі; і імі з’яўляемся. Свет таму не ведае нас, што не спазнаў Яго. Умілаваныя, цяпер мы дзеці Божыя, але яшчэ не выявілася, чым будзем. Ведаем, што калі выявіцца, то будзем падобнымі да Яго, бо ўбачым Яго, якім Ён ёсць.

Гэта слова Божае.

СПЕЎ ПЕРАД ЕВАНГЕЛЛЕМ (Ян 10, 14)

Акламацыя: Аллелюя, аллелюя, аллелюя.

Я — добры пастыр, — кажа Пан, —

і ведаю авечак маіх, а мае ведаюць Мяне.

Акламацыя: Аллелюя, аллелюя, аллелюя.

ЕВАНГЕЛЛЕ (Ян 10, 11–18)

Добры пастыр аддае жыццё сваё за авечак

+ Чытанне святога Евангелля паводле Яна.

У той час:

Езус сказаў: Я — добры пастыр. Добры пастыр аддае жыццё сваё за авечак. А найміт і не пастыр, якому не належаць авечкі, калі бачыць, што прыходзіць воўк, кідае авечак і ўцякае, а воўк хапае і разганяе іх. Уцякае, бо ён найміт і не клапоціцца пра авечак.

Я — добры пастыр і ведаю сваіх, а Мае ведаюць Мяне, як Мяне ведае Айцец і Я ведаю Айца. І жыццё сваё аддаю за авечак. Ёсць у Мяне і іншыя авечкі, якія не з гэтага двара. І гэтых Мне трэба прывесці, і яны будуць слухаць голас Мой, і будзе адзін статак і адзін пастыр.

За тое любіць Мяне Айцец, што Я аддаю жыццё сваё, каб узяць яго зноў. Ніхто не адбірае яго ў Мяне, але Я сам аддаю яго. Я маю ўладу яго аддаць і маю ўладу зноў узяць яго. Такую запаведзь Я атрымаў ад Айца Майго.

Гэта слова Пана.

ІV ВЕЛІКОДНАЯ НЯДЗЕЛЯ

Год С

ПЕРШАЕ ЧЫТАННЕ (Дз 13, 14. 43–52)

Таму мы звяртаемся да язычнікаў

Чытанне кнігі Дзеяў Апосталаў.

У тыя дні:

Павел і Барнаба прайшлі праз Пэргэ і прыбылі ў Антыёхію Пісыдыйскую, увайшлі ў дзень суботні ў сінагогу і селі.

Калі сабраныя разышліся, многія юдэі і пабожныя празеліты пайшлі следам за Паўлам і Барнабам, якія ў размове пераконвалі іх заставацца ў ласцы Божай.

У наступную суботу сабраўся амаль увесь горад слухаць слова Пана. Калі юдэі ўбачылі такі натоўп, напоўніліся зайздрасцю, пярэчылі таму, што казаў Павел, і блюзнерылі.

Тады Павел і Барнаба з адвагаю сказалі: Вам першым трэба было абвяшчаць слова Божае. Але паколькі вы адкідваеце яго і лічыце саміх сябе нявартымі вечнага жыцця, таму мы звяртаемся да язычнікаў. Бо так нам загадаў Пан: Я зрабіў цябе святлом народаў, каб ты быў збаўленнем аж да межаў зямлі.

Калі пачулі гэта язычнікі, узрадаваліся і славілі слова Пана, і ўсе, прызначаныя да жыцця вечнага, паверылі. І слова Пана пашыралася па ўсёй краіне.

Але юдэі падбухторылі пабожных і ўплывовых жанчын і першых у горадзе людзей і распачалі ганенне на Паўла і Барнабу, і выгналі іх са сваіх межаў. Яны ж абтрэслі на іх пыл з ног і пайшлі ў Іконію. А вучні напоўніліся радасцю і Святым Духам.

Гэта слова Божае.

РЭСПАНСАРЫЙНЫ ПСАЛЬМ (Пс 100 (99), 2. 3. 5, Р.: 3c)

Рэфрэн: Мы Яго народ і авечкі Ягонай паствы.

Або: Аллелюя.

2. Усклікай Пану, уся зямля, *

з радасцю служыце Пану.

Станьце перад Яго абліччам *

з радасным спевам.

Рэфрэн: Мы Яго народ і авечкі Ягонай паствы.

Або: Аллелюя.

3. Ведайце, што Пан ёсць Богам, *

Ён стварыў нас, і мы Ягоныя.

Мы Яго народ, *

і авечкі Ягонай паствы.

Рэфрэн: Мы Яго народ і авечкі Ягонай паствы.

Або: Аллелюя.

5. Бо Пан ёсць добры, *

навекі міласэрнасць Яго,

а Яго вернасць *

з пакалення ў пакаленне.

Рэфрэн: Мы Яго народ і авечкі Ягонай паствы.

Або: Аллелюя.

ДРУГОЕ ЧЫТАННЕ (Ап 7, 9. 14b–17)

Ягнё будзе пасвіць іх і вадзіць да крыніц жывой вады

Чытанне кнігі Апакаліпсіса святога Яна.

Я, Ян, убачыў вялікі натоўп, якога ніхто не мог палічыць, з усіх народаў, плямёнаў, родаў і моваў, якія стаялі перад тронам і Ягнём, апранутыя ў белае адзенне і з пальмовымі галінкамі ў руках сваіх.

І сказаў мне адзін са старцаў: Гэта тыя, хто прыйшоў з вялікага ўціску і абмыў адзенне сваё і выбеліў яго ў крыві Ягняці. Таму яны — перад тронам Бога і служаць Яму ўдзень і ўначы ў святыні. І той, хто сядзіць на троне, раскіне над імі свой шацёр. Яны ўжо не будуць ні галадаць, ні прагнуць, і не будзе паліць іх сонца і ніякая спёка, бо Ягнё, якое пасярод трона, будзе пасвіць іх і вадзіць да крыніц жывой вады: і вытра Бог кожную слязу з іхніх вачэй.

Гэта слова Божае.

СПЕЎ ПЕРАД ЕВАНГЕЛЛЕМ (Ян 10, 14)

Акламацыя: Аллелюя, аллелюя, аллелюя.

Я — добры пастыр, — кажа Пан, —

і ведаю авечак маіх, а мае ведаюць Мяне.

Акламацыя: Аллелюя, аллелюя, аллелюя.

ЕВАНГЕЛЛЕ (Ян 10, 27–30)

Я даю вечнае жыццё авечкам сваім

+ Чытанне святога Евангелля паводле Яна.

У той час:

Езус сказаў: Авечкі Мае слухаюць голасу Майго, і Я ведаю іх, і яны ідуць за Мною. І Я даю ім вечнае жыццё навекі, і яны не загінуць ніколі, і ніхто не вырве іх з рук Маіх. Айцец Мой, які даў Мне іх, большы за ўсіх. І ніхто не можа вырваць іх з рукі Айца Майго. Я і Айцец — адно.

Гэта слова Пана.

Панядзелак чацвёртага велікоднага тыдня

ПЕРШАЕ ЧЫТАННЕ (Дз 11, 1–18)

Вось жа і язычнікам даў Бог пакаянне дзеля жыцця

Чытанне кнігі Дзеяў Апосталаў.

У тыя дні:

Апосталы і браты, якія былі ў Юдэі, даведаліся, што і язычнікі прынялі слова Божае. Калі Пётр увайшоў у Ерузалем, абрэзаныя дакаралі яго, кажучы: Да неабрэзаных ты хадзіў і еў з імі. Пётр пачаў ім тлумачыць па парадку, кажучы:

Я быў у горадзе Яффе і маліўся. І ў захапленні ўбачыў аб’яўленне: нейкае начынне сыходзіла, нібы вялікае палатно, што чатырма канцамі спускалася з неба. І наблізілася  аж да мяне. Я ўважліва прыгледзеўся да яго і ўбачыў чацвераногіх зямных, звяроў, паўзуноў і птушак нябесных.

І пачуў голас, які казаў мне: Пётр, устань, забівай і еш! Але я сказаў: Не, Пане, бо ніколі нішто апаганенае ці нячыстае не ўваходзіла ў вусны мае. Голас з неба другі раз адказаў мне: Што Бог ачысціў, таго не называй нячыстым. Гэта было тройчы, і зноў усё ўзнялося ў неба.

І вось, у тую самую хвіліну тры чалавекі, пасланыя да мяне з Цэзарэі, з’явіліся каля дому, у якім мы былі. Дух сказаў мне ісці разам з імі без ваганняў. Пайшлі са мною і гэтыя шэсць братоў. І ўвайшлі мы ў дом таго чалавека. Ён нам расказаў, што ўбачыў у сваім доме анёла, які сказаў яму: Пашлі ў Яффу і пакліч Сымона, якога завуць Пётр. Ён абвесціць табе словы, якімі  збавішся ты і ўвесь твой дом.

А калі я пачаў прамаўляць, сышоў на іх Дух Святы, як і на нас спачатку. Тады я ўспомніў слова Пана, як Ён казаў: Ян хрысціў вадою, а вы будзеце ахрышчаныя Духам Святым. Калі Бог даў ім такі самы дар, як і нам, якія паверылі ў Пана, Езуса Хрыста, то хто я такі, каб пярэчыць Богу?

Калі пачулі гэта, супакоіліся і праславілі Бога, кажучы: Вось жа і язычнікам даў Бог пакаянне дзеля жыцця.

Гэта слова Божае.

РЭСПАНСАРЫЙНЫ ПСАЛЬМ (Пс 42 (41), 2–3; Пс 43 (42), 3. 4, Р.: пар. Пс 42 (41), 3а)

Рэфрэн: Душа мая прагне Цябе, Бога жывога.

Або: Аллелюя.

2. Як лань прагне вады з патоку, *

так душа мая прагне Цябе, Божа.

3. Душа мая прагне Бога, Бога жывога, *

калі я пайду і з'яўлюся перад Божым абліччам?

Рэфрэн: Душа мая прагне Цябе, Бога жывога.

Або: Аллелюя.

3.Пашлі святло Тваё і Тваю праўду, *

няхай яны мяне вядуць,

яны прывядуць мяне на Тваю святую гару *

і да Твайго жылля.

Рэфрэн: Душа мая прагне Цябе, Бога жывога.

Або: Аллелюя.

4. Я прыйду да Божага алтара, *

да Бога радасці і вяселля майго,

і буду славіць Цябе на арфе, *

Божа, мой Божа.

Рэфрэн: Душа мая прагне Цябе, Бога жывога.

Або: Аллелюя.

СПЕЎ ПЕРАД ЕВАНГЕЛЛЕМ (Ян 10, 14)

Акламацыя: Аллелюя, аллелюя, аллелюя.

Я — добры пастыр, — кажа Пан, —

і ведаю авечак маіх, а мае ведаюць Мяне.

Акламацыя: Аллелюя, аллелюя, аллелюя.

ЕВАНГЕЛЛЕ (Ян 10, 1–10)

Я — брама для авечак

+ Чытанне святога Евангелля паводле Яна.

У той час:

Езус сказаў: Сапраўды, сапраўды кажу вам: хто ўваходзіць не праз браму на авечы двор, але залазіць інакш, той злодзей і злачынец. А хто ўваходзіць праз браму, той пастыр авечак. Брамнік яму адчыняе, і авечкі слухаюцца голасу ягонага; кліча сваіх авечак па імені і выводзіць іх. А калі ўсіх выведзе, ідзе перад імі, і авечкі ідуць за ім, бо ведаюць ягоны голас. За чужым не ідуць, але ўцякаюць ад яго, бо не ведаюць голасу чужых.

Такую прыпавесць сказаў ім Езус, але яны не зразумелі, што Ён казаў ім.

Езус зноў сказаў: Сапраўды, сапраўды кажу вам: Я — брама для авечак. Усе, колькі іх прыходзіла перада Мною, гэта злодзеі і злачынцы, і авечкі не паслухалі іх. Я — брама. Калі хто ўвойдзе праз Мяне, будзе збаўлены, і ўвойдзе, і выйдзе, і знойдзе пашу. Злодзей прыходзіць дзеля таго, каб красці, забіваць і нішчыць. Я прыйшоў, каб вы мелі жыццё і мелі ў дастатку.

Гэта слова Пана.

Аўторак чацвёртага велікоднага тыдня

ПЕРШАЕ ЧЫТАННЕ (Дз 11, 19–26)

Прамаўлялі таксама да грэкаў, прапаведуючы Пана Езуса

Чытанне кнігі Дзеяў Апосталаў.

У тыя дні:

Тыя, хто рассеяўся з-за ганенняў, што сталіся пасля Стэфана, дайшлі аж да Фінікіі, Кіпра і Антыёхіі, і нікому, апроч юдэяў, не абвяшчалі слова. Некаторыя з іх былі з Кіпра і Кірынеі. Яны прыйшлі ў Антыёхію і прамаўлялі таксама да грэкаў, прапаведуючы Пана Езуса. І рука Пана была з імі, і вялікае мноства паверыла і навярнулася да Пана.

Вестка пра іх дайшла да Касцёла ў Ерузалеме. І паслалі Барнабу ў Антыёхію. Калі ён прыйшоў і ўбачыў дзеянне ласкі Божай, узрадаваўся і заахвочваў усіх, каб шчырым сэрцам трывалі ў Пане. Бо ён быў муж добры, поўны Духа Святога і веры. І шмат людзей прыхілілася да Пана.

Потым Барнаба пайшоў у Тарс шукаць Саўла і, калі знайшоў яго, прывёў у Антыёхію. Увесь год яны працавалі разам ў Касцёле і навучалі вялікую колькасць людзей. У Антыёхіі ўпершыню вучні былі названыя хрысціянамі.

Гэта слова Божае.

РЭСПАНСАРЫЙНЫ ПСАЛЬМ (Пс 87 (86), 1–3. 4–5. 6–7, Р.: Пс 117 (116), 1а)

Рэфрэн: Хваліце Пана, усе народы.

Або: Аллелюя.

1. Умацаванне Яго на святых гарах, *

2. любіць Пан брамы Сіёна

больш за ўсе шатры Якуба. *

3. Абвяшчаецца твая хвала, горад Божы.

Рэфрэн: Хваліце Пана, усе народы.

Або: Аллелюя.

4. Узгадаю Егіпет і Вавілон сярод тых, хто ведае мяне, *

вось філістымляне і Тыр з Эфіопіяй скажуць: Той там нарадзіўся.

5. А пра Сіён будуць казаць: Кожны чалавек на ім нарадзіўся, *

і Усемагутны яго ўмацаваў.

Рэфрэн: Хваліце Пана, усе народы.

Або: Аллелюя.

6. Пан напіша ў перапісе народаў: *

Гэты там нарадзіўся.

7. І ў танцы будуць спяваць: *

У табе ўсе крыніцы мае.

Рэфрэн: Хваліце Пана, усе народы.

Або: Аллелюя.

СПЕЎ ПЕРАД ЕВАНГЕЛЛЕМ (Ян 10, 27)

Акламацыя: Аллелюя, аллелюя, аллелюя.

Авечкі Мае слухаюць голас Мой, — кажа Пан, —

і Я ведаю іх, і яны ідуць за Мною.

Акламацыя: Аллелюя, аллелюя, аллелюя.

ЕВАНГЕЛЛЕ (Ян 10, 22–30)

Я і Айцец — адно

+ Чытанне святога Евангелля паводле Яна.

І было тады ў Ерузалеме свята Пасвячэння святыні. Была зіма. Езус хадзіў у святыні па бабінцы Саламона.

Абступілі Яго юдэі і казалі Яму: Дакуль будзеш трымаць нас у няпэўнасці. Калі Ты Месія, скажы нам адкрыта.

Езус адказаў ім: Я сказаў вам, і вы не верыце. Справы, якія Я чыню ў імя Айца Майго, сведчаць пра Мяне. Але вы не верыце, бо вы не з Маіх авечак. Авечкі Мае слухаюць голас Мой, і Я ведаю іх, і яны ідуць за Мною. І Я даю ім вечнае жыццё навек, і яны не загінуць ніколі, і ніхто не вырве іх з рук Маіх. Айцец Мой, які даў Мне іх, большы за ўсіх. І ніхто не можа вырваць іх з рукі Айца Майго. Я і Айцец — адно.

Гэта слова Пана.

Серада чацвёртага велікоднага тыдня

ПЕРШАЕ ЧЫТАННЕ (Дз 12, 24 — 13, 5а)

Вылучыце мне Барнабу і Саўла

Чытанне кнігі Дзеяў Апосталаў.

У тыя дні:

Слова Божае расло і пашыралася. Барнаба і Саўл, выканаўшы сваё служэнне ў Ерузалеме, вярнуліся і ўзялі з сабою Яна, якога звалі таксама Маркам.

У Антыёхіі, у тамашнім Касцёле, прарокамі і настаўнікамі былі: Барнаба і Сымон, якога звалі таксама Нігер, і Люцый Кірынеец, і Манаэн, які выхоўваўся разам з тэтрархам Ірадам, і Саўл.

Калі яны служылі Пану і пасцілі, Дух Святы сказаў: Вылучыце мне Барнабу і Саўла на справу, да якой Я іх паклікаў. Тады, папасціўшы і памаліўшыся, яны ўсклалі на іх рукі і адпусцілі іх.

А яны, пасланыя Духам Святым, прыбылі ў Сэлеўкію. Адтуль паплылі на Кіпр. І калі былі ў Саламіне, абвяшчалі Божае слова ў сінагогах юдэйскіх.

Гэта слова Божае.

РЭСПАНСАРЫЙНЫ ПСАЛЬМ (Пс 67 (66), 2–3. 5. 6 і 8, Р.: 4)

Рэфрэн: Няхай усе народы славяць Цябе, Божа.

Або: Аллелюя.

2. Няхай Бог змілуецца над намі і благаславіць нас, *

няхай заззяе аблічча Яго над намі,

3. каб на зямлі мы спазналі Ягоную дарогу, *

між усімі народамі Яго збаўленне.

Рэфрэн: Няхай усе народы славяць Цябе, Божа.

Або: Аллелюя.

5. Няхай весяляцца *

і радуюцца ўсе плямёны,

бо Ты судзіш народы паводле праўды *

і плямёнамі на зямлі кіруеш.

Рэфрэн: Няхай усе народы славяць Цябе, Божа.

Або: Аллелюя.

6. Няхай славяць Цябе народы, Божа, *

няхай славяць Цябе народы ўсе.

8. Няхай Бог нас благаслаўляе, *

няхай баяцца Яго ўсе межы зямлі.

Рэфрэн: Няхай усе народы славяць Цябе, Божа.

Або: Аллелюя.

СПЕЎ ПЕРАД ЕВАНГЕЛЛЕМ (Ян 8, 12)

Акламацыя: Аллелюя, аллелюя, аллелюя.

Я — святло свету, — кажа Пан, —

хто пойдзе за Мною, будзе мець святло жыцця.

Акламацыя: Аллелюя, аллелюя, аллелюя.

ЕВАНГЕЛЛЕ (Ян 12, 44–50)

Я прыйшоў на свет як святло

+ Чытанне святога Евангелля паводле Яна.

У той час:

Езус усклікнуў і сказаў: Хто верыць у Мяне, не ў Мяне верыць, але ў таго, хто Мяне паслаў. І хто бачыць Мяне, бачыць таго, хто паслаў Мяне. Я прыйшоў на свет як святло, каб кожны, хто верыць у Мяне, не заставаўся ў цемры. І калі хто пачуе словы Мае і не захавае іх, Я не суджу яго. Бо Я прыйшоў не судзіць свет, але свет збавіць.

Хто пагарджае Мною і не прымае слоў Маіх, той мае сабе суддзю: слова, якое Я абвяшчаў, яно будзе судзіць яго ў апошні дзень. Бо Я казаў не ад сябе, але Айцец, які паслаў Мяне, Ён даў Мне запаведзь, што казаць і што гаварыць. І Я ведаю, што запаведзь Ягоная — гэта жыццё вечнае. Таму тое, што Я кажу, кажу так, як сказаў Мне Айцец.

Гэта слова Пана.

Чацвер чацвёртага велікоднага тыдня

ПЕРШАЕ ЧЫТАННЕ (Дз 13, 13–25)

З патомства Давіда Бог вывеў Збаўцу Езуса

Чытанне Кнігі Дзеяў Апосталаў.

Калі Павел і тыя, хто быў з ім, адплылі з Пафаса, прыбылі ў Пэргэ, што ў Памфіліі. Але Ян адлучыўся ад іх і вярнуўся ў Ерузалем. Яны ж прайшлі Пэргэ і прыбылі ў Антыёхію Пісідыйскую, і ў суботу ўвайшлі ў сінагогу, і селі. Пасля чытання Закону і Прарокаў кіраўнікі сінагогі паслалі да іх,  кажучы: Браты, калі маеце нейкае слова заахвочвання для народа, скажыце.

Тады Павел устаў і даў знак рукою, і сказаў: Мужы Ізраэля і тыя, хто баіцца Бога, слухайце! Бог гэтага ізраэльскага народа выбраў айцоў нашых і ўзвысіў народ падчас знаходжання ў зямлі егіпецкай, і ўзнятаю рукою вывеў іх з яе. І каля сарака гадоў цярпеў іх звычаі на пустыні. І знішчыўшы сем народаў у зямлі ханаанскай, даў ім у спадчыну зямлю іхнюю пасля чатырохсот пяцідзесяці гадоў. І потым даў ім суддзяў аж да прарока Самуэля.

Затым папрасілі караля, і Бог даў ім Саўла, сына Кіша, мужа з пакалення Бен’яміна, на сорак гадоў.

І пасля гэтага прызначыў Давіда каралём іхнім, пра якога і сказаў, засведчыўшы: Я знайшоў Давіда, сына Есэя, мужа па сэрцу Майму, які выканае ўсе жаданні Мае.

З ягонага патомства, паводле абяцання, Бог вывеў для Ізраэля Збаўцу Езуса. Перад Ягоным прыйсцем Ян прапаведаваў хрост пакаяння ўсяму ізраэльскаму народу. Пад канец сваёй дзейнасці Ян сказаў: Я не з’яўляюся тым, кім вы лічыце мяне; але вось за мною ідзе той, каму я не варты развязаць сандалі на нагах.

Гэта слова Божае.

РЭСПАНСАРЫЙНЫ ПСАЛЬМ (Пс 89 (88), 2–3. 21–22. 25 і 27, Р.: пар. 2а)

Рэфрэн: Міласэрнасць Пана буду ўсхваляць вечна.

Або: Аллелюя.

2. Міласэрнасць Пана буду ўсхваляць вечна, *

з пакалення ў пакаленне буду абвяшчаць

вернасць Тваю вуснамі маімі.

3. Бо сказаў: Навекі заснавана будзе міласэрнасць, *

на нябёсах умацуеш вернасць сваю.

Рэфрэн: Міласэрнасць Пана буду ўсхваляць вечна.

Або: Аллелюя.

21. Знайшоў Давіда, слугу майго, *

Я намасціў яго маім святым алеем,

22. Рука моцы маёй заўсёды будзе з ім, *

і плячо маё яго падтрымае.

Рэфрэн: Міласэрнасць Пана буду ўсхваляць вечна.

Або: Аллелюя.

25. З ім мая вернасць і ласка, *

у маім імені ўзвялічана яго моц.

27. Ён будзе клікаць Мяне: Ты мой Айцец, *

мой Бог і скала збаўлення майго.

Рэфрэн: Міласэрнасць Пана буду ўсхваляць вечна.

Або: Аллелюя.

СПЕЎ ПЕРАД ЕВАНГЕЛЛЕМ (пар. Ап 1, 5ab)

Акламацыя: Аллелюя, аллелюя, аллелюя.

Езус Хрыстус, верны сведка, першародны сярод памерлых,

Ты палюбіў нас і змыў грахі нашыя сваёй Крывёю.

Акламацыя: Аллелюя, аллелюя, аллелюя.

ЕВАНГЕЛЛЕ (Ян 13, 16–20)

Хто прымае таго, каго Я пашлю, Мяне прымае

+ Чытанне святога Евангелля паводле Яна.

Калі Езус абмыў вучням ногі, сказаў ім: Сапраўды, сапраўды кажу вам: слуга не большы за свайго гаспадара, і пасланец не большы за таго, хто паслаў яго. Калі гэта ведаеце і чыніце так, вы шчаслівыя.

Не пра ўсіх вас кажу. Я ведаю, каго абраў. Але, каб збылося Пісанне: Хто есць са Мною хлеб, падняў на Мяне сваю пяту. Цяпер, перш чым гэта станецца, кажу вам, каб, калі станецца, вы паверылі, што гэта Я.

Сапраўды, сапраўды кажу вам: хто прымае таго, каго Я пашлю, Мяне прымае, а хто Мяне прымае, прымае таго, хто паслаў Мяне.

Гэта слова Пана.

Пятніца чацвёртага велікоднага тыдня

ПЕРШАЕ ЧЫТАННЕ (Дз 13, 26–33)

Бог выканаў абяцанне, калі ўваскрасіў Езуса

Чытанне Кнігі Дзеяў Апосталаў.

У тыя дні:

Калі Павел прыйшоў у Антыёхію Пісідыйскую, ён прамовіў у сінагозе:

Браты, сыны роду Абрагама і тыя з вас, хто баіцца Бога. Нам паслана слова збаўлення гэтага, бо жыхары Ерузалема і іх кіраўнікі не пазналі Езуса і, калі асудзілі Яго, споўнілі словы прарокаў, што чыталіся кожную суботу. І хоць не знайшлі ніякай прычыны для смерці, прасілі Пілата забіць Яго. А калі выканалі ўсё напісанае пра Яго, знялі Яго з крыжа і паклалі ў магілу.

Але Бог уваскрасіў Яго з мёртвых. Шмат дзён з’яўляўся Ён тым, хто разам з Ім прыйшоў з Галілеі ў Ерузалем, якія цяпер з’яўляюцца Яго сведкамі перад народам.

І мы абвяшчаем вам Добрую Навіну, што абяцанне, дадзенае айцам нашым, Бог выканаў для нас, дзяцей іхніх, калі ўваскрасіў Езуса, як і напісана ў другім псальме: Ты Сын Мой, Я Цябе сёння нарадзіў.

Гэта слова Божае.

РЭСПАНСАРЫЙНЫ ПСАЛЬМ (Пс 2, 6–7. 8–9. 10–11, Р.: 7)

Рэфрэн: Ты Сын Мой, Я Цябе сёння нарадзіў.

Або: Аллелюя.

6. Я намасціў караля Майго на Сіёне, *

на святой гары Маёй.

7. Абвяшчу пастанову Пана: Ён Мне сказаў: *

Ты Сын Мой, Я Цябе сёння нарадзіў.

Рэфрэн: Ты Сын Мой, Я Цябе сёння нарадзіў.

Або: Аллелюя.

8. Прасі ў Мяне, і дам народы ў спадчыну Табе, *

і межы зямлі ва ўладанне Тваё.

9. Ударыш іх жалезным кіем; *

разаб’еш іх як посуд ганчара.

Рэфрэн: Ты Сын Мой, Я Цябе сёння нарадзіў.

Або: Аллелюя.

10. А цяпер, каралі, зразумейце, *

навучыцеся, суддзі зямлі.

11. З бояззю служыце Пану *

і радуйцеся з хваляваннем.

Рэфрэн: Ты Сын Мой, Я Цябе сёння нарадзіў.

Або: Аллелюя.

СПЕЎ ПЕРАД ЕВАНГЕЛЛЕМ (Ян 14, 6)

Акламацыя: Аллелюя, аллелюя, аллелюя.

Я — дарога і праўда, і жыццё, — кажа Пан.

Ніхто не прыходзіць да Айца інакш, як толькі праз Мяне.

Акламацыя: Аллелюя, аллелюя, аллелюя.

ЕВАНГЕЛЛЕ (Ян 14, 1–6)

Я — дарога і праўда, і жыцце

+ Чытанне святога Евангелля паводле Яна.

У той час:

Езус сказаў сваім вучням: Няхай не трывожыцца сэрца вашае. Верце ў Бога і ў Мяне верце. У доме Айца Майго шмат святліц. А калі б так не было, ці сказаў бы Я вам, што іду падрыхтаваць месца для вас. І калі пайду і падрыхтую вам месца, прыйду зноў і забяру вас да сябе, каб і вы былі там, дзе Я. А дарогу, куды Я іду, вы ведаеце.

Кажа яму Тамаш: Пане, не ведаем, куды ідзеш. Як жа можам ведаць дарогу?

Езус сказаў яму: Я — дарога і праўда, і жыццё. Ніхто не прыходзіць да Айца інакш, як толькі праз Мяне.

Гэта слова Пана.

Субота чацвёртага велікоднага тыдня

ПЕРШАЕ ЧЫТАННЕ (Дз 13, 44–52)

Таму мы звяртаемся да язычнікаў

Чытанне Кнігі Дзеяў Апосталаў.

У наступную суботу сабраўся амаль увесь горад слухаць слова Пана. Калі юдэі ўбачылі такі натоўп, напоўніліся зайздрасцю, пярэчылі таму, што казаў Павел, і блюзнерылі.

Тады Павел і Барнаба з адвагаю сказалі: Вам першым трэба было абвяшчаць слова Божае. Але паколькі вы адкідваеце яго і лічыце саміх сябе нявартымі вечнага жыцця, таму мы звяртаемся да язычнікаў. Бо так нам загадаў Пан: Я зрабіў цябе святлом народаў, каб ты быў збаўленнем аж да межаў зямлі.

Калі пачулі гэта язычнікі, узрадаваліся і славілі слова Пана, і ўсе, прызначаныя да жыцця вечнага, паверылі. І слова Пана пашыралася па ўсёй краіне.

Але юдэі падбухторылі пабожных і ўплывовых жанчын і першых у горадзе людзей і распачалі ганенне на Паўла і Барнабу, і выгналі іх са сваіх межаў. Яны ж абтрэслі на іх пыл з ног і пайшлі ў Іконію. А вучні напоўніліся радасцю і Святым Духам.

Гэта слова Божае.

РЭСПАНСАРЫЙНЫ ПСАЛЬМ (Пс 98 (97), 1. 2–3аb. 3cd–4., Р.: 3cd)

Рэфрэн: Убачылі ўсе межы зямлі збаўленне Бога нашага.

Або: Аллелюя.

1. Спявайце Пану новую песню, *

бо Ён учыніў цуды.

Яму дапамагла Яго правіца *

і Яго святое плячо.

Рэфрэн: Убачылі ўсе межы зямлі збаўленне Бога нашага.

Або: Аллелюя.

2. Паказаў Пан сваё збаўленне, *

перад вачыма народаў аб’явіў сваю справядлівасць.

3. Успомніў пра сваю вернасць і міласэрнасць*

для дому Ізраэля.

Рэфрэн: Убачылі ўсе межы зямлі збаўленне Бога нашага.

Або: Аллелюя.

Убачылі ўсе межы зямлі *

збаўленне Бога нашага.

4. Усклікай Пану, уся зямля, *

радуйцеся, спявайце і грайце.

Рэфрэн: Убачылі ўсе межы зямлі збаўленне Бога нашага.

Або: Аллелюя.

СПЕЎ ПЕРАД ЕВАНГЕЛЛЕМ (Ян 8, 31b — 32)

Акламацыя: Аллелюя, аллелюя, аллелюя.

Калі будзеце трываць у слове Маім, вы сапраўды вучні Мае,

і пазнаеце праўду, — кажа Пан.

Акламацыя: Аллелюя, аллелюя, аллелюя.

ЕВАНГЕЛЛЕ (Ян 14, 7–14)

Хто Мяне бачыў, бачыў і Айца

+ Чытанне святога Евангелля паводле Яна.

У той час:

Езус сказаў сваім вучням: Калі б вы ведалі Мяне, ведалі б і Айца Майго. І ад гэтага часу вы ведаеце Яго і ўбачылі Яго.

Філіп кажа Яму: Пане, пакажы нам Айца і хопіць нам.

Адказаў яму Езус: Філіпе, столькі часу Я з вамі, а ты не ведаеш Мяне? Хто Мяне бачыў, бачыў і Айца. Дык чаму ты кажаш: Пакажы нам Айца? Ці ты не верыш, што Я ў Айцу і Айцец ува Мне? Словы, што Я кажу вам, не ад сябе кажу. Але Айцец, які ўва Мне, Ён чыніць справы свае. Верце Мне, што Я ў Айцу і Айцец ува Мне. А калі не, то верце дзеля саміх учынкаў.

Сапраўды, сапраўды кажу вам: хто верыць у Мяне, будзе рабіць учынкі, якія Я раблю, і большыя за іх зробіць, бо Я іду да Айца Майго. І тое, аб чым папросіце ў імя Маё, Я зраблю гэта, каб ўславіўся Айцец у Сыне. Калі аб чым папросіце Мяне ў імя Маё, Я зраблю гэта.

Гэта слова Пана.

V ВЕЛІКОДНАЯ НЯДЗЕЛЯ

Год А

ПЕРШАЕ ЧЫТАННЕ (Дз 6, 1–7)

Выбралі сем мужоў, поўных Духа Святога

Чытанне Кнігі Дзеяў Апосталаў.

У тыя дні, калі колькасць вучняў павялічвалася, эліністы пачалі наракаць на габрэяў, што яны забываюць пра іхніх удоваў у штодзённым служэнні.

Тады Дванаццаць склікалі ўсіх вучняў і сказалі: Нягожа, каб мы занядбалі слова Божае і служылі пры сталах. Таму, браты, выбярыце з вашага ліку сем мужоў добрай славы, поўных Духа і мудрасці, якім даручым гэтае служэнне. А мы ўвесь час будзем трываць у малітве і служэнні слова.

Спадабалася гэтая мова ўсёй грамадзе, і абралі Стэфана, мужа поўнага веры і Духа Святога, і Філіпа, і Прохара, і Міканора, і Тымона, і Пармэна, і Мікалая празеліта з Антыёхіі, якіх паставілі перад Апосталамі. Яны, памаліўшыся, усклалі на іх рукі.

А слова Божае пашыралася, і значна павялічвалася колькасць вучняў у Ерузалеме. І шмат святароў прыняло веру.

Гэта слова Божае.

РЭСПАНСАРЫЙНЫ ПСАЛЬМ (Пс 33 (32), 1–2. 4–5. 18–19, Р.: 22)

Рэфрэн: Міласэрнасць Твая, Пане, няхай будзе над намі.

Або: Аллелюя.

2. Радуйцеся ў Пану, справядлівыя, *

праведным належыць хваліць Яго.

3. Слаўце Пана на гуслях, *

грайце Яму на дзесяціструннай арфе.

Рэфрэн: Міласэрнасць Твая, Пане, няхай будзе над намі.

Або: Аллелюя.

4. Праўдзівае слова Пана, *

і ўсе ўчынкі Ягоныя верныя.

5. Ён любіць справядлівасць і правасуддзе, *

міласцю Пана поўніцца зямля.

Рэфрэн: Міласэрнасць Твая, Пане, няхай будзе над намі.

Або: Аллелюя.

18. Вось вока Пана над тымі, хто Яго баіцца *

над тымі, хто спадзяецца на Яго міласэрнасць,

19. каб Ён душу іх уратаваў ад смерці *

і накарміў іх у час голаду.

Рэфрэн: Міласэрнасць Твая, Пане, няхай будзе над намі.

Або: Аллелюя.

ДРУГОЕ ЧЫТАННЕ (1 П 2, 4 — 9)

Вы ж — выбраны род, каралеўскае святарства

Чытанне Першага паслання святога апостала Пятра.

Умілаваныя:

Прыступаючы да Пана, жывога каменя, адкінутага людзьмі, але выбранага Богам, каштоўнага, і вы самі, як жывыя камяні, будуйцеся ў дом духоўны, святарства святое, каб прыносіць духоўныя ахвяры, прыемныя Богу праз Езуса Хрыста. Бо сказана ў Пісанні: Вось я кладу на Сіёне камень краевугольны, выбраны, каштоўны, і хто верыць у Яго, не асароміцца.

Таму, для вас, веруючых, Ён — каштоўнасць, а для няверуючых — камень, які адкінулі будаўнікі. Ён стаў галавою вугла, каменем спатыкнення і скалой спакусы. Яны спатыкаюцца аб яго, бо не пакараюцца слову, дзеля гэтага яны і прызначаны.

Вы ж — выбраны род, каралеўскае святарства, народ святы, люд, узяты Богам ва ўласнасць, каб абвяшчаць цноты таго, хто паклікаў вас з цемры ў цудоўнае святло сваё.

Гэта слова Божае.

СПЕЎ ПЕРАД ЕВАНГЕЛЛЕМ (Ян 14, 6)

Акламацыя: Аллелюя, аллелюя, аллелюя.

Я — дарога і праўда, і жыццё, — кажа Пан.

Ніхто не прыходзіць да Айца інакш, як толькі праз Мяне.

Акламацыя: Аллелюя, аллелюя, аллелюя.

ЕВАНГЕЛЛЕ (Ян 14, 1–12)

Я — дарога і праўда, і жыццё

+ Чытанне святога Евангелля паводле Яна.

У той час:

Езус сказаў сваім вучням: Няхай не трывожыцца сэрца вашае. Верце ў Бога і ў Мяне верце. У доме Айца Майго шмат святліц. А калі б так не было, ці сказаў бы Я вам, што іду падрыхтаваць месца для вас. І калі пайду і падрыхтую вам месца, прыйду зноў і забяру вас да сябе, каб і вы былі там, дзе Я. А дарогу, куды Я іду, вы ведаеце.

Кажа яму Тамаш: Пане, не ведаем, куды ідзеш. Як жа можам ведаць дарогу?

Езус сказаў яму: Я — дарога і праўда, і жыццё. Ніхто не прыходзіць да Айца інакш, як толькі праз Мяне. Калі б вы ведалі Мяне, ведалі б і Айца Майго. І ад гэтуль ужо Яго ведаеце і бачылі.

Філіп кажа Яму: Пане, пакажы нам Айца і хопіць нам.

Адказаў яму Езус: Філіпе, столькі часу Я з вамі, а ты не ведаеш Мяне? Хто Мяне бачыў, бачыў і Айца. То чаму ты кажаш: Пакажы нам Айца? Ці ты не верыш, што Я ў Айцу і Айцец ува Мне? Словы, што Я кажу вам, не ад сябе кажу. Але Айцец, які ўва Мне, Ён чыніць справы свае. Верце Мне, што Я ў Айцу і Айцец ува Мне. А калі не, то верце дзеля саміх учынкаў. Сапраўды, сапраўды кажу вам: хто верыць у Мяне, будзе рабіць учынкі, якія Я раблю, і большыя за іх зробіць, бо Я іду да Айца Майго.

Гэта слова Пана.

V ВЕЛІКОДНАЯ НЯДЗЕЛЯ

Год В

ПЕРШАЕ ЧЫТАННЕ (Дз 9, 26–31)

Расказаў ім, як у дарозе ён убачыў Пана

Чытанне кнігі Дзеяў Апосталаў.

У тыя дні:

Калі Саўл прыйшоў у Ерузалем, ён спрабаваў далучыцца да вучняў, але ўсе баяліся яго і не верылі, што ён вучань.

Тады Барнаба ўзяў яго і прывёў да Апосталаў і расказаў ім, як у дарозе ён убачыў Пана, і што Пан казаў яму, і як у Дамаску адважна прапаведаваў у імя Езуса. Як разам з імі ён выходзіў і ўваходзіў у Ерузалем і адважна прапаведаваў у імя Пана. Размаўляў таксама і спрачаўся з эліністамі, якія хацелі забіць яго. Даведаўшыся пра гэта, браты адвялі яго ў Цэзарэю і паслалі ў Тарс.

А Касцёл па ўсёй Юдэі, Галілеі і Самарыі меў спакой, развіваўся і жыў у боязі перад Панам, і напаўняўся суцяшэннем Святога Духа.

Гэта слова Божае.

РЭСПАНСАРЫЙНЫ ПСАЛЬМ (Пс 22 (21), 26b–27. 28 і 30. 31–32, Р.: 26а)

Рэфрэн: Цябе, Пане, я праслаўлю на вялікім сходзе.

Або: Аллелюя.

26. Выканаю абяцанні перад тымі, хто баіцца Яго.*

27. Няхай спажываюць бедныя і насычаюцца,

няхай хваляць Бога тыя, хто Яго шукае, *

няхай сэрцы іхнія жывуць навекі!

Рэфрэн: Цябе, Пане, я праслаўлю на вялікім сходзе.

Або: Аллелюя.

28. Успомняць і навернуцца да Пана ўсе межы зямлі, *

і паклоняцца перад Табою ўсе плямёны язычнікаў.

30. Толькі Яму будуць пакланяцца ўсе, хто спіць у зямлі, +

перад Яго абліччам упадуць усе, хто абяртаецца ў пыл. *

Але душа мая будзе жыць для Яго.

Рэфрэн: Цябе, Пане, я праслаўлю на вялікім сходзе.

Або: Аллелюя.

31. Патомства маё будзе служыць Яму. *

Наступнаму пакаленню будуць расказваць пра Пана,

32. і абвесцяць Яго справядлівасць народу, які народзіцца: *

Гэта ўчыніў Пан.

Рэфрэн: Цябе, Пане, я праслаўлю на вялікім сходзе.

Або: Аллелюя.

ДРУГОЕ ЧЫТАННЕ (1 Ян 3, 18–24)

А запаведзь Яго такая, каб мы верылі і любілі

Чытанне Першага паслання святога апостала Яна.

Дзеці, не будзем жа любіць словам ці моваю, але ўчынкам і праўдаю. І па гэтым пазнаем, што мы ад праўды, і супакоім перад Ім нашыя сэрцы. Бо калі сэрца нашае асуджае нас, то Бог большы за сэрца нашае і ведае ўсё.

Умілаваныя, калі  сэрца нашае не асуджае нас, то мы маем адвагу перад Богам. Аб чым ні папросім, атрымаем ад Яго, бо захоўваем запаведзі Ягоныя і робім тое, што Яму падабаецца.

А запаведзь Яго такая, каб мы верылі ў імя Сына Яго Езуса Хрыста і любілі адзін аднаго, як Ён загадаў нам. І хто захоўвае запаведзі Ягоныя, той жыве ў Богу, а Бог у ім. І па Духу, якога даў нам, мы даведваемся, што Ён жыве ў нас.

Гэта слова Божае.

СПЕЎ ПЕРАД ЕВАНГЕЛЛЕМ (Ян 15, 4а. 5b)

Акламацыя: Аллелюя, аллелюя, аллелюя.

Заставайцеся ўва Мне, а Я ў вас, — кажа Пан.

Хто застаецца ўва Мне, той прыносіць багаты плён.

Акламацыя: Аллелюя, аллелюя, аллелюя.

ЕВАНГЕЛЛЕ (Ян 15, 1–8)

Хто застаецца ўва Мне, а Я ў ім, той прыносіць багаты плён

+ Чытанне святога Евангелля паводле Яна.

У той час:

Езус сказаў сваім вучням: Я — сапраўдная вінаградная лаза, а Айцец Мой — вінаградар. Кожную галінку ўва Мне, якая не прыносіць плоду, Ён адразае, і кожную, якая дае плод, ён ачышчае, каб давала яшчэ больш пладоў. Вы ўжо чыстыя дзякуючы слову, якое Я сказаў вам. Заставайцеся ўва Мне, а Я ў вас. Як галінка не можа прынесці плоду сама з сябе, калі не застанецца ў вінаграднай лазе, так і вы, калі не будзеце ўва Мне.

Я — вінаградная лаза, вы — галіны. Хто застаецца ўва Мне, а Я ў ім, той прыносіць багаты плён, бо без Мяне нічога не можаце зрабіць. Хто не застаецца ўва Мне, будзе выкінуты вон, як галіна, і засохне. І збіраюць іх, і кідаюць у агонь, і яна згарае. Калі будзеце ўва Мне і словы Мае ў вас будуць, прасіце, чаго захочаце, і станецца вам. Гэтым уславіцца Айцец Мой, калі вы прынясеце багаты плён і станеце Маімі вучнямі.

Гэта слова Пана.

V ВЕЛІКОДНАЯ НЯДЗЕЛЯ

Год С

ПЕРШАЕ ЧЫТАННЕ (Дз 14, 21b–27)

Расказалі Касцёлу, як шмат Бог учыніў з імі

Чытанне кнігі Дзеяў Апосталаў.

У тыя дні:

Павел і Барнаба вярнуліся ў Лістру, у Іконію ды Антыёхію, умацоўваючы душы вучняў і заахвочваючы іх трываць у веры, бо нам трэба прайсці праз многія цярпенні, каб увайсці ў Божае Валадарства. Рукапаклаўшы ім у кожным Касцёле прэзбітэраў, у малітве і посце даручылі іх Пану, у якога паверылі.

Прайшоўшы праз Пісідыю, прыбылі ў Памфілію. І, абвясціўшы слова ў Пэргэ, сышлі ў Аталію. Адтуль адплылі ў Антыёхію, дзе былі даручаныя ласцы Божай на справу, якую выканалі.

Калі прыйшлі туды і сабралі Касцёл, расказалі, як шмат Бог учыніў з імі і як Ён адчыніў брамы веры язычнікам.

Гэта слова Божае.

РЭСПАНСАРЫЙНЫ ПСАЛЬМ (Пс 145 (144), 8–9. 10–11. 12–13ab, Р.: пар. 1)

Рэфрэн: Буду благаслаўляць імя Тваё навекі, Бог і Валадар мой.

Або: Аллелюя.

8. Шчодры і міласэрны Пан, *

доўгацярплівы і шматміласцівы.

9. Пан добры да ўсіх, *

і міласэрнасць Яго над усімі стварэннямі Ягонымі.

Рэфрэн: Буду благаслаўляць імя Тваё навекі, Бог і Валадар мой.

Або: Аллелюя.

10. Няхай славяць Цябе, Пане, усе Твае стварэнні *

і ўсе святыя Твае благаслаўляюць Цябе.

11. Няхай апавядаюць пра славу Твайго Валадарства *

і магутнасць Тваю абвяшчаюць.

Рэфрэн: Буду благаслаўляць імя Тваё навекі, Бог і Валадар мой.

Або: Аллелюя.

12. Няхай сыны чалавечыя даведаюцца пра Тваю магутнасць *

і пра веліч славы Твайго Валадарства.

13. Валадарства Тваё — валадарства ўсіх вякоў, *

і панаванне Тваё — з пакалення ў пакаленне.

Рэфрэн: Буду благаслаўляць імя Тваё навекі, Бог і Валадар мой.

Або: Аллелюя.

ДРУГОЕ ЧЫТАННЕ (Ап 21, 1–5а)

Вытра Бог кожную слязу з вачэй іхніх

Чытанне кнігі Апакаліпсіса святога Яна.

Я, Ян, убачыў новае неба і новую зямлю. Бо першае неба і  першая зямля мінулі, і мора ўжо няма.

І ўбачыў святы горад, новы Ерузалем, які сыходзіў ад Бога з неба, падрыхтаваны, быццам нявеста, прыбраная для свайго жаніха. І пачуў я гучны голас з трона, які казаў: Вось скінія Бога з людзьмі, і Ён будзе жыць з імі, і яны  будуць Ягоным народам, і Ён будзе “Богам з імі”. І вытра кожную слязу з вачэй іхніх, і ўжо не будзе ні смерці, ні смутку, ні плачу, ні болю ўжо не будзе, бо ранейшае мінула.

І сказаў той, хто сядзеў на троне: Вось чыню ўсё новае.

Гэта слова Божае.

СПЕЎ ПЕРАД ЕВАНГЕЛЛЕМ (Ян 13, 34)

Акламацыя: Аллелюя, аллелюя, аллелюя.

Новую запаведзь даю вам, — кажа Пан, —

каб вы любілі адзін аднаго, як Я палюбіў вас.

Акламацыя: Аллелюя, аллелюя, аллелюя.

ЕВАНГЕЛЛЕ (Ян 13, 31–33а. 34–35)

Новую запаведзь даю вам, каб вы любілі адзін аднаго

+ Чытанне святога Евангелля паводле Яна.

Калі Юда выйшаў з вячэрніка, Езус сказаў: Цяпер услаўлены Сын Чалавечы, а Бог услаўлены ў Ім. Калі Бог уславіўся ў Ім, то і Бог уславіць Яго ў сабе, і хутка ўславіць Яго. Дзеці, яшчэ крыху Я буду з вамі.

Новую запаведзь даю вам, каб вы любілі адзін аднаго. Як Я палюбіў вас, так і вы любіце адзін аднаго. Па гэтым усе пазнаюць, што вы Мае вучні, калі будзеце мець любоў адзін да аднаго.

Гэта слова Пана.

Панядзелак пятага велікоднага тыдня

ПЕРШАЕ ЧЫТАННЕ (Дз 14, 5–18)

Абвяшчаем Добрую Навіну, каб вы ад гэтых марнасцяў навярнуліся да Бога жывога

Чытанне кнігі Дзеяў Апосталаў.

У тыя дні:

Калі Павел і Барнаба даведаліся, што ў Іконіі язычнікі і юдэі разам са сваімі кіраўнікамі збіраюцца іх зняважыць і ўкаменаваць, яны ўцяклі ў лікаонскія гарады Лістру і Дэрбэ ды ў іхнія ваколіцы і там абвяшчалі Евангелле.

У Лістры сядзеў адзін чалавек, хворы на ногі, кульгавы ад нараджэння свайго, які ніколі не хадзіў. Ён слухаў, як прамаўляў Павел. А калі той паглядзеў на яго і ўбачыў, што ён мае веру для аздараўлення, сказаў гучным голасам: Стань на свае ногі і выпрастайся. І ён ускочыў, і пачаў хадзіць.

Калі натоўп убачыў, што ўчыніў Павел, узняў голас свой, кажучы па-лікаонску: Богі ў людскім падабенстве сышлі да нас. Барнабу называлі Зеўсам, а Паўла – Гермесам, бо ён быў галоўным прамоўцам. А жрэц Зеўса, ідал якога знаходзіўся перад горадам, разам з народам прывёў да брамы быкоў і прынёс вянкі, і хацеў скласці ахвяру. Калі пачулі пра гэта апосталы Барнаба і Павел, яны разадралі сваё адзенне, кінуліся ў натоўп і крычалі, кажучы:

Мужы, навошта гэта робіце? Мы такія самыя людзі, як вы. Абвяшчаем Добрую Навіну, каб вы ад гэтых марнасцяў навярнуліся да Бога Жывога, які стварыў неба і зямлю, і мора, і ўсё, што ў іх ёсць. Які ў мінулых пакаленнях дазволіў усім народам хадзіць сваімі дарогамі. Аднак не пераставаў сведчыць пра сябе, чынячы дабро, даючы вам дождж з неба і ўраджайныя поры, даючы ежу і напаўняючы вяселлем сэрцы вашыя.

І, так кажучы, ледзь стрымалі людзей, каб не прыносілі ім ахвяры.

Гэта слова Божае.

РЭСПАНСАРЫЙНЫ ПСАЛЬМ (Пс 115 (113B), 1–2. 3–4. 15–16, Р.: 1)

Рэфрэн: Не нам, Пане, але імені Твайму дай славу.

Або: Аллелюя.

1. Не нам, Пане, не нам, але імені Твайму дай славу, *

за міласэрнасць Тваю і вернасць.

2. Навошта, каб язычнікі казалі: *

Дзе ж іхні Бог?

Рэфрэн: Не нам, Пане, але імені Твайму дай славу.

Або: Аллелюя.

3. Бог наш у нябёсах, *

чыніць усё, што захоча.

4. Іхнія ідалы — гэта серабро і золата, *

справа рук чалавечых.

Рэфрэн: Не нам, Пане, але імені Твайму дай славу.

Або: Аллелюя.

15. Благаслаўлёныя вы Панам, *

які стварыў неба і зямлю.

16. Неба ёсць небам Пана, *

а зямлю Ён аддаў сынам чалавечым.

Рэфрэн: Не нам, Пане, але імені Твайму дай славу.

Або: Аллелюя.

СПЕЎ ПЕРАД ЕВАНГЕЛЛЕМ (Ян 14, 26)

Акламацыя: Аллелюя, аллелюя, аллелюя.

Дух Святы навучыць вас усяму

і нагадае вам пра ўсё, што Я сказаў вам.

Акламацыя: Аллелюя, аллелюя, аллелюя.

ЕВАНГЕЛЛЕ (Ян 14, 21–26)

Суцяшальнік, якога Айцец пашле, навучыць вас усяму

+ Чытанне святога Евангелля паводле Яна.

У той час:

Езус сказаў сваім вучням: Хто мае запаведзі Мае і захоўвае іх, той любіць Мяне. А хто любіць Мяне, таго палюбіць Айцец Мой, і Я палюблю яго і аб’яўлюся яму.

Юда — не Іскарыёт — кажа Яму: Пане, як сталася, што Ты хочаш аб’явіцца нам, а не свету?

Езус сказаў яму ў адказ: Калі хто любіць Мяне, той захоўвае слова Маё, і палюбіць таго Айцец Мой, і прыйдзем да яго, і зробім жыллё ў яго. Хто не любіць Мяне, той не захоўвае слоў Маіх. А слова, якое вы чуеце, не Маё, але Айца, які паслаў Мяне.

Я сказаў вам гэта, будучы з вамі. А Суцяшальнік, Дух Святы, якога Айцец пашле ў імя Маё, навучыць вас усяму і нагадае вам пра ўсё, што Я сказаў вам.

Гэта слова Пана.

Аўторак пятага велікоднага тыдня

ПЕРШАЕ ЧЫТАННЕ (Дз 14, 19–28)

Расказалі Касцёлу, як шмат  Бог учыніў з імі

Чытанне кнігі Дзеяў Апосталаў.

У тыя дні:

Прыйшлі ў Лістру юдэі з Антыёхіі і Іконіі і, падбухторыўшы народ, укаменавалі Паўла і выцягнулі яго за горад, думаючы, што ён памёр. Але, калі абступілі яго вучні, ён устаў і ўвайшоў у горад, і на другі дзень пайшоў з Барнабам у Дэрбэ.

У тым горадзе абвяшчалі Евангелле і прыдбалі шмат вучняў. Пасля вярнуліся ў Лістру, Іконію ды Антыёхію, умацоўваючы душы вучняў і заахвочваючы іх трываць у веры, бо нам трэба прайсці праз многія цярпенні, каб увайсці ў Божае Валадарства. Рукапаклаўшы ім у кожным Касцёле прэзбітэраў, у малітве і посце даручылі іх Пану, у якога паверылі.

Прайшоўшы праз Пісідыю, прыбылі ў Памфілію. І, абвясціўшы слова ў Пэргэ, сышлі ў Аталію. Адтуль адплылі ў Антыёхію, дзе былі даручаныя ласцы Божай на справу, якую выканалі.

Калі прыйшлі туды і сабралі Касцёл, расказалі, як шмат Бог учыніў з імі і як Ён адчыніў брамы веры язычнікам.

І доўгі час заставаліся яны разам з вучнямі.

Гэта слова Божае.

РЭСПАНСАРЫЙНЫ ПСАЛЬМ (Пс 145 (144), 10–11. 12–13аb. 21, Р.: пар. 12а)

Рэфрэн: Сябры Твае, Пане, абвесцяць славу Твайго Валадарства.

Або: Аллелюя.

10. Няхай славяць Цябе, Пане, усе Твае стварэнні, *

і ўсе святыя Твае благаслаўляюць Цябе.

11. Няхай апавядаюць пра славу Твайго Валадарства *

і магутнасць Тваю абвяшчаюць.

Рэфрэн: Сябры Твае, Пане, абвесцяць славу Твайго Валадарства.

Або: Аллелюя.

12. Няхай сыны чалавечыя даведаюцца пра Тваю магутнасць *

і пра веліч славы Твайго Валадарства.

13. Валадарства Тваё — валадарства ўсіх вякоў, *

і панаванне Тваё — з пакалення ў пакаленне.

Рэфрэн: Сябры Твае, Пане, абвесцяць славу Твайго Валадарства.

Або: Аллелюя.

21. Хвалу Пана *

будуць абвяшчаць мае вусны,

і няхай благаслаўляе ўсялякае цела *

Яго святое імя на векі вечныя.

Рэфрэн: Сябры Твае, Пане, абвесцяць славу Твайго Валадарства.

Або: Аллелюя.

СПЕЎ ПЕРАД ЕВАНГЕЛЛЕМ (пар. Лк 24, 46. 26)

Акламацыя: Аллелюя, аллелюя, аллелюя.

Хрыстус павінен быў цярпець і ўваскрэснуць з мёртвых,

каб увайсці ў сваю славу.

Акламацыя: Аллелюя, аллелюя, аллелюя.

ЕВАНГЕЛЛЕ (Ян 14, 27–31а)

Спакой Мой даю вам

+ Чытанне святога Евангелля паводле Яна.

У той час:

Езус сказаў сваім вучням: Спакой пакідаю вам, спакой Мой даю вам. Не так, як дае свет, Я вам даю. Няхай не трывожыцца сэрца вашае і не баіцца. Вы чулі, што Я сказаў вам: Адыходжу і прыйду да вас. Калі б вы Мяне любілі, то радаваліся б, што Я іду да Айца, бо Айцец Мой большы за Мяне.

І цяпер Я сказаў вам, перш чым гэта станецца, каб вы паверылі, калі гэта адбудзецца. Ужо нядоўга Мне размаўляць з вамі, бо ідзе валадар гэтага свету. І ён нічога не мае ўва Мне. Але, каб свет ведаў, што Я люблю Айца і  што чыню так, як наказаў Мне Айцец.

Гэта слова Пана.

Серада пятага велікоднага тыдня

ПЕРШАЕ ЧЫТАННЕ (Дз 15, 1–6)

Было вырашана, што пойдуць у гэтай справе да Апосталаў і старэйшых

Чытанне Кнігі Дзеяў Апосталаў.

У тыя дні:

Некаторыя з тых, хто прыйшоў з Юдэі, вучылі братоў: Калі не будзеце абрэзаныя паводле звычаю Майсея, не зможаце быць збаўленымі.

Калі распачалася немалая спрэчка і змаганне Паўла і Барнабы з імі, было вырашана, што Павел і Барнаба, і некаторыя іншыя з іх пойдуць у гэтай справе да Апосталаў і старэйшых у Ерузалем. Яны ж, пасланыя Касцёлам, праходзілі праз Фінікію і Самарыю, расказваючы пра навяртанне язычнікаў. І вельмі ўзрадавалі ўсіх братоў.

Калі прыйшлі ў Ерузалем, былі прынятыя Касцёлам, Апосталамі і старэйшымі. Распавялі яны, што Бог учыніў з імі. Тады паўсталі некаторыя з кола фарысеяў, якія паверылі, і казалі: Трэба абразаць язычнікаў і загадаць ім, каб яны захоўвалі Закон Майсея. І сабраліся Апосталы і старэйшыя, каб вырашыць гэтую справу.

Гэта слова Божае.

РЭСПАНСАРЫЙНЫ ПСАЛЬМ (Пс 122 (121), 1–2. 3–4а. 4b–5, Р.: пар. 1)

Рэфрэн: З радасцю пойдзем у дом Пана Бога.

Або: Аллелюя.

1. Узрадаваўся я, калі мне сказалі: *

Пойдзем у дом Пана.

2. Вось стаяць нашыя ногі *

ў брамах тваіх, Ерузалем.

Рэфрэн: З радасцю пойдзем у дом Пана Бога.

Або: Аллелюя.

3. Ерузалем, пабудаваны як горад, *

дзе ўсё злучана ў адно.

4.Туды ўзыходзяць пакаленні, *

пакаленні Пана.

Рэфрэн: З радасцю пойдзем у дом Пана Бога.

Або: Аллелюя.

Каб, паводле сведчання Ізраэля, *

праслаўляць імя Пана.

5. Там стаяць судовыя троны, *

троны дому Давіда.

Рэфрэн: З радасцю пойдзем у дом Пана Бога.

Або: Аллелюя.

СПЕЎ ПЕРАД ЕВАНГЕЛЛЕМ (Ян 15, 4а. 5b)

Акламацыя: Аллелюя, аллелюя, аллелюя.

Заставайцеся ўва Мне, а Я ў вас, — кажа Пан.

Хто застаецца ўва Мне, той прыносіць багаты плён.

Акламацыя: Аллелюя, аллелюя, аллелюя.

ЕВАНГЕЛЛЕ (Ян 15, 1–8)

Хто застаецца ўва Мне, а Я ў ім, той прыносіць багаты плён

+ Чытанне святога Евангелля паводле Яна.

У той час:

Езус сказаў сваім вучням: Я — сапраўдная вінаградная лаза, а Айцец Мой — вінаградар. Кожную галінку ўва Мне, якая не прыносіць плоду, Ён адразае, і кожную, якая дае плод, ён ачышчае, каб давала яшчэ больш пладоў. Вы ўжо чыстыя дзякуючы слову, якое Я сказаў вам. Заставайцеся ўва Мне, а Я ў вас. Як галінка не можа прынесці плоду сама з сябе, калі не застанецца ў вінаграднай лазе, так і вы, калі не будзеце ўва Мне.

Я — вінаградная лаза, вы — галіны. Хто застаецца ўва Мне, а Я ў ім, той прыносіць багаты плён, бо без Мяне нічога не можаце зрабіць. Хто не застаецца ўва Мне, будзе выкінуты вон, як галіна, і засохне. І збіраюць іх, і кідаюць у агонь, і яна згарае. Калі будзеце ўва Мне і словы Мае ў вас будуць, прасіце, чаго захочаце, і станецца вам. Гэтым уславіцца Айцец Мой, калі вы прынясеце багаты плён і станеце Маімі вучнямі.

Гэта слова Пана.

Чацвер пятага велікоднага тыдня

ПЕРШАЕ ЧЫТАННЕ (Дз 15, 7–21)

Я лічу, што не трэба абцяжарваць тых язычнікаў, якія навяртаюцца да Бога

Чытанне кнігі Дзеяў Апосталаў.

У тыя дні:

Калі паўстала вялікая спрэчка, Пётр устаў і сказаў Апосталам і прэзбітэрам: Браты, вы ведаеце, што з даўніх дзён Бог выбраў мяне сярод вас, каб язычнікі з маіх вуснаў пачулі слова Евангелля і паверылі. І Бог, які ведае сэрцы, засведчыў перад імі, даўшы ім, як і нам, Духа Святога. І не зрабіў ніякай розніцы паміж намі ды імі і праз веру ачысціў іхнія сэрцы.

Навошта ж цяпер выпрабоўваеце Бога, ускладаючы вучням на шыю ярмо, якое не маглі несці ні айцы нашыя, ні мы? Але мы верым, што ласкаю Пана Езуса мы будзем збаўленыя таксама, як і яны.

Замоўклі ўсе сабраныя і слухалі апавяданне Барнабы і Паўла пра тое, як шмат знакаў і цудаў учыніў Бог праз іх сярод язычнікаў.

Калі яны скончылі, загаварыў Якуб, кажучы: Браты, паслухайце мяне. Сымон расказаў, як Бог спачатку паглядзеў на язычнікаў, каб выбраць з іх народ для свайго імя. І з гэтым згаджаюцца словы прарокаў, як напісана:

Потым вярнуся і адбудую заняпалы шацёр Давіда, і адбудую руіны яго і пастаўлю нанова, каб астатнія людзі шукалі Пана, і ўсе народы, над якімі заклікаюць імя Маё, — кажа Пан, які чыніць гэтыя справы, вядомыя спрадвеку. Таму я лічу, што не трэба абцяжарваць тых язычнікаў, якія навяртаюцца да Бога, але трэба напісаць ім, каб яны ўстрымліваліся ад брыдоты ідалаў, ад распусты, ад таго, што задушана, і ад крыві. Бо з даўніх часоў ёсць у кожным горадзе тыя, хто кожную суботу абвяшчае і чытае Майсея ў сінагогах.

Гэта слова Божае.

РЭСПАНСАРЫЙНЫ ПСАЛЬМ (Пс 96 (95), 1–2а. 2b–3. 10, Р.: пар. 3)

Рэфрэн: Апавядайце між народамі пра цуды Пана.

Або: Аллелюя.

1. Спявайце Пану новую песню, *

спявай Пану, уся зямля.

2. Спявайце Пану, *

слаўце Ягонае імя.

Рэфрэн: Апавядайце між народамі пра цуды Пана.

Або: Аллелюя.

Абвяшчайце з дня ў дзень Яго збаўленне. *

3. Апавядайце між плямёнамі пра  славу Яго,

паміж усімі народамі *

пра цуды Ягоныя.

Рэфрэн: Апавядайце між народамі пра цуды Пана.

Або: Аллелюя.

10. Кажыце між плямёнамі:*

Пан валадарыць.

Ён сусвет умацаваў, каб не пахіснуўся. *

Ён будзе судзіць народы справядліва.

Рэфрэн: Апавядайце між народамі пра цуды Пана.

Або: Аллелюя.

СПЕЎ ПЕРАД ЕВАНГЕЛЛЕМ (Ян 10, 27)

Акламацыя: Аллелюя, аллелюя, аллелюя.

Авечкі Мае слухаюць голас Мой, — кажа Пан, —

і Я ведаю іх, і яны ідуць за Мною.

Акламацыя: Аллелюя, аллелюя, аллелюя.

ЕВАНГЕЛЛЕ (Ян 15, 9–11)

Заставайцеся ў Маёй любові, каб радасць вашая была поўнай

+ Чытанне святога Евангелля паводле Яна.

У той час:

Езус сказаў сваім вучням: Як Мяне палюбіў Айцец, так і Я палюбіў вас. Заставайцеся ў Маёй любові. Калі будзеце захоўваць Мае запаведзі, застанецеся ў любові Маёй, як і Я захаваў запаведзі Айца Майго і застаюся ў Ягонай любові.

Гэта Я сказаў вам, каб Мая радасць была ў вас, і каб радасць вашая была поўнай.

Гэта слова Пана.

Пятніца пятага велікоднага тыдня

ПЕРШАЕ ЧЫТАННЕ (Дз 15, 22–31)

Дух Святы і мы пастанавілі не ўскладаць на вас болей ніякага цяжару, акрамя таго, што неабходна

Чытанне Кнігі Дзеяў Апосталаў.

У тыя дні:

Апосталы і старэйшыя разам з усім Касцёлам, выбраўшы сярод сябе Юду, званага Барсабам, і Сілу – мужоў, якія былі першымі сярод братоў, пастанавілі паслаць іх у Антыёхію з Паўлам і Барнабаю. І праз іх выслалі такі ліст:

Апосталы і старэйшыя браты вітаюць братоў язычніцкага паходжання ў Антыёхіі, Сірыі і Кілікіі. Мы пачулі, што некаторыя з нас адправіліся без нашага даручэння і ўстрывожылі вас словамі, пахіснуўшы вашыя душы. Таму мы згодна пастанавілі выбраць мужоў і паслаць іх да вас з нашымі ўмілаванымі Барнабам і Паўлам, людзьмі, якія аддаюць жыццё сваё дзеля імя Пана нашага Езуса Хрыста. Мы паслалі да вас Юду і Сілу, якія абвесцяць вам тое самае словамі. Бо Дух Святы і мы пастанавілі не ўскладаць на вас болей ніякага цяжару, акрамя таго, што неабходна: устрымлівайцеся ад ахвяраў ідалам і ад крыві, ад таго, што задушана, і ад распусты. Калі будзеце ўстрымлівацца ад гэтага, добра зробіце. Бывайце здаровы.

Пасланцы прыйшлі ў Антыёхію і, склікаўшы людзей, аддалі ліст. Калі яго прачыталі, узрадаваліся гэтаму заахвочванню.

Гэта слова Божае.

РЭСПАНСАРЫЙНЫ ПСАЛЬМ (Пс 57 (56), 8–9. 10–12, Р.: 10а)

Рэфрэн: Буду славіць Цябе між народамі, Пане.

Або: Аллелюя.

8. Гатовае сэрца маё, Пане, гатовае сэрца маё, *

я буду спяваць і граць.

9. Прачніся, душа мая, прачніся псалтыр і арфа, *

я абуджу світанне.

Рэфрэн: Буду славіць Цябе між народамі, Пане.

Або: Аллелюя.

10. Буду славіць Цябе між народамі, Пане, +

буду ўсхваляць Цябе сярод плямёнаў. *

11. Бо да нябёсаў вялікая міласэрнасць Твая, і вернасць Твая да аблокаў.

12. Падыміся па-над нябёсамі, Божа, *

па-над усёй зямлёй Твая слава.

Рэфрэн: Буду славіць Цябе між народамі, Пане.

Або: Аллелюя.

СПЕЎ ПЕРАД ЕВАНГЕЛЛЕМ (Ян 15, 15b)

Акламацыя: Аллелюя, аллелюя, аллелюя.

Я ж назваў сябрамі вас, — кажа Пан, —

бо ўсё, што чуў ад Айца Майго, Я сказаў вам.

Акламацыя: Аллелюя, аллелюя, аллелюя.

ЕВАНГЕЛЛЕ (Ян 15, 12–17)

Гэта наказваю вам, каб вы любілі адзін аднаго

+ Чытанне святога Евангелля паводле Яна.

У той час:

Езус сказаў сваім вучням: Вось запаведзь Мая, каб вы любілі адзін аднаго, як Я палюбіў вас. Ніхто не мае большай любові за тую, калі хто жыццё сваё аддае за сяброў сваіх.

Вы сябры Мае, калі робіце тое, што Я наказваю вам. Я ўжо не называю вас слугамі, бо слуга не ведае, што робіць ягоны гаспадар. Я ж назваў сябрамі вас, бо ўсё, што чуў ад Айца Майго, Я сказаў вам.

Не вы Мяне выбралі, але Я выбраў вас і прызначыў, каб вы ішлі і прыносілі плён, і каб плён ваш трываў. Каб Айцец даў вам тое, чаго толькі папросіце ў імя Маё. Гэта наказваю вам, каб вы любілі адзін аднаго.

Гэта слова Пана.

Субота пятага велікоднага тыдня

ПЕРШАЕ ЧЫТАННЕ (Дз 16, 1–10)

Прыйдзі ў Македонію і дапамажы нам

Чытанне Кнігі Дзеяў Апосталаў.

У тыя дні:

Павел прыбыў у Дэрбэ і Лістру. І вось, быў там адзін вучань, па імені Цімафей, сын жанчыны юдэйкі, якая паверыла, і бацькі грэка. Браты ў Лістры і Іконіі добра сведчылі пра яго. Таму Павел захацеў узяць яго з сабою, і ўзяўшы, абрэзаў яго дзеля юдэяў, якія былі ў тых мясцінах. Бо ўсе ведалі, што бацька ягоны быў грэкам. Калі праходзілі праз гарады, наказвалі вернікам захоўваць пастановы, прынятыя Апосталамі і старэйшымі ў Ерузалеме. Касцёлы ж умацоўваліся ў веры і штодня ўзрасталі ў колькасці.

Прайшлі Фрыгію і краіну Галатаў, і Дух Святы стрымліваў іх ад абвяшчэння слова ў Азіі. Прыйшоўшы ў Мізію, спрабавалі ісці ў Бітынію, але Дух Езуса не дазволіў ім. Тады яны прайшлі Мізію і сышлі ў Трааду. І меў Павел уначы аб’яўленне: стаяў перад ім чалавек, нейкі македонец, і прасіў яго, кажучы: Прыйдзі ў Македонію і дапамажы нам.

Пасля гэтага аб’яўлення мы адразу вырашылі адправіцца ў Македонію, упэўненыя, што Бог паклікаў нас абвяшчаць там Евангелле.

Гэта слова Божае.

РЭСПАНСАРЫЙНЫ ПСАЛЬМ (Пс 100 (99), 2. 3. 5, Р.: 2а)

Рэфрэн: Усклікай Пану, уся зямля.

Або: Аллелюя.

2. Усклікай Пану, уся зямля, *

з радасцю служыце Пану.

Станьце перад Яго абліччам *

з радасным спевам.

Рэфрэн: Усклікай Пану, уся зямля.

Або: Аллелюя.

3. Ведайце, што Пан ёсць Богам, *

Ён стварыў нас, і мы Ягоныя.

Мы Яго народ *

і авечкі Ягонай паствы.

Рэфрэн: Усклікай Пану, уся зямля.

Або: Аллелюя.

5. Бо Пан ёсць добры, *

навекі Ягоная міласэрнасць,

і вернасць Яго *

з пакалення ў пакаленне.

Рэфрэн: Усклікай Пану, уся зямля.

Або: Аллелюя.

СПЕЎ ПЕРАД ЕВАНГЕЛЛЕМ (Клс 3, 1)

Акламацыя: Аллелюя, аллелюя, аллелюя.

Калі ж вы ўваскрэслі з Хрыстом, шукайце таго, што ў вышынях,

дзе Хрыстус сядзіць праваруч Бога.

Акламацыя: Аллелюя, аллелюя, аллелюя.

ЕВАНГЕЛЛЕ (Ян 15, 18–21)

Вы не са свету, бо Я выбраў вас са свету

+ Чытанне святога Евангелля паводле Яна.

У той час:

Езус сказаў сваім вучням: Калі свет вас ненавідзіць, ведайце, што свет узненавідзеў Мяне раней за вас. Калі б вы былі са свету, свет любіў бы вас, як сваё. А паколькі вы не са свету, бо Я выбраў вас са свету, таму свет і ненавідзіць вас.

Памятайце пра слова, якое Я сказаў вам: слуга не большы за свайго гаспадара. Калі Мяне пераследавалі, то і вас будуць пераследаваць. Калі слова Маё захавалі, то і вашае захаваюць. Але ўсё гэта будуць рабіць вам за імя Маё, бо не ведаюць таго, хто паслаў Мяне.

Гэта слова Пана.

VI ВЕЛІКОДНАЯ НЯДЗЕЛЯ

Год А

ПЕРШАЕ ЧЫТАННЕ (Дз 8, 5–8. 14–17)

Усклалі на іх рукі, і яны прынялі Духа Святога

Чытанне кнігі Дзеяў Апосталаў.

У тыя дні:

Філіп прыйшоў у самарыйскі горад і абвяшчаў там Хрыста. А людзі згодна слухалі, што казаў Філіп, чуючы і бачучы ўчыненыя ім цуды. Бо з многіх апантаных выходзілі з вялікім крыкам нячыстыя духі, і шмат спаралізаваных і кульгавых было аздароўлена. І была вялікая радасць у гэтым горадзе.

Калі ж Апосталы ў Ерузалеме пачулі, што Самарыя прыняла слова Божае, паслалі да іх Пятра і Яна, якія, прыйшоўшы, памаліліся за іх, каб яны прынялі Духа Святога, таму што Ён яшчэ не сыходзіў ні на кога з іх, бо яны былі толькі ахрышчаныя ў імя Пана Езуса. Тады Апосталы ўсклалі на іх рукі, і яны прынялі Духа Святога.

Гэта слова Божае.

РЭСПАНСАРЫЙНЫ ПСАЛЬМ (Пс 66 (65), 1–3а. 4–5. 6–7а. 16 і 20, Р.: 1)

Рэфрэн: Усклікні Богу, уся зямля.

Або: Аллелюя.

3. Усклікні Богу, уся зямля. *

4. Спявайце пра славу Ягонага імя,

праслаўляйце Яго хвалу. *

3. Скажыце Богу: Якія грозныя справы Твае!

Рэфрэн: Усклікні Богу, уся зямля.

Або: Аллелюя.

4. Няхай паклоніцца Табе ўся зямля і спявае Табе, *

няхай праслаўляе імя Тваё.

6. Прыйдзіце і ўбачце справы Бога: *

грозныя справы Яго над сынамі чалавечымі.

Рэфрэн: Усклікні Богу, уся зямля.

Або: Аллелюя.

6. Ён змяніў мора ў сушу, *

пешшу перайшлі раку,

там радаваліся ў Ім. *

7. Ён валадарыць у сваёй моцы навекі.

Рэфрэн: Усклікні Богу, уся зямля.

Або: Аллелюя.

16. Усе, хто баіцца Бога, прыйдзіце і паслухайце, *

я раскажу вам, што Ён учыніў для маёй душы.

20. Благаслаўлёны Бог, які не адкінуў маёй малітвы, *

і не пазбавіў мяне міласэрнасці сваёй.

Рэфрэн: Усклікні Богу, уся зямля.

Або: Аллелюя.

ДРУГОЕ ЧЫТАННЕ (1 П 3, 15–18)

Забіты у целе, але ажыўлены ў Духу.

Чытанне Першага паслання святога апостала Пятра.

Умілаваныя:

Хрыста Пана свяціце ў сэрцах вашых, будзьце заўсёды гатовымі даць адказ кожнаму, хто патрабуе ад вас слова пра вашу надзею.

Але рабіце гэта лагодна, з бояззю Божай і добрым сумленнем, каб у тым, за што абгаворваюць вас як злачынцаў, былі асаромлены тыя, хто ганіць вашае добрае жыццё ў Хрысце. Бо лепей, калі ў гэтым воля Божая, цярпець за добрыя ўчынкі, чым за благія. Бо і Хрыстус аднойчы пацярпеў за грахі, справядлівы за несправядлівых, каб прывесці вас да Бога. Забіты у целе, але ажыўлены ў Духу.

Гэта слова Божае.

СПЕЎ ПЕРАД ЕВАНГЕЛЛЕМ (Ян 14, 23)

Акламацыя: Аллелюя, аллелюя, аллелюя.

Хто любіць Мяне, той захоўвае слова Маё, —  кажа Пан, —

і палюбіць таго Айцец Мой, і прыйдзем да яго.

Акламацыя: Аллелюя, аллелюя, аллелюя.

ЕВАНГЕЛЛЕ (Ян 14, 15–21)

Я папрашу Айца, і дасць вам іншага Суцяшальніка

+ Чытанне святога Евангелля паводле Яна.

У той час:

Езус сказаў сваім вучням: Калі любіце Мяне, будзеце захоўваць Мае запаведзі. І Я папрашу Айца, і дасць вам іншага Суцяшальніка, каб быў з вамі навекі, Духа праўды, якога свет не можа прыняць, таму што не бачыць Яго і не ведае. А вы Яго ведаеце, бо Ён з вамі ёсць і ў вас будзе.

Не пакіну вас сіротамі, прыйду да вас. Яшчэ крыху і свет ужо не ўбачыць Мяне. Вы ж бачыце Мяне, бо Я жыву, і вы жыць будзеце. У той дзень спазнаеце, што Я ў Айцу Маім і вы ўва Мне, і Я ў вас.

Хто мае запаведзі Мае і захоўвае іх, той любіць Мяне. А хто любіць Мяне, таго палюбіць Айцец Мой, і Я палюблю яго і аб’яўлюся яму.

Гэта слова Пана.

VI ВЕЛІКОДНАЯ НЯДЗЕЛЯ

Год В

ПЕРШАЕ ЧЫТАННЕ (Дз 10, 25–26. 34–35. 44–48)

Дар Духа Святога выліўся і на язычнікаў

Чытанне кнігі Дзеяў Апосталаў.

Калі Пётр уваходзіў, Карнэлій выйшаў насустрач і, упаўшы да ног,  пакланіўся яму. Пётр падняў яго, кажучы: Устань, я таксама чалавек.

Пётр, адкрыўшы вусны свае, сказаў: Сапраўды, разумею, што Бог не зважае на асобу, але ў кожным народзе прыемны Яму той, хто баіцца Яго і паступае справядліва.

Калі Пётр казаў яшчэ гэтыя словы, Дух Святы сышоў на ўсіх, хто слухаў слова. І вернікі з абрэзаных, якія прыйшлі разам з Пятром, здзівіліся, што дар Духа Святога выліўся і на язычнікаў. Бо чулі, як тыя размаўлялі на розных мовах і славілі Бога.

Тады сказаў Пётр: Ці можа хто забараніць хрысціцца тым, хто,  атрымаў Святога Духа, як і мы? І загадаў ахрысціць іх у імя Езуса Хрыста.

Потым яны прасілі яго застацца на некалькі дзён.

Гэта слова Божае.

РЭСПАНСАРЫЙНЫ ПСАЛЬМ (Пс 98 (97), 1. 2–3аb. 3cd–4, Р.: пар. 2b)

Рэфрэн: Перад вачыма народаў аб’явіў Пан збаўленне сваё.

Або: Аллелюя.

1. Спявайце Пану новую песню, *

бо Ён учыніў цуды.

Яму дапамагла Яго правіца *

і Яго святое плячо.

Рэфрэн: Перад вачыма народаў аб’явіў Пан збаўленне сваё.

Або: Аллелюя.

2. Паказаў Пан сваё збаўленне, *

перад вачыма народаў аб’явіў сваю справядлівасць.

3. Успомніў пра сваю вернасць і міласэрнасць*

для дому Ізраэля.

Рэфрэн: Перад вачыма народаў аб’явіў Пан збаўленне сваё.

Або: Аллелюя.

Убачылі ўсе межы зямлі *

збаўленне Бога нашага.

4. Усклікай Пану, уся зямля, *

радуйцеся, спявайце і грайце.

Рэфрэн: Перад вачыма народаў аб’явіў Пан збаўленне сваё.

Або: Аллелюя.

ДРУГОЕ ЧЫТАННЕ (1 Ян 4, 7–10)

Бог ёсць любоў

Чытанне Першага паслання святога апостала Яна.

Умілаваныя, будзем любіць адзін аднаго, бо любоў ад Бога і кожны, хто любіць, народжаны ад Бога і ведае Бога. Хто не любіць, той не ведае Бога, таму што Бог ёсць любоў.

Любоў Бога да нас адкрылася ў тым, што Бог паслаў у свет Сына свайго Адзінароднага, каб мы жылі праз Яго. У тым праявілася любоў, што не мы палюбілі Бога, а Ён Сам палюбіў нас і паслаў Сына свайго як уміласціўленне за грахі нашыя.

Гэта слова Божае.

СПЕЎ ПЕРАД ЕВАНГЕЛЛЕМ (Ян 14, 23)

Акламацыя: Аллелюя, аллелюя, аллелюя.

Хто любіць Мяне, той захоўвае слова Маё, — кажа Пан, —

і палюбіць таго Айцец Мой, і прыйдзем да яго.

Акламацыя: Аллелюя, аллелюя, аллелюя.

ЕВАНГЕЛЛЕ (Ян 15, 9–17)

Ніхто не мае большай любові за тую, калі хто жыццё сваё аддае за сяброў сваіх

+ Чытанне святога Евангелля паводле Яна.

У той час:

Езус сказаў сваім вучням: Як Мяне палюбіў Айцец, так і Я палюбіў вас. Заставайцеся ў Маёй любові. Калі будзеце захоўваць Мае запаведзі, застанецеся ў любові Маёй, як і Я захаваў запаведзі Айца Майго і застаюся ў Ягонай любові.

Гэта Я сказаў вам, каб Мая радасць была ў вас, і каб радасць вашая была поўнай.

Вось запаведзь Мая, каб вы любілі адзін аднаго, як Я палюбіў вас. Ніхто не мае большай любові за тую, калі хто жыццё сваё аддае за сяброў сваіх.

Вы сябры Мае, калі робіце тое, што Я наказваю вам. Я ўжо не называю вас слугамі, бо слуга не ведае, што робіць ягоны гаспадар. Я ж назваў сябрамі вас, бо ўсё, што чуў ад Айца Майго, Я сказаў вам.

Не вы Мяне выбралі, але Я выбраў вас і прызначыў, каб вы ішлі і прыносілі плён, і каб плён ваш трываў. Каб Айцец даў вам тое, чаго толькі папросіце ў імя Маё. Гэта наказваю вам, каб вы любілі адзін аднаго.

Гэта слова Пана.

VI ВЕЛІКОДНАЯ НЯДЗЕЛЯ

Год С

ПЕРШАЕ ЧЫТАННЕ (Дз 15, 1–2. 22–29)

Дух Святы і мы пастанавілі не ўскладаць на вас болей ніякага цяжару, акрамя таго, што неабходна

Чытанне кнігі Дзеяў Апосталаў.

У тыя дні:

Некаторыя з тых, хто прыйшоў з Юдэі, вучылі братоў: Калі не будзеце абрэзаныя паводле звычаю Майсея, не зможаце быць збаўленымі.

Калі распачалася немалая спрэчка і змаганне Паўла і Барнабы з імі, было вырашана, што Павел і Барнаба, і некаторыя іншыя з іх пойдуць у гэтай справе да Апосталаў і старэйшых у Ерузалем.

Апосталы і старэйшыя разам з усім Касцёлам, выбраўшы сярод сябе Юду, званага Барсабам, і Сілу — мужоў, якія былі першымі сярод братоў, пастанавілі паслаць іх у Антыёхію з Паўлам і Барнабаю. І праз іх выслалі такі ліст:

Апосталы і старэйшыя браты вітаюць братоў язычніцкага паходжання ў Антыёхіі, Сірыі і Кілікіі. Мы пачулі, што некаторыя з нас адправіліся без нашага даручэння і ўстрывожылі вас словамі, пахіснуўшы вашыя душы. Таму мы згодна пастанавілі выбраць мужоў і паслаць іх да вас з нашымі ўмілаванымі Барнабам і Паўлам, людзьмі, якія аддаюць жыццё сваё дзеля імя Пана нашага Езуса Хрыста. Мы паслалі да вас Юду і Сілу, якія абвесцяць вам тое самае словамі. Бо Дух Святы і мы пастанавілі не ўскладаць на вас болей ніякага цяжару, акрамя таго, што неабходна: устрымлівайцеся ад ахвяраў ідалам і ад крыві, ад таго, што задушана, і ад распусты. Калі будзеце ўстрымлівацца ад гэтага, добра зробіце. Бывайце здаровы.

Гэта слова Божае.

РЭСПАНСАРЫЙНЫ ПСАЛЬМ (Пс 67 (66), 2–3. 5. 6 і 8, Р.: 4)

Рэфрэн: Няхай усе народы славяць Цябе, Божа.

Або: Аллелюя.

4. Няхай Бог змілуецца над намі і благаславіць нас, *

няхай заззяе аблічча Яго над намі,

5. каб на зямлі мы спазналі Ягоную дарогу, *

між усімі народамі Яго збаўленне.

Рэфрэн: Няхай усе народы славяць Цябе, Божа.

Або: Аллелюя.

5. Няхай весяляцца *

і радуюцца ўсе плямёны,

бо Ты судзіш народы паводле праўды *

і плямёнамі на зямлі кіруеш.

Рэфрэн: Няхай усе народы славяць Цябе, Божа.

Або: Аллелюя.

6. Няхай славяць Цябе народы, Божа, *

няхай славяць Цябе народы ўсе.

8. Няхай Бог нас благаслаўляе, *

няхай баяцца Яго ўсе межы зямлі.

Рэфрэн: Няхай усе народы славяць Цябе, Божа.

Або: Аллелюя.

ДРУГОЕ ЧЫТАННЕ (Ап  21, 10–14. 22–23)

Паказаў мне святы горад Ерузалем, які сыходзіў з неба

Чытанне кнігі Апакаліпсіса святога Яна.

І ўзнёс мяне ў захапленні анёл на вялікую і высокую гару, і паказаў мне святы горад Ерузалем, які сыходзіў з неба ад Бога і меў Божую славу.

Ззянне ягонае падобнае да каштоўнага, быццам яшма, каменя, чыстага як крышталь. Меў ён мур вялікі і высокі, меў дванаццаць брамаў, а на брамах — дванаццаць анёлаў і напісаныя імёны дванаццаці пакаленняў сыноў Ізраэля. З усходу тры брамы і з поўначы тры брамы, і з поўдня тры брамы, і з захаду тры брамы. І мур горада меў дванаццаць падмуркаў, а на іх — дванаццаць імёнаў дванаццаці Апосталаў Ягняці.

А святыні ў ім я не бачыў, бо святыня ягоная — гэта Пан Бог Усемагутны і Ягнё. І гораду не патрэбны ні сонца, ні месяц, каб яму свяцілі, бо слава Божая асвятліла яго, а светач ягоны — Ягнё.

Гэта слова Божае.

СПЕЎ ПЕРАД ЕВАНГЕЛЛЕМ (Ян 14, 23)

Акламацыя: Аллелюя, аллелюя, аллелюя.

Хто любіць Мяне, той захоўвае слова Маё, — кажа Пан, —

і палюбіць таго Айцец Мой, і прыйдзем да яго.

Акламацыя: Аллелюя, аллелюя, аллелюя.

ЕВАНГЕЛЛЕ (Ян 14, 23–29)

Дух Святы нагадае вам пра ўсё, што Я сказаў вам

+ Чытанне святога Евангелля паводле Яна.

У той час:

Езус сказаў сваім вучням: Калі хто любіць Мяне, той захоўвае слова Маё, і палюбіць таго Айцец Мой, і прыйдзем да яго, і зробім жыллё ў яго. Хто не любіць Мяне, той не захоўвае слоў Маіх. А слова, якое вы чуеце, не Маё, але Айца, які паслаў Мяне.

Я сказаў вам гэта, будучы з вамі. А Суцяшальнік, Дух Святы, якога Айцец пашле ў імя Маё, навучыць вас усяму і нагадае вам пра ўсё, што Я сказаў вам.

Спакой пакідаю вам, спакой Мой даю вам. Не так, як дае свет, Я вам даю. Няхай не трывожыцца сэрца вашае і не баіцца. Вы чулі, што Я сказаў вам: Адыходжу і прыйду да вас. Калі б вы Мяне любілі, то радаваліся б, што Я іду да Айца, бо Айцец Мой большы за Мяне.

І цяпер Я сказаў вам, перш чым гэта станецца, каб вы паверылі, калі гэта адбудзецца.

Гэта слова Пана.

Панядзелак шостага велікоднага тыдня

ПЕРШАЕ ЧЫТАННЕ (Дз 16, 11–15)

Пан адкрыў яе сэрца, каб яна зважала на словы Паўла

Чытанне кнігі Дзеяў Апосталаў.

Калі мы адплылі з Траады,  прыбылі проста ў Саматракію, а на другі дзень у Неапаль, і адтуль у Філіппы, рымскую калонію, галоўны горад у той частцы Македоніі.

У гэтым горадзе мы прабылі некалькі дзён. У суботні дзень выйшлі за браму да ракі, дзе звычайна адбывалася малітва. Сеўшы, мы  размаўлялі з жанчынамі, якія сабраліся.

І адна жанчына, па імені Лідзія, гандлярка пурпурам з горада Тыятыра, якая пакланялася Богу, таксама слухала. Пан адкрыў яе сэрца, каб яна зважала на словы Паўла. Калі ж яна ахрысцілася і дом яе, папрасіла, кажучы: Калі лічыце, што я верная Пану, увайдзіце ў дом мой і заставайцеся. І прымусіла нас.

Гэта слова Божае.

РЭСПАНСАРЫЙНЫ ПСАЛЬМ (Пс 149, 1–2. 3–4. 5–6а і 9b, Р.: 4а)

Рэфрэн: Спявайце Пану, бо народ свой любіць.

Або: Аллелюя.

1. Спявайце Пану новую песню, *

хвала Яму на сходзе святых.

2. Няхай радуецца Ізраэль у тым, хто яго стварыў, *

сыны Сіёну няхай цешацца ў сваім Валадары.

Рэфрэн: Спявайце Пану, бо народ свой любіць.

Або: Аллелюя.

3. Няхай праслаўляюць імя Ягонае ў танцы, *

няхай зайграюць Яму на бубне і арфе.

4. Бо Пан любіць свой народ, *

пакорных карануе збаўленнем.

Рэфрэн: Спявайце Пану, бо народ свой любіць.

Або: Аллелюя.

5. Няхай усклікаюць святыя ў славе, *

няхай радуюцца на ложах сваіх.

6. Пахвалы Богу на іх вуснах. *

9. Гэтая хвала для ўсіх Ягоных святых.

Рэфрэн: Спявайце Пану, бо народ свой любіць.

Або: Аллелюя.

СПЕЎ ПЕРАД ЕВАНГЕЛЛЕМ (Ян 15, 26b. 27а)

Акламацыя: Аллелюя, аллелюя, аллелюя.

Дух праўды будзе сведчыць пра Мяне, — кажа Пан, —

і вы таксама будзеце сведчыць.

Акламацыя: Аллелюя, аллелюя, аллелюя.

ЕВАНГЕЛЛЕ (Ян 15, 26 — 16, 4а)

Дух праўды будзе сведчыць пра Мяне

+ Чытанне святога Евангелля паводле Яна.

У той час:

Езус сказаў сваім вучням: Калі прыйдзе Суцяшальнік, якога Я пашлю вам ад Айца, Дух праўды, які ад Айца паходзіць, Ён будзе сведчыць пра Мяне. Але і вы таксама будзеце сведчыць, бо вы ад пачатку са Мною.

Я сказаў вам гэта, каб вы не зняверыліся. Будуць выганяць вас з сінагогаў. Але прыходзіць гадзіна, калі кожны, хто будзе вас забіваць, будзе думаць, што гэтым служыць Богу. Будуць так рабіць, бо не пазналі ні Айца, ні Мяне. Але Я сказаў вам пра гэта, каб вы, калі прыйдзе іх гадзіна, успомнілі, што Я сказаў вам пра іх.

Гэта слова Пана.

Аўторак шостага велікоднага тыдня

ПЕРШАЕ ЧЫТАННЕ (Дз 16, 22–34)

Вер у Пана Езуса, і збавішся ты і дом твой

Чытанне кнігі Дзеяў Апосталаў.

У тыя дні:

Народ філіпійскі паўстаў супраць Паўла і Сілы, а дазорцы сарвалі з іх адзенне і загадалі біць розгамі. Зрабіўшы ім шмат удараў, кінулі ў вязніцу і загадалі вартаўніку пільна сцерагчы іх. Атрымаўшы такі загад, ён кінуў іх ва ўнутраную вязніцу і ўшчаміў ім ногі ў калоду.

Каля поўначы Павел і Сіла маліліся, спяваючы гімны Богу, а вязні слухалі іх. Раптам пачаўся вялікі землятрус, так што задрыжэлі падмуркі вязніцы. Адразу адчыніліся ўсе дзверы і апалі ўсе путы. Калі вартаўнік прачнуўся і ўбачыў адчыненыя дзверы вязніцы, выцягнуў меч і хацеў забіць сябе, думаючы, што ўсе вязні ўцяклі. Але Павел ускрыкнуў моцным голасам: Не рабі сабе нічога благога, бо ўсе мы тут!

Папрасіўшы святла, вартаўнік увайшоў і, трасучыся, упаў перад Паўлам і Сілам. Затым вывеў іх вонкі і сказаў:

Спадары, што мне трэба рабіць, каб збавіцца? Яны сказалі яму:

Вер у Пана Езуса, і збавішся ты і дом твой.

І абвясцілі слова Пана яму і ўсім, хто быў у яго доме. І ў тую гадзіну ночы ён прыняў іх, абмыў раны і адразу ж ахрысціўся сам і ўвесь дом ягоны. Потым завёў іх у свой дом, накрыў ім стол і з усім домам сваім цешыўся, што паверыў у Бога.

Гэта слова Божае.

РЭСПАНСАРЫЙНЫ ПСАЛЬМ (Пс 138 (137), 1-2а. 2bc-3. 7c-8, Р.: 7c)

Рэфрэн: Твая правіца, Пане, ратуе мяне.

Або: Аллелюя.

1. Слаўлю Цябе ўсім маім сэрцам, *

бо пачуў Ты словы вуснаў маіх.

Перад анёламі спяваю Табе, *

2. кланяюся перад святой Тваёй святыняй.

Рэфрэн: Твая правіца, Пане, ратуе мяне.

Або: Аллелюя.

І слаўлю імя Тваё *

за міласэрнасць Тваю і вернасць.

3. У дзень, калі Цябе паклікаў, Ты пачуў мяне, *

павялічыў моц маёй душы.

Рэфрэн: Твая правіца, Пане, ратуе мяне.

Або: Аллелюя.

7. Твая правіца ратуе мяне. *

8. Пан усе зробіць за мяне.

Міласэрнасць Твая, Пане, навекі, *

спраў рук Тваіх не пакідай.

Рэфрэн: Твая правіца, Пане, ратуе мяне.

Або: Аллелюя.

СПЕЎ ПЕРАД ЕВАНГЕЛЛЕМ (пар. Ян 16, 7. 13)

Акламацыя: Аллелюя, аллелюя, аллелюя.

Пашлю вам Духа праўды, — кажа Пан, —

Ён навучыць вас усёй праўдзе.

Акламацыя: Аллелюя, аллелюя, аллелюя.

ЕВАНГЕЛЛЕ (Ян 16, 5–11)

Калі Я не адыду, Суцяшальнік не прыйдзе да вас

+ Чытанне святога Евангелля паводле Яна.

У той час:

Езус сказаў сваім вучням: Цяпер Я адыходжу да таго, хто паслаў Мяне, і ніхто з вас не пытаецца ў Мяне: «Куды ідзеш?» Але таму, што Я сказаў вам гэта, смутак напоўніў сэрца вашае. Але Я кажу вам праўду: лепш для вас, каб Я адышоў. Бо калі Я не адыду, Суцяшальнік не прыйдзе да вас. А калі адыду, пашлю Яго да вас.

І калі Ён прыйдзе, пераканае свет наконт граху, справядлівасці і суда. Наконт граху, бо не вераць у Мяне. Наконт справядлівасці, бо іду да Айца і ўжо не ўбачыце Мяне. Наконт суда, бо князь гэтага свету ўжо асуджаны.

Гэта слова Пана.

Серада шостага велікоднага тыдня

ПЕРШАЕ ЧЫТАННЕ (Дз 17, 15. 22 — 18, 1)

Тое, чаму вы, не ведаючы, пакланяецеся, я абвяшчаю вам

Чытанне кнігі Дзеяў Апосталаў.

У тыя дні:

Тыя, хто спадарожнічаў Паўлу, правялі яго аж да Афінаў. Атрымаўшы  наказ для Сілы і Цімафея, каб як мага хутчэй прыйшлі да яго, вярнуліся.

Павел стаў пасярод Арэапагу і сказаў: Мужы афінскія, я бачу, што ва ўсім вы вельмі пабожныя. Бо, калі я праходзіў і аглядаў вашыя святасці, я знайшоў алтар, на якім было напісана: «Невядомаму Богу». Тое, чаму вы, не ведаючы, пакланяецеся, я абвяшчаю вам. Бог, які стварыў свет і ўсё, што ў ім, будучы Панам неба і зямлі, жыве не ў святынях, збудаваных рукамі, і не з рук чалавечых прымае служэнне, быццам бы маючы ў нечым патрэбу. Ён сам дае жыццё і дыханне, і ўсё. Ён стварыў з аднаго ўвесь род чалавечы, каб жыў на ўсёй паверхні зямлі. Прызначыў устаноўленыя поры і межы іх рассялення, каб шукалі Бога. Можа, намацаюць і знойдуць Яго, бо Ён недалёка ад кожнага з нас.

Бо ў Ім мы жывём, рухаемся і існуём, як некаторыя з вашых паэтаў сказалі: І мы род Ягоны. Дык калі мы належым да Божага роду, то не павінны думаць, што боства падобна да золата ці срэбра, ці каменя, да выявы мастацтва і чалавечай фантазіі. І, не зважаючы на часы няведання, Бог цяпер абвяшчае людзям, каб усе і паўсюль каяліся, бо Ён вызначыў дзень, калі будзе справядліва судзіць свет праз Чалавека, якога прызначыў, і даў пэўнасць усім, уваскрасіўшы Яго з мёртвых.

Калі пачулі пра ўваскрасенне з мёртвых, адныя насміхаліся, а другія казалі: Паслухаем цябе пра гэта іншым разам. Так Павел выйшаў ад іх. А некаторыя мужы далучыліся да яго і паверылі. Сярод іх быў і Дыянісій Арэапагіт, і жанчына па імені Дамарыс, ды іншыя разам з імі. Пасля Павел пакінуў Афіны і прыйшоў у Карынт.

Гэта слова Божае.

РЭСПАНСАРЫЙНЫ ПСАЛЬМ (Пс 148, 1–2. 11–12ab. 12c–14а.14bcd)

Рэфрэн: Зямля і неба поўныя хвалы Тваёй.

Або: Аллелюя.

1. Хваліце Пана з нябёсаў, *

хваліце Яго ў вышынях.

2. Хваліце Яго ўсе анёлы Ягоныя, *

хваліце Яго ўсе Ягоныя войскі.

Рэфрэн: Зямля і неба поўныя хвалы Тваёй.

Або: Аллелюя.

11. Каралі зямлі і ўсе народы, *

князі і ўсе суддзі зямлі,

12. хлопцы і дзяўчаты, *

старцы і падлеткі.

Рэфрэн: Зямля і неба поўныя хвалы Тваёй.

Або: Аллелюя.

Няхай славяць імя Пана, *

13. бо толькі Яго імя ўзнесена высока,

веліч Яго па-над зямлёй і нябёсамі. *

14. Ён памножыў моц свайго народа.

Рэфрэн: Зямля і неба поўныя хвалы Тваёй.

Або: Аллелюя.

Спеў хвалы *

ўсім Яго пабожным,

сынам Ізраэля *

народу, які блізка да Яго.

Рэфрэн: Зямля і неба поўныя хвалы Тваёй.

Або: Аллелюя.

СПЕЎ ПЕРАД ЕВАНГЕЛЛЕМ (Ян 14, 16)

Акламацыя: Аллелюя, аллелюя, аллелюя.

Я папрашу Айца, і дасць вам іншага Суцяшальніка,

каб быў з вамі навекі.

Акламацыя: Аллелюя, аллелюя, аллелюя.

ЕВАНГЕЛЛЕ (Ян 16, 12–15)

Дух праўды навучыць вас усёй праўдзе

+ Чытанне святога Евангелля паводле Яна.

У той час:

Езус сказаў сваім вучням: Яшчэ шмат чаго маю сказаць вам, але цяпер вам гэтага не знесці. Калі ж прыйдзе Ён, Дух праўды, навучыць вас усёй праўдзе. Бо не ад сябе будзе прамаўляць, а будзе казаць вам усё, што пачуў, і будучыню абвесціць вам. Ён уславіць Мяне, бо ад Майго возьме і абвесціць вам.

Усе, што мае Айцец, гэта маё. Таму Я сказаў вам, што з Майго возьме і абвесціць вам.

Гэта слова Пана.

Чацвер шостага велікоднага тыдня

ПЕРШАЕ ЧЫТАННЕ (Дз 18, 1–8)

Заставаўся ў іх і працаваў, і прамаўляў у сінагозе

Чытанне кнігі Дзеяў Апосталаў.

У тыя дні:

Павел пакінуў Афіны і прыбыў у Карынт. І знайшоў аднаго юдэя па імені Аквіла, родам з Понту, які нядаўна прыйшоў з Італіі, і Прысцылу, жонку ягоную, бо Клаўдзій загадаў усім юдэям пакінуць Рым. Прыйшоў да іх, і таму, што займаўся адным рамяством, заставаўся ў іх і працаваў. Яны ж займаліся вырабам палатак. Кожную суботу ён прамаўляў у сінагозе і пераконваў юдэяў і грэкаў.

Калі прыйшлі з Македоніі Сіла і Цімафей, Павел заняўся словам і сведчыў юдэям, што Езус ёсць Месіяй. А калі яны пярэчылі і блюзнерылі, ён абтрос сваю вопратку і сказаў ім:

Кроў вашая на галаву вашую, я — чысты. Адгэтуль я іду да язычнікаў.

Адышоўшы адтуль, прыйшоў у дом аднаго пабожнага чалавека па імені Ціт Юст, дом якога быў побач з сінагогай. Крысп, кіраўнік сінагогі, паверыў ў Пана з усім домам сваім. І шмат хто з карынцянаў, якія слухалі, паверылі і ахрысціліся.

Гэта слова Божае.

РЭСПАНСАРЫЙНЫ ПСАЛЬМ (Пс 98 (97), 1. 2–3аb. 3cd–4, Р.: пар. 2b)

Рэфрэн: Перад вачыма народаў аб’явіў Пан збаўленне сваё.

Або: Аллелюя.

1. Спявайце Пану новую песню, *

бо Ён учыніў цуды.

Яму дапамагла Яго правіца *

і Яго святое плячо.

Рэфрэн: Перад вачыма народаў аб’явіў Пан збаўленне сваё.

Або: Аллелюя.

2. Паказаў Пан сваё збаўленне, *

перад вачыма народаў аб’явіў сваю справядлівасць.

3. Успомніў пра сваю вернасць і міласэрнасць*

для дому Ізраэля.

Рэфрэн: Перад вачыма народаў аб’явіў Пан збаўленне сваё.

Або: Аллелюя.

Убачылі ўсе межы зямлі *

збаўленне Бога нашага.

4. Усклікай Пану, уся зямля, *

радуйцеся, спявайце і грайце.

Рэфрэн: Перад вачыма народаў аб’явіў Пан збаўленне сваё.

Або: Аллелюя.

СПЕЎ ПЕРАД ЕВАНГЕЛЛЕМ (пар. Ян 14, 18)

Акламацыя: Аллелюя, аллелюя, аллелюя.

Не пакіну вас сіротамі, — кажа Пан, —

іду і прыйду да вас, і ўзрадуецца сэрца вашае.

Акламацыя: Аллелюя, аллелюя, аллелюя.

ЕВАНГЕЛЛЕ (Ян 16, 16–20)

Вы будзеце смуткаваць, але смутак ваш зменіцца ў радасць

+ Чытанне святога Евангелля паводле Яна.

У той час:

Езус сказаў сваім вучням: Яшчэ крыху і вы не ўбачыце Мяне, і хутка зноў убачыце Мяне.

І некаторыя з вучняў казалі адзін аднаму: Што гэта Ён кажа нам: «яшчэ крыху і вы не ўбачыце Мяне, і хутка зноў убачыце Мяне» і «Я іду да Айца»? Таму казалі: Што гэта значыць «яшчэ крыху»? Не ведаем, што Ён кажа.

А Езус пазнаў, што хацелі ў яго спытаць, і сказаў ім: Распытваецеся адзін у аднаго пра тое, што Я сказаў: Яшчэ крыху і вы не ўбачыце Мяне, і хутка зноў убачыце Мяне? Сапраўды, сапраўды кажу вам: вы будзеце плакаць і галасіць, а свет будзе радавацца. Вы будзеце смуткаваць, але смутак ваш зменіцца ў радасць.

Гэта слова Пана.

Пятніца шостага велікоднага тыдня

ПЕРШАЕ ЧЫТАННЕ (Дз 18, 9–18)

Вялікі народ Мой у гэтым горадзе

Чытанне кнігі Дзеяў Апосталаў.

Калі Павел быў у Карынце, Пан ноччу ў аб’яўленні сказаў Паўлу: Не бойся, але кажы і не маўчы, таму што Я з табою і ніхто не адважыцца зрабіць табе зло, бо вялікі народ Мой у гэтым горадзе. І прабыў год і шэсць месяцаў, навучаючы іх слову Божаму.

Калі Галіён быў праконсулам у Ахаі, юдэі аднадушна паўсталі супраць Паўла, прывялі яго ў суд, кажучы: Ён намаўляе людзей шанаваць Бога нязгодна з Законам.

Калі Павел хацеў адкрыць вусны, Галіён сказаў юдэям:

Юдэі, калі б размова ішла пра нейкую крыўду ці несправядлівы ўчынак, я б выслухаў вас, але калі спрэчка ідзе пра слова і пра імёны, і пра ваш Закон, то разглядайце самі. Я не хачу быць суддзёю ў гэтых справах. І выгнаў іх з суда.

Схапіўшы кіраўніка сінагогі Састэна, усе білі яго перад судом. А Галіёну не было да гэтага ніякай справы.

Павел жа прабыў там яшчэ даволі шмат дзён і, развітаўшыся з братамі, паплыў у Сірыю, а з ім Прысцыла і Аквіла.

У Кенхрах ён абстрыг сабе галаву, бо даў такое абяцанне.

Гэта слова Божае.

РЭСПАНСАРЫЙНЫ ПСАЛЬМ (Пс 47 (46), 2–3. 4–5. 6–7, Р.: 8а)

Рэфрэн: Бог — Валадар усёй зямлі.

Або: Аллелюя.

2. Усе народы, пляскайце ў далоні, *

радасным голасам усклікайце Богу,

3. бо грозны Пан Найвышэйшы, *

вялікі Валадар над усёй зямлёй.

Рэфрэн: Бог — Валадар усёй зямлі.

Або: Аллелюя.

4. Ён пакарыў нам народы *

і плямёны кінуў пад нашыя ногі.

5. Ён выбраў нам спадчыну нашу, *

веліч Якуба, якога Ён любіць.

Рэфрэн: Бог — Валадар усёй зямлі.

Або: Аллелюя.

6. Узнёсся Бог пад радасныя воклічы, *

Пан пры гуках трубы.

7. Спявайце Богу, спявайце, *

спявайце нашаму Валадару, спявайце.

Рэфрэн: Бог — Валадар усёй зямлі.

Або: Аллелюя.

СПЕЎ ПЕРАД ЕВАНГЕЛЛЕМ (пар. Лк 24, 46.26)

Акламацыя: Аллелюя, аллелюя, аллелюя.

Хрыстус павінен быў цярпець і ўваскрэснуць з мёртвых,

каб увайсці ў сваю славу.

Акламацыя: Аллелюя, аллелюя, аллелюя.

ЕВАНГЕЛЛЕ (Ян 16, 20–23а)

Радасці вашай ніхто не адбярэ

+ Чытанне святога Евангелля паводле Яна.

У той час:

Езус сказаў сваім вучням: Сапраўды, сапраўды кажу вам: вы будзеце плакаць і галасіць, а свет будзе радавацца. Вы будзеце смуткаваць, але смутак ваш зменіцца ў радасць.

Жанчына, калі нараджае, смуткуе, што прыйшла яе гадзіна. Калі ж народзіць дзіцё, ужо не памятае з радасці пра боль, бо чалавек нарадзіўся на свет.

Так і вы цяпер смуткуеце, але Я зноў убачу вас, і ўзрадуецца сэрца вашае, і радасці вашай ніхто не адбярэ ў вас. І ў той дзень вы ні пра што не будзеце ў Мяне пытацца.

Гэта слова Пана.

Субота шостага велікоднага тыдня

ПЕРШАЕ ЧЫТАННЕ (Дз 18, 23–28)

Аполас публічна даказваў праз Пісанні, што Езус — гэта Месія

Чытанне кнігі Дзеяў Апосталаў.

Павел, правёўшы пэўны час у Антыёхіі, выйшаў і праходзіў па чарзе краіну галатаў і Фрыгію, умацоўваючы ўсіх вучняў.

Адзін юдэй, па імені Аполас, родам з Александрыі, чалавек красамоўны і знаўца Пісанняў, прыйшоў у Эфес. Быў ён настаўлены на шлях Пана і з запалам прамаўляў і вучыў старанна пра Езуса, хоць і ведаў толькі хрост Яна. Ён пачаў адважна прамаўляць у сінагозе. Калі яго пачулі Прысцыла і Аквіла, узялі яго і навучылі яго дакладней шляху Божаму.

А калі ён збіраўся ісці ў Ахаю, браты напісалі вучням і папрасілі прыняць яго. Калі ён прыйшоў туды, шмат дапамагаў тым, хто паверыў дзякуючы ласцы. Ён адважна пераконваў юдэяў, публічна даказваючы праз Пісанні, што Езус — гэта Месія.

Гэта слова Божае.

РЭСПАНСАРЫЙНЫ ПСАЛЬМ (Пс 47(46), 2–3. 8–9. 10, Р.: 8а)

Рэфрэн: Бог — Валадар усёй зямлі.

Або: Аллелюя.

2. Усе народы, пляскайце ў далоні, *

радасным голасам усклікайце Богу,

3. бо грозны Пан Найвышэйшы, *

вялікі Валадар над усёй зямлёй.

Рэфрэн: Бог — Валадар усёй зямлі.

Або: Аллелюя.

8. Бо Валадар усёй зямлі – Бог, *

Яму гімн заспявайце.

9. Бог валадарыць над народамі, *

Бог сядзіць на сваім троне святым.

Рэфрэн: Бог — Валадар усёй зямлі.

Або: Аллелюя.

10. Сабраліся князі народаў *

з народам Бога Абрагама,

бо моцныя зямлі належаць Богу, *

Ён узнесены высока.

Рэфрэн: Бог — Валадар усёй зямлі.

Або: Аллелюя.

СПЕЎ ПЕРАД ЕВАНГЕЛЛЕМ (Ян 16, 28)

Акламацыя: Аллелюя, аллелюя, аллелюя.

Я выйшаў ад Айца і прыйшоў у свет;

зноў пакідаю свет і іду да Айца.

Акламацыя: Аллелюя, аллелюя, аллелюя.

ЕВАНГЕЛЛЕ (Ян 16, 23b–28)

Айцец любіць вас, бо вы Мяне палюбілі і паверылі

+ Чытанне святога Евангелля паводле Яна.

У той час:

Езус сказаў сваім вучням: Сапраўды, сапраўды кажу вам: калі чаго ў імя Маё папросіце ў Айца, дасць вам. Дагэтуль вы нічога не прасілі ў імя Маё. Прасіце і атрымаеце, каб радасць вашая была поўнай.

Гэта Я казаў вам у прыпавесцях. Надыходзіць гадзіна, калі ўжо не ў прыпавесцях буду казаць, а адкрыта абвяшчу вам пра Айца. У той дзень будзеце прасіць у імя Маё. І не кажу, што Я буду прасіць Айца за вас, бо сам Айцец любіць вас, бо вы Мяне палюбілі і паверылі, што Я выйшаў ад Бога.

Я выйшаў ад Айца і прыйшоў у свет. Зноў пакідаю свет і іду да Айца.

Гэта слова Пана.

VII ВЕЛІКОДНАЯ НЯДЗЕЛЯ

Год А

ПЕРШАЕ ЧЫТАННЕ (Дз 1, 12–14)

Сумесна трывалі ў малітве

Чытанне кнігі Дзеяў Апосталаў.

Калі Езус узнёсся на неба, Апосталы вярнуліся ў Ерузалем з гары, называнай Аліўнай, што непадалёк ад Ерузалема, на адлегласці суботняй дарогі.

І калі ўвайшлі, падняліся ў святліцу, дзе знаходзіліся Пётр і Ян, і Якуб, і Андрэй, Філіп і Тамаш, Барталамей і Мацвей, Якуб Алфеевы і Сымон Зелот, і Юда Якубаў. Усе яны сумесна трывалі ў малітве разам з жанчынамі і Марыяй, маці Езуса, і з братамі Ягонымі.

Гэта слова Божае.

РЭСПАНСАРЫЙНЫ ПСАЛЬМ (Пс 27 (26), 1. 4. 7–8а, Р.: 13)

Рэфрэн: Веру, што ўбачу дабрыню Пана ў краіне жывых.

Або: Аллелюя.

2. Пан — маё святло і маё збаўленне: *

каго ж мне баяцца?

Пан — ахова жыцця майго: *

каго ж мне палохацца?

Рэфрэн: Веру, што ўбачу дабрыню Пана ў краіне жывых.

Або: Аллелюя.

4. Аднаго я прашу ў Пана і толькі гэтага жадаю, *

каб жыць мне ў доме Пана ва ўсе дні жыцця майго.

Каб сузіраць хараство Пана *

і наведваць Яго святыню.

Рэфрэн: Веру, што ўбачу дабрыню Пана ў краіне жывых.

Або: Аллелюя.

7. Пачуй, Пане, голас мой, калі я клічу, *

змілуйся нада мною і адкажы мне.

8. Пра Цябе кажа маё сэрца: *

шукайце Ягонага аблічча.

Рэфрэн: Веру, што ўбачу дабрыню Пана ў краіне жывых.

Або: Аллелюя.

ДРУГОЕ ЧЫТАННЕ (1 П 4, 13–16)

Калі ганяць вас за імя Хрыста, то вы шчаслівыя

Чытанне Першага паслання святога апостала Пятра.

Умілаваныя:

Калі прымаеце ўдзел у муках Хрыстовых, радуйцеся, каб і ў час аб’яўлення славы Яго вы ўсцешыліся і ўзрадаваліся. Калі ганяць вас за імя Хрыста, то вы шчаслівыя, бо Дух славы і Дух Божы спачывае на вас.

Таму няхай ніхто з вас не церпіць як забойца або злодзей, або як злачынец, або як сквапны да чужога. Калі ж нехта церпіць як хрысціянін, няхай не саромеца, але праслаўляе Бога за гэта імя.

Гэта слова Божае.

СПЕЎ ПЕРАД ЕВАНГЕЛЛЕМ (пар. Ян 14, 18)

Акламацыя: Аллелюя, аллелюя, аллелюя.

Не пакіну вас сіротамі, — кажа Пан, —

іду і прыйду да вас, і ўзрадуецца сэрца вашае.

Акламацыя: Аллелюя, аллелюя, аллелюя.

ЕВАНГЕЛЛЕ (Ян 17, 1–11а)

Ойча, услаў Сына свайго

+ Чытанне святога Евангелля паводле Яна.

У той час:

Езус узняў вочы свае да неба і сказаў: Ойча, прыйшла гадзіна. Услаў Сына свайго, каб і Сын Твой уславіў Цябе. Ты даў Яму ўладу над усякім целам, каб Ён даў жыццё вечнае ўсім, каго Ты даў Яму. А вечнае жыццё ў тым, каб спазналі Цябе, адзінага праўдзівага Бога, і таго, каго Ты паслаў, Езуса Хрыста.

Я ўславіў Цябе на зямлі, выканаўшы справу, якую Ты даручыў Мне зрабіць. А цяпер Ты, Ойча, услаў Мяне ў сабе хвалою, якую меў Я ў Цябе перад існаваннем свету.

Я абвясціў імя Тваё людзям, якіх Ты даў Мне са свету. Яны былі Тваімі і Ты даў Мне іх, і яны захавалі слова Тваё. Цяпер яны пазналі, што ўсё, што Ты даў Мне, ад Цябе паходзіць. Бо словы, якія Ты даў Мне, Я даў ім, і яны прынялі іх і сапраўды пазналі, што Я выйшаў ад Цябе, і паверылі, што Ты паслаў Мяне.

Я за іх прашу. Не за ўвесь свет прашу, але за тых, каго Ты даў Мне, бо яны Твае. І ўсё Маё — гэта Тваё, і Тваё — гэта Маё, і Я ўславіўся ў іх. Я ўжо не ў свеце, але яны яшчэ ў свеце, а Я іду да Цябе.

Гэта слова Пана.

VII ВЕЛІКОДНАЯ НЯДЗЕЛЯ

Год В

ПЕРШАЕ ЧЫТАННЕ (Дз 1, 15–17. 20а. 20c–26)

Трэба, каб адзін з тых стаў разам з намі сведкам Яго ўваскрасення

Чытанне кнігі Дзеяў Апосталаў.

У тыя дні Пётр стаў сярод вучняў, а сабралася разам каля ста дваццаці чалавек, і сказаў: Браты, належала споўніцца словам Пісання, якія Дух Святы прадказаў вуснамі Давіда пра Юду, стаўшага правадыром для тых, хто схапіў Езуса. Бо ён быў залічаны да нас і атрымаў удзел у гэтым служэнні.

А ў кнізе Псальмаў напісана: Пасаду ягоную няхай зойме іншы.

Таму трэба, каб адзін з тых, хто быў з намі ўвесь час, калі заставаўся  з намі Пан Езус, пачынаючы ад Янавага хросту аж да дня Яго ўзнясення ад нас, стаў разам з намі сведкам Яго ўваскрасення.

І паставілі дваіх: Юзафа, якога звалі Барсабам, а празывалі Справядлівым, і Мацея. І, памаліўшыся, сказалі: Ты, Пане, ведаеш сэрцы ўсіх, пакажы з гэтых двух аднаго, якога Ты выбраў, каб ён заняў месца гэтага служэння і апостальства, ад якога адышоў Юда, каб пайсці сваім шляхам. І далі ім лёсы, і выпаў лёс на Мацея, і ён быў далучаны да адзінаццаці Апосталаў.

Гэта слова Божае.

РЭСПАНСАРЫЙНЫ ПСАЛЬМ (Пс 103 (102), 1–2. 11–12. 19–20аb, Р.: 19а)

Рэфрэн: Пан паставіў трон свой на нябёсах.

Або: Аллелюя.

1. Благаславі, душа мая, Пана, *

і ўсё нутро маё, імя Яго святое.

2. Благаславі, душа мая, Пана, *

і не забывай пра ўсе Яго дабрадзействы.

Рэфрэн: Пан паставіў трон свой на нябёсах.

Або: Аллелюя.

11. Бо, як высока ўзносіцца неба над зямлёю, *

настолькі вялікая міласэрнасць Пана да тых, хто Яго баіцца.

12. Як далёка ўсход ад захаду, *

так аддаліў ад нас Ён нашыя правіны.

Рэфрэн: Пан паставіў трон свой на нябёсах.

Або: Аллелюя.

19. Пан паставіў трон свой на нябёсах, *

і валадарства Яго над усім пануе.

20. Благаслаўце Пана, Ягоныя анёлы, *

магутныя сілай, якія выконваеце Ягонае слова.

Рэфрэн: Пан паставіў трон свой на нябёсах.

Або: Аллелюя.

ДРУГОЕ ЧЫТАННЕ (1 Ян 4, 11–16)

Хто жыве ў любові, той жыве ў Богу, і Бог у ім

Чытанне Першага паслання святога апостала Яна.

Умілаваныя:

Калі Бог так палюбіў нас, дык і мы павінны любіць адно аднаго. Бога ніхто ніколі не бачыў. Калі мы любім адно аднаго, то Бог жыве ў нас, і любоў Ягоная ў нас дасканалая. Па тым пазнаём, што мы жывём у Ім, а Ён у нас, што Ён даў нам ад свайго Духа. І мы бачылі, і сведчым, што Айцец паслаў Сына, Збаўцу свету. Хто вызнае, што Езус — Сын Божы, у тым жыве Бог, а ён у Богу. І мы пазналі, і паверылі ў любоў, якую мае да нас Бог.

Бог ёсць любоў, і хто жыве ў любові, той жыве ў Богу, і Бог у ім.

Гэта слова Божае.

СПЕЎ ПЕРАД ЕВАНГЕЛЛЕМ (пар. Ян 14, 18)

Акламацыя: Аллелюя, аллелюя, аллелюя.

Не пакіну вас сіротамі, — кажа Пан, —

іду і прыйду да вас, і ўзрадуецца сэрца вашае.

Акламацыя: Аллелюя, аллелюя, аллелюя.

ЕВАНГЕЛЛЕ (Ян 17, 11b–19)

Каб яны былі адно, як і Мы

+ Чытанне святога Евангелля паводле Яна.

У той час:

Езус узняў вочы свае да неба і маліўся такімі словамі: Ойча святы, захавай іх у імені Тваім, якое Ты даў Мне, каб яны былі адно, як і Мы. Калі Я быў з імі, Я захоўваў іх у імені Тваім, якое Ты даў Мне. Я збярог, і ніхто з іх не загінуў, апроч сына пагібелі, каб збылося Пісанне.

А цяпер іду да Цябе і кажу гэта ў свеце, каб яны мелі ў сабе поўную Маю радасць. Я даў ім слова Тваё, і свет узненавідзеў іх, бо яны не са свету, як і Я не са свету. Не прашу, каб Ты ўзяў іх са свету, але каб захаваў іх ад злога. Яны не са свету, як і Я не са свету.

Асвяці іх у праўдзе. Слова Тваё — гэта праўда. Як Ты паслаў Мяне ў свет, так і Я паслаў іх у свет. І за іх Я пасвячаю сябе, каб і яны былі асвечаныя ў праўдзе.

Гэта слова Пана.

VII ВЕЛІКОДНАЯ НЯДЗЕЛЯ

Год С

ПЕРШАЕ ЧЫТАННЕ (Дз 7, 55–60)

Бачу Сына Чалавечага, які стаіць праваруч Бога

Чытанне кнігі Дзеяў Апосталаў.

У тыя дні:

Стэфан, напоўнены Духам Святым, паглядзеў на неба і ўбачыў славу Божую і Езуса, які стаяў праваруч Бога, і сказаў: Вось бачу нябёсы раскрытыя і Сына Чалавечага, які стаіць праваруч Бога.

Але яны, закрычаўшы моцным голасам, заткнулі вушы свае і кінуліся на яго ўсе разам. І вывеўшы за горад, пачалі каменаваць. А сведкі паклалі адзежу сваю каля ног юнака, якога звалі Саўл.

І каменавалі Стэфана, які заклікаў і казаў: Пане Езу, прымі дух мой. І, упаўшы на калені, усклікнуў моцным голасам: Пане, не лічы ім граху гэтага!

І, сказаўшы гэта, спачыў.

Гэта слова Божае.

РЭСПАНСАРЫЙНЫ ПСАЛЬМ (Пс 97 (96), 1 і 2b. 6 і 7c. 9, Р.: 1а і 9а)

Рэфрэн: Пан найвышэйшы валадарыць на ўсёй зямлі.

Або: Аллелюя.

1. Пан валадарыць, няхай радуецца зямля, *

няхай весяляцца шматлікія выспы.

2. Справядлівасць і права — *

аснова Ягонага трону.

Рэфрэн: Пан найвышэйшы валадарыць на ўсёй зямлі.

Або: Аллелюя.

6. Нябёсы абвяшчаюць Яго справядлівасць, *

і ўсе народы бачаць Ягоную славу.

7. Пакланіцеся перад Ім, *

усе богі.

Рэфрэн: Пан найвышэйшы валадарыць на ўсёй зямлі.

Або: Аллелюя.

9. Бо Ты, Пане, найвышэйшы *

на ўсёй зямлі,

вельмі ўзвялічаны *

над усімі багамі.

Рэфрэн: Пан найвышэйшы валадарыць на ўсёй зямлі.

Або: Аллелюя.

ДРУГОЕ ЧЫТАННЕ (Ап 22, 12–14. 16–17. 20)

Прыйдзі, Пане Езу

Чытанне кнігі Апакаліпсіса святога Яна.

Я, Ян, пачуў голас, які казаў мне:

Вось прыйду неўзабаве і адплата Мая са Мною, каб адплаціць кожнаму паводле ўчынкаў ягоных. Я ёсць Альфа і Амега, Першы і Апошні, Пачатак і Канец. Шчаслівыя тыя, хто мые шаты свае, каб мець уладу над дрэвам жыцця і праз браму ўвайсці ў горад.

Я, Езус, паслаў Майго анёла засведчыць вам пра гэта ў Касцёлах. Я — корань і патомства Давіда, ясная ранішняя зорка.

А Дух і Нявеста кажуць: Прыйдзі. І хто чуе, няхай скажа: прыйдзі. І хто прагне, няхай прыйдзе, і хто хоча, няхай возьме ваду жыцця дарма.

Той, хто сведчыць пра гэта, кажа: Так, хутка прыйду.

Амэн. Прыйдзі, Пане Езу.

Гэта слова Божае.

СПЕЎ ПЕРАД ЕВАНГЕЛЛЕМ (пар. Ян 14, 18)

Акламацыя: Аллелюя, аллелюя, аллелюя.

Не пакіну вас сіротамі, — кажа Пан, —

іду і прыйду да вас, і ўзрадуецца сэрца вашае.

Акламацыя: Аллелюя, аллелюя, аллелюя.

ЕВАНГЕЛЛЕ (Ян 17, 20–26)

Каб былі з’яднаныя ў адно

+ Чытанне святога Евангелля паводле Яна.

У той час:

Езус узняў вочы свае да неба і маліўся такімі словамі: Ойча святы, не толькі за іх прашу Я, але і за тых, хто паверыць у Мяне паводле слова іхняга, каб усе былі адно, як Ты, Ойча, ува Мне, і Я ў Табе, каб і яны былі ў Нас, каб паверыў свет, што Ты паслаў Мяне. І славу, якую Ты даў Мне, Я даў ім, каб былі адно, як і Мы адно. Я ў іх, а Ты ўва Мне. Каб былі з’яднаныя ў адно, каб свет пазнаў, што Ты паслаў Мяне і палюбіў іх, як палюбіў Мяне.

Ойча, хачу, каб тыя, каго Ты даў Мне, былі са Мною там, дзе Я, каб бачылі славу Маю, якую Ты даў Мне, бо палюбіў Мяне перад заснаваннем свету.

Ойча справядлівы, свет Цябе не пазнаў, а Я пазнаў Цябе, і гэтыя пазналі, што Ты паслаў Мяне. Я абвясціў ім Тваё імя, і абвяшчаць буду, каб любоў, якою Ты палюбіў Мяне, у іх была, і Я ў іх.

Гэта слова Пана.

Панядзелак сёмага велікоднага тыдня

ПЕРШАЕ ЧЫТАННЕ (Дз 19, 1–8)

Ці атрымалі вы Святога Духа, калі паверылі?

Чытанне кнігі Дзеяў Апосталаў.

Калі Аполас быў у Карынце, Павел прайшоў праз горныя ваколіцы, спусціўся ў Эфес і, знайшоўшы там пэўных вучняў, сказаў ім: Ці атрымалі вы Святога Духа, калі паверылі? А яны адказалі яму: Мы і не чулі, што ёсць Дух Святы. Ён спытаў: У што ж вы хрысціліся? Яны сказалі: У хрост Яна. Павел сказаў: Ян хрысціў хростам пакаяння, кажучы людзям, каб паверылі ў таго, хто ідзе пасля яго, гэта значыць, у Езуса.

Калі гэта пачулі, яны ахрысціліся ў імя Пана Езуса. І калі Павел усклаў на іх рукі, Дух Святы сышоў на іх. Яны гаварылі мовамі і прарочылі. А было ўсіх каля дванаццаці чалавек.

Увайшоўшы ў сінагогу, ён адважна прамаўляў, ведучы на працягу трох месяцаў гутаркі і пераконваючы наконт Божага Валадарства.

Гэта слова Божае.

РЭСПАНСАРЫЙНЫ ПСАЛЬМ (Пс 68 (67), 2–3. 4–5аc. 6–7аb, Р.: 33а)

Рэфрэн: Валадарствы зямлі, спявайце Богу.

Або: Аллелюя.

2. Няхай устане Бог, і рассеюцца ворагі Яго, +

няхай ненавіснікі Ягоныя ўцякаюць ад аблічча Яго. *

3. Як развейваецца дым, Ты іх развей,

як топіцца воск перад агнём, *

так загінуць грэшнікі перад абліччам Божым.

Рэфрэн: Валадарствы зямлі, спявайце Богу.

Або: Аллелюя.

4. А справядлівыя няхай узрадуюцца і ўзвесяляцца перад Богам, *

і трыумфуюць у радасці.

5. Спявайце Богу, слаўце імя Яго, *

радуйцеся перад Яго абліччам.

Рэфрэн: Валадарствы зямлі, спявайце Богу.

Або: Аллелюя.

6. Айцец для сіротаў і суддзя ўдоваў *

Бог у сваім святым жыллі.

7. Бог рыхтуе дом для самотных, *

вязняў выводзіць да шчасця.

Рэфрэн: Валадарствы зямлі, спявайце Богу.

Або: Аллелюя.

СПЕЎ ПЕРАД ЕВАНГЕЛЛЕМ (Клс 3, 1)

Акламацыя: Аллелюя, аллелюя, аллелюя.

Калі ж вы ўваскрэслі з Хрыстом, шукайце таго, што ў вышынях,

дзе Хрыстус сядзіць праваруч Бога.

Акламацыя: Аллелюя, аллелюя, аллелюя.

ЕВАНГЕЛЛЕ (Ян 16, 29–33)

Будзьце адважнымі: Я перамог свет

+ Чытанне святога Евангелля паводле Яна.

У той час:

Вучні сказалі Езусу: Вось цяпер Ты гаворыш адкрыта і не кажаш ніякай прыпавесці. Цяпер мы ведаем, што Ты ведаеш усё і не маеш патрэбы, каб нехта пытаўся ў Цябе. Таму верым, што Ты выйшаў ад Бога.

Езус адказаў ім: Цяпер верыце? Вось надыходзіць гадзіна і ўжо надышла, што вы рассеецеся кожны ў свой бок, а Мяне пакінеце аднаго. Але Я не адзін, бо Айцец са Мною.

Гэта Я сказаў вам, каб вы мелі ўва Мне спакой. У свеце зведаеце ўціск, але будзьце адважнымі: Я перамог свет.

Гэта слова Пана.

Аўторак сёмага велікоднага тыдня

ПЕРШАЕ ЧЫТАННЕ (Дз 20, 17–27)

Скончыў бег свой і служэнне, якое прыняў ад Пана Езуса

Чытанне кнігі Дзеяў Апосталаў.

У тыя дні:

Павел, паслаўшы з Мілету ў Эфес, паклікаў старэйшых Касцёла. А калі яны прыйшлі да яго, сказаў ім:

Вы ведаеце, што з першага дня майго прыходу ў Азію, я ўвесь час быў з вамі. Служыў Пану з усёй пакораю ў слязах і сярод выпрабаванняў, якія сустрэлі мяне з-за подступаў юдэйскіх. І як я не прапускаў нічога карыснага, пра што б ні абвяшчаў і чаму б ні вучыў вас публічна і па дамах, даючы сведчанне юдэям і грэкам пра навяртанне да Бога і пра веру ў Пана нашага Езуса.

І вось цяпер, прымушаны Духам, я іду ў Ерузалем, не ведаючы, што мяне там сустрэне, апроч таго, што Дух Святы ў кожным горадзе сведчыць, кажучы, што чакаюць мяне кайданы і ўціск. Але маё жыцце для мяне не вартае нічога. Толькі б скончыў бег свой і служэнне, якое прыняў ад Пана Езуса, каб даць сведчанне пра Евангелле Божай ласкі.

І вось цяпер я ведаю, што больш не ўбачыце майго аблічча вы ўсе, сярод якіх я хадзіў, абвяшчаючы Божае Валадарства. Таму сведчу вам сёння: я чысты ад крыві ўсіх, бо не ўхіляўся я ад абвяшчэння вам усёй волі Божай.

Гэта слова Божае.

РЭСПАНСАРЫЙНЫ ПСАЛЬМ (Пс 68 (67), 10–11. 20–21, Р.: 33а)

Рэфрэн: Валадарствы зямлі, спявайце Богу.

Або: Аллелюя.

10. Шчодры дождж спаслаў Ты, Божа, *

падмацаваў сваю знямоглую спадчыну.

11. Твае стварэнні там жылі; *

у дабрыні сваёй Ты дапамагаў убогаму, Божа.

Рэфрэн: Валадарствы зямлі, спявайце Богу.

Або: Аллелюя.

20. Няхай будзе благаслаўлёны Бог ва ўсе дні, *

нашыя цяжары носіць Бог, Ён нашае збаўленне.

21. Бог наш ёсць Богам, які збаўляе, *

у Пану Богу — ратунак ад смерці.

Рэфрэн: Валадарствы зямлі, спявайце Богу.

Або: Аллелюя.

СПЕЎ ПЕРАД ЕВАНГЕЛЛЕМ (Ян 14, 16)

Акламацыя: Аллелюя, аллелюя, аллелюя.

Я папрашу Айца, і дасць вам іншага Суцяшальніка,

каб быў з вамі навекі.

Акламацыя: Аллелюя, аллелюя, аллелюя.

ЕВАНГЕЛЛЕ (Ян 17, 1–11а)

Ойча, услаў Сына свайго

+ Чытанне святога Евангелля паводле Яна.

У той час:

Езус узняў вочы свае да неба і сказаў: Ойча, прыйшла гадзіна. Услаў Сына свайго, каб і Сын Твой уславіў Цябе. Ты даў Яму ўладу над усякім целам, каб Ён даў жыццё вечнае ўсім, каго Ты даў Яму. А вечнае жыццё ў тым, каб спазналі Цябе, адзінага праўдзівага Бога, і таго, каго Ты паслаў, Езуса Хрыста.

Я ўславіў Цябе на зямлі, выканаўшы справу, якую Ты даручыў Мне зрабіць. А цяпер Ты, Ойча, услаў Мяне ў сабе хвалою, якую меў Я ў Цябе перад існаваннем свету.

Я абвясціў імя Тваё людзям, якіх Ты даў Мне са свету. Яны былі Тваімі і Ты даў Мне іх, і яны захавалі слова Тваё. Цяпер яны пазналі, што ўсё, што Ты даў Мне, ад Цябе паходзіць. Бо словы, якія Ты даў Мне, Я даў ім, і яны прынялі іх і сапраўды пазналі, што Я выйшаў ад Цябе, і паверылі, што Ты паслаў Мяне.

Я за іх прашу. Не за ўвесь свет прашу, але за тых, каго Ты даў Мне, бо яны Твае. І ўсё Маё — гэта Тваё, і Тваё — гэта Маё, і Я ўславіўся ў іх. Я ўжо не ў свеце, але яны яшчэ ў свеце, а Я іду да Цябе.

Гэта слова Пана.

Серада сёмага велікоднага тыдня

ПЕРШАЕ ЧЫТАННЕ (Дз 20, 28–38)

Даручаю вас Богу, які можа збудаваць і даць спадчыну

Чытанне кнігі Дзеяў Апосталаў.

У тыя дні:

Павел сказаў старэйшым Касцёла ў Эфесе: Пільнуйце сябе і ўвесь статак, у якім Дух Святы паставіў вас біскупамі, каб вы пасвілі Касцёл Божы, які Ён прыдбаў уласнай крывёй. Ведаю, што пасля майго адыходу ўвойдуць да вас ваўкі лютыя, якія не пашкадуюць статка. І з вас саміх паўстануць людзі, якія будуць казаць падступна, каб пацягнуць за сабою вучняў.

Таму чувайце, памятаючы, што я тры гады ўдзень і ўначы не пераставаў вучыць кожнага з вас са слязьмі. А сёння даручаю вас Богу і слову Ягонай ласкі, які можа збудаваць і даць спадчыну між усіх асвечаных.

Ні срэбра, ні золата, ні вопраткі я ні ад кога не пажадаў. Самі ведаеце, што гэтыя рукі служылі патрэбам маім і тых, хто быў са мною. Ва ўсім я паказаў вам, што, так працуючы, трэба дапамагаць слабым, памятаючы словы Пана Езуса, якія Ён сказаў: Больш шчасця ў тым, каб даваць, чым у тым, каб браць.

І сказаўшы гэта, ён укленчыў і маліўся разам з усімі імі. Тады ўсе ўзнялі вялікі плач і, падаючы Паўлу на шыю, цалавалі яго. Найбольш смуткавалі з-за слова, якое ён сказаў, што ўжо не ўбачаць аблічча ягонага.

І праводзілі яго да карабля.

Гэта слова Божае.

РЭСПАНСАРЫЙНЫ ПСАЛЬМ (Пс 68 (67), 29–30. 33–35а. 35b і 36c, Р.: 33а)

Рэфрэн: Валадарствы зямлі, спявайце Богу.

Або: Аллелюя.

29. Пашлі, о Божа, Тваю сілу, *

умацуй, Божа, тое, што для нас учыніў.

30. Дзеля Тваёй святыні, што ў Ерузалеме, *

каралі прынясуць Табе дары.

Рэфрэн: Валадарствы зямлі, спявайце Богу.

Або: Аллелюя.

33. Валадарствы зямлі, спявайце Богу, праслаўляйце Пана, *

34. які ўзышоў на нябёсы, нябёсы адвечныя.

Вось Ён падаў голас свой, голас магутны. *

35. Прызнайце моц Божую!

Рэфрэн: Валадарствы зямлі, спявайце Богу.

Або: Аллелюя.

Над Ізраэлем *

Ягоная веліч,

а магутнасць Яго — на аблоках. *

36. Няхай будзе благаслаўлёны Бог.

Рэфрэн: Валадарствы зямлі, спявайце Богу.

Або: Аллелюя.

СПЕЎ ПЕРАД ЕВАНГЕЛЛЕМ (пар. Ян 17, 17b.a)

Акламацыя: Аллелюя, аллелюя, аллелюя.

Слова Тваё, Пане, ёсць праўда,

асвяці нас у праўдзе.

Акламацыя: Аллелюя, аллелюя, аллелюя.

ЕВАНГЕЛЛЕ (Ян 17, 11b–19)

Каб яны былі адно, як і Мы

+ Чытанне святога Евангелля паводле Яна.

У той час:

Езус узняў вочы свае да неба і маліўся такімі словамі: Ойча святы, захавай іх у імені Тваім, якое Ты даў Мне, каб яны былі адно, як і Мы. Калі Я быў з імі, Я захоўваў іх у імені Тваім, якое Ты даў Мне. Я збярог, і ніхто з іх не загінуў, апроч сына пагібелі, каб збылося Пісанне.

А цяпер іду да Цябе і кажу гэта ў свеце, каб яны мелі ў сабе поўную Маю радасць. Я даў ім слова Тваё, і свет узненавідзеў іх, бо яны не са свету, як і Я не са свету. Не прашу, каб Ты ўзяў іх са свету, але каб захаваў іх ад злога. Яны не са свету, як і Я не са свету.

Асвяці іх у праўдзе. Слова Тваё — гэта праўда. Як Ты паслаў Мяне ў свет, так і Я паслаў іх у свет. І за іх Я пасвячаю сябе, каб і яны былі асвечаныя ў праўдзе.

Гэта слова Пана.

Чацвер сёмага велікоднага тыдня

ПЕРШАЕ ЧЫТАННЕ (Дз 22, 30; 23, 6–11)

Ты павінен сведчыць і ў Рыме

Чытанне кнігі Дзеяў Апосталаў.

У тыя дні:

Тысячнік, жадаючы дакладна ведаць, у чым юдэі абвінавачваюць Паўла, вызваліў яго і загадаў сабрацца першасвятарам і ўсёй Вялікай радзе. Потым прывёў Паўла і паставіў перад імі.

Павел, ведаючы, што адна частка складалася з садукеяў, а другая — з фарысеяў, усклікнуў у Высокай радзе: Браты, я фарысей і сын фарысея, мяне судзяць за надзею на ўваскрашэнне мёртвых.

Калі ён сказаў гэта, распачалася спрэчка паміж фарысеямі і садукеямі, і падзяліўся сход. Бо садукеі кажуць, што няма ўваскрашэння, ні анёла, ні духа, а фарысеі прызнаюць адно і другое. Узняўся вялікі крык. І ўсталі некаторыя кніжнікі з боку фарысеяў, і пратэставалі, кажучы: Нічога благога мы не знаходзім у гэтым чалавеку. А раптам з ім размаўляў дух ці анёл?

Калі спрэчка абвастрылася, тысячнік спалохаўся, што разарвуць Паўла, і загадаў жаўнерам спусціцца, забраць яго ад іх і завесці ў крэпасць. А ў наступную ноч Пан з’явіўся яму і сказаў: Будзь адважны, бо, як ты сведчыў пра Мяне ў Ерузалеме, так ты павінен сведчыць і ў Рыме.

Гэта слова Божае.

РЭСПАНСАРЫЙНЫ ПСАЛЬМ (Пс 16 (15), 1–2а і 5. 7–8. 9–10. 11, Р.: 1)

Рэфрэн: Захавай мяне, Божа, бо на Цябе спадзяюся.

Альбо: Аллелюя.

3. Захавай мяне, Божа, бо на Цябе спадзяюся, *

4. Сказаў я Пану: Ты — мой Пан.

5. Пан частка спадчыны маёй і келіха майго, *

Ён лёс мой трымае.

Рэфрэн: Захавай мяне, Божа, бо на Цябе спадзяюся.

Альбо: Аллелюя.

7. Благаслаўляю Пана, які даў мне параду, *

бо нават начамі вучыць мяне маё нутро.

8. Пан заўсёды перад маімі вачыма, *

бо Ён праваруч мяне, я не пахіснуся.

Рэфрэн: Захавай мяне, Божа, бо на Цябе спадзяюся.

Альбо: Аллелюя.

9. Таму радуецца маё сэрца і весяліцца душа, *

і цела маё будзе спачываць бяспечна,

10. бо не пакінеш душы маёй у адхлані *

і не дасі святому Твайму ўбачыць тленне.

Рэфрэн: Захавай мяне, Божа, бо на Цябе спадзяюся.

Альбо: Аллелюя.

11. Ты дарогу жыцця мне пакажаш, *

паўната радасці перад Табою,

вечнае шчасце *

праваруч Цябе.

Рэфрэн: Захавай мяне, Божа, бо на Цябе спадзяюся.

Альбо: Аллелюя.

СПЕЎ ПЕРАД ЕВАНГЕЛЛЕМ (Ян 17, 21)

Акламацыя: Аллелюя, аллелюя, аллелюя.

Каб усе былі адно, як Ты, Ойча, ува Мне, і Я ў Табе,

каб і яны былі ў Нас, каб паверыў свет, што Ты паслаў Мяне.

Акламацыя: Аллелюя, аллелюя, аллелюя.

ЕВАНГЕЛЛЕ (Ян 17, 20–26)

Каб былі з’яднаныя ў адно

+ Чытанне святога Евангелля паводле Яна.

У той час:

Езус узняў вочы свае да неба і маліўся такімі словамі: Ойча святы, не толькі за іх прашу Я, але і за тых, хто паверыць у Мяне паводле слова іхняга, каб усе былі адно, як Ты, Ойча, ува Мне, і Я ў Табе, каб і яны былі ў Нас, каб паверыў свет, што Ты паслаў Мяне. І славу, якую Ты даў Мне, Я даў ім, каб былі адно, як і Мы адно. Я ў іх, а Ты ўва Мне. Каб былі з’яднаныя ў адно, каб свет пазнаў, што Ты паслаў Мяне і палюбіў іх, як палюбіў Мяне.

Ойча, хачу, каб тыя, каго Ты даў Мне, былі са Мною там, дзе Я, каб бачылі славу Маю, якую Ты даў Мне, бо палюбіў Мяне перад заснаваннем свету.

Ойча справядлівы, свет Цябе не пазнаў, а Я пазнаў Цябе, і гэтыя пазналі, што Ты паслаў Мяне. Я абвясціў ім Тваё імя, і абвяшчаць буду, каб любоў, якою Ты палюбіў Мяне, у іх была, і Я ў іх.

Гэта слова Пана.

Пятніца сёмага велікоднага тыдня

ПЕРШАЕ ЧЫТАННЕ (Дз 25, 13b–21)

Павел сцвярджае пра памерлага Езуса, што Ён жывы

Чытанне кнігі Дзеяў Апосталаў.

У тыя дні:

Кароль Агрыпа і Бэрэніка прыбылі ў Цэзарэю прывітаць Фэста. Паколькі яны прабылі там шмат дзён, Фэст растлумачыў справу Паўла каралю, кажучы: Фелікс пакінуў у вязніцы аднаго чалавека. Калі я быў у Ерузалеме, першасвятары і старэйшыны Ізраэля падалі супраць яго скаргу, патрабуючы асуджэння. Я адказаў ім, што рымляне не маюць звычаю асуджаць каго-небудзь на смерць, пакуль абвінавачаны не стане перад абвінаваўцамі і не атрымае магчымасці бараніцца ад закідаў.

Калі яны прыйшлі сюды, то я не марудзіў, але ў наступны дзень сеў у трыбунале і загадаў прывесці таго чалавека. Абвінаваўцы сталі вакол яго, але не ўнеслі супраць ніякага абвінавачвання ў тых злачынствах, якія я падазраваў. Яны спрачаліся з ім пра іх веру і пра нейкага памерлага Езуса, пра якога Павел сцвярджае, што Ён жывы.

Не ведаючы, як вырашаць такія справы, я спытаўся ў яго, ці не хоча ён пайсці ў Ерузалем і там судзіцца за гэта. Калі ж Павел пажадаў, каб яго справу разглядаў Аўгуст, я загадаў сцерагчы яго, пакуль не адпраўлю да цэзара.

Гэта слова Божае.

РЭСПАНСАРЫЙНЫ ПСАЛЬМ (Пс 103 (102), 1–2. 11–12. 19–20аb, Р.: 19а)

Рэфрэн: Пан паставіў трон свой на нябёсах.

Або: Аллелюя.

1. Благаславі, душа мая, Пана, *

і ўсё нутро маё, імя Яго святое.

2. Благаславі, душа мая, Пана, *

і не забывай пра ўсе Яго дабрадзействы.

Рэфрэн: Пан паставіў трон свой на нябёсах.

Або: Аллелюя.

11. Бо, як высока ўзносіцца неба над зямлёю, *

настолькі вялікая міласэрнасць Пана да тых, хто Яго баіцца.

12. Як далёка ўсход ад захаду, *

так аддаліў ад нас Ён нашыя правіны.

Рэфрэн: Пан паставіў трон свой на нябёсах.

Або: Аллелюя.

19. Пан паставіў трон свой на нябёсах, *

і валадарства Яго над усім пануе.

20. Благаслаўце Пана, Ягоныя анёлы, *

магутныя сілай, якія выконваеце Ягонае слова.

Рэфрэн: Пан паставіў трон свой на нябёсах.

Або: Аллелюя.

СПЕЎ ПЕРАД ЕВАНГЕЛЛЕМ (Ян 14, 26)

Акламацыя: Аллелюя, аллелюя, аллелюя.

Дух Святы навучыць вас усяму

і нагадае вам пра ўсё, што Я сказаў вам.

Акламацыя: Аллелюя, аллелюя, аллелюя.

ЕВАНГЕЛЛЕ (Ян 21, 15–19)

Пасі ягнят Маіх, пасі авечак Маіх

+ Чытанне святога Евангелля паводле Яна.

Калі Езус з’явіўся cваім вучням і снедаў разам з імі, сказаў Сымону Пятру: Сымоне, сын Яна, ці любіш ты Мяне больш, чым яны? Той адказаў Яму: Так, Пане, Ты ведаеш, што я люблю Цябе. Езус кажа яму: Пасі ягнят Маіх.

Зноў кажа яму другі раз: Сымоне, сын Яна, ці любіш ты Мяне? Ён адказаў: Так, Пане, Ты ведаеш, што я люблю Цябе? Езус кажа яму: Пасі авечак Маіх.

І кажа яму трэці раз: Сымоне, сын Яна, ці любіш ты Мяне? Пётр засмуціўся, што трэці раз спытаўся ў яго “ці любіш ты Мяне?”, і сказаў: Пане, Ты ўсё ведаеш, Ты ведаеш, што я люблю Цябе.

Езус кажа яму: Пасі авечак Маіх. Сапраўды, сапраўды кажу табе: калі ты быў маладзейшы, то падпяразваўся сам і хадзіў, куды хацеў. Калі ж састарышся, то выцягнеш рукі свае і іншы падпяража і павядзе, куды не хочаш.

А гаварыў так, каб зазначыць, якой смерцю той уславіць Бога. І пасля гэтых слоў, кажа яму: Ідзі за Мной!

Гэта слова Пана.

Субота сёмага велікоднага тыдня

Імша раніцай

ПЕРШАЕ ЧЫТАННЕ (Дз 28, 16–20. 30–31)

Застаўся ў Рыме, прапаведуючы Божае Валадарства

Чытанне кнігі Дзеяў Апосталаў.

Калі мы прыйшлі ў Рым, Паўлу дазволілі жыць асобна з жаўнерам, які яго вартаваў.

Праз тры дні Павел склікаў да сябе самых знакамітых юдэяў і, калі яны сышліся, сказаў ім: Браты, я не зрабіў нічога супраць народа ці звычаяў айцоў, аднак мяне як вязня перадалі ў рукі рымлянаў. Яны дапыталі мяне і хацелі адпусціць, бо ў мяне не было ніякай смяротнай віны.

Калі юдэі пярэчылі гэтаму, я вымушаны быў звярнуцца да цэзара, але не для таго, каб у нечым вінаваціць свой народ. Таму я паклікаў вас, каб пабачыцца і паразмаўляць з вамі, бо за надзею Ізраэля я закаваны ў гэтыя кайданы.

Жыў Павел цэлыя два гады ў нанятым ім доме і прымаў усіх, хто прыходзіў да яго, прапаведуючы Божае Валадарства і навучаючы пра Пана Езуса Хрыста, без перашкоды і з усёй адвагай.

Гэта слова Божае.

РЭСПАНСАРЫЙНЫ ПСАЛЬМ (Пс 11 (10), 4. 5 і 7, Р.: пар. 7b)

Рэфрэн: Праведнікі ўбачаць Тваё аблічча, Пане.

Або: Аллелюя.

4. Пан у святой сваёй святыні, *

Трон Пана на нябёсах.

Вочы Ягоныя бачаць, *

павекі Яго назіраюць за сынамі чалавечымі.

Рэфрэн: Праведнікі ўбачаць Тваё аблічча, Пане.

Або: Аллелюя.

5. Пан выпрабоўвае справядлівага і бязбожнага, *

ненавідзіць душа Яго тых, хто любіць насілле.

7. Бо Пан справядлівы і любіць праўду, *

праведнікі ўбачаць Ягонае аблічча.

Рэфрэн: Праведнікі ўбачаць Тваё аблічча, Пане.

Або: Аллелюя.

СПЕЎ ПЕРАД ЕВАНГЕЛЛЕМ (Ян 16, 7. 13)

Акламацыя: Аллелюя, аллелюя, аллелюя.

Пашлю вам Духа праўды,

Ён навучыць вас усёй праўдзе.

Акламацыя: Аллелюя, аллелюя, аллелюя.

ЕВАНГЕЛЛЕ (Ян 21, 20–25)

Той вучань напісаў гэта, і сведчанне ягонае  праўдзівае

+ Чытанне святога Евангелля паводле Яна.

У той час:

Пётр азірнуўся і ўбачыў, што за ім ідзе ўмілаваны вучань Езуса, які на вячэры спачываў на Яго грудзях, і сказаў: Пане, хто той, які Цябе выдасць?

Калі Пётр убачыў яго, сказаў Езусу: Пане, а ён што?

Езус кажа яму: Калі Я хачу, каб ён заставаўся, пакуль Я прыйду, што табе да таго? Ты ідзі за Мною.

І разышлося гэтае слова паміж братоў, што вучань той не памрэ. Але не сказаў яму Езус, што не памрэ, але: Калі Я хачу, каб ён заставаўся, пакуль Я прыйду, то што табе да таго?

Той вучань сведчыць пра гэта і напісаў гэта. І мы ведаем, што сведчанне ягонае праўдзівае.

Ёсць і шмат іншага, што ўчыніў Езус. Але, калі апісаць гэта падрабязна, то, думаю, сам свет не змясціў бы напісаных кніг.

Гэта слова Пана.

СПАСЛАННЕ ДУХА СВЯТОГА

Імша ў вігілію

Гэтыя чытанні выкарыстоўваюцца на Імшы, якая цэлебруецца вечарам у суботу перад ці пасля І Нешпараў нядзелі Спаслання Духа Святога.

ПЕРШАЕ ЧЫТАННЕ (Быц 11, 1–9)

Таму дадзена яму імя: Бабілён, бо там змяшаў Пан мову ўсёй зямлі

Чытанне кнігі Быцця.

На ўсёй зямлі была адна мова і аднолькавыя словы. Рушыўшы з усходу, людзі знайшлі ў зямлі Сэнаар раўніну і пасяліліся там. І сказалі адзін аднаму: Давайце наробім цэглы і абпалім агнём. І стала ў іх цэгла замест камянёў, а земляная смала замест вапны. І сказалі яны: Давайце збудуем сабе горад і вежу, вяршыня якой узнясецца да нябёсаў, і зробім сабе знак, каб не рассеяцца па паверхні ўсёй зямлі. І сышоў Пан  паглядзець горад і вежу, што будавалі сыны чалавечыя.

І сказаў Пан: Вось адзін народ і адна ва ўсіх мова; і вось што пачалі рабіць, і не адступяцца яны ад таго, што задумалі ўчыніць. Сыдзем жа і змяшаем там мову іхнюю, так каб адзін не разумеў мовы другога. І рассеяў іх Пан адтуль па паверхні ўсёй зямлі, і яны перасталі будаваць горад. Таму дадзена яму імя: Бабілён, бо там змяшаў Пан мову ўсёй зямлі, і адтуль рассеяў іх Пан па паверхні ўсёй зямлі.

Гэта слова Божае.

РЭСПАНСАРЫЙНЫ ПСАЛЬМ (Пс 104 (103), 1–2а. 24 і 35c. 27–28. 29bc–30, Р.: пар. 30)

Рэфрэн: Спашлі, Пане, свайго Духа і аднаві аблічча зямлі.

Або: Аллелюя.

1. Благаславі, душа мая, Пана, *

Пане, Божа мой, Ты вельмі вялікі.

Ты апрануўся ў веліч і красу. *

2. Ты ахінуўся святлом, быццам шатай.

Рэфрэн: Спашлі, Пане, свайго Духа і аднаві аблічча зямлі.

Або: Аллелюя.

24. Незлічоныя, Пане, Твае справы. *

Усё Ты мудра стварыў,

зямля напоўнілася Тваімі стварэннямі. *

35. Благаславі, душа мая, Пана!

Рэфрэн: Спашлі, Пане, свайго Духа і аднаві аблічча зямлі.

Або: Аллелюя.

27. Усе яны чакаюць, што Ты дасі ім есці ў свой час. *

28. Калі даеш ім, яны падбіраюць,

Калі раскрываеш руку сваю, *

яны насычаюцца дабром.

Рэфрэн: Спашлі, Пане, свайго Духа і аднаві аблічча зямлі.

Або: Аллелюя.

29. Ты забіраеш іхні дух, і яны гінуць, *

і вяртаюцца ў свой пыл.

30. Ты пасылаеш свайго Духа і паўстаюць яны, *

Ты аднаўляеш аблічча зямлі.

Рэфрэн: Спашлі, Пане, свайго Духа і аднаві аблічча зямлі.

Або: Аллелюя.

ДРУГОЕ ЧЫТАННЕ (Рым 8, 22–27)

Дух заступаецца за нас стагнаннямі невымоўнымі

Чытанне Паслання святога апостала Паўла да Рымлянаў.

Браты:

Бо мы ведаем, што ўсё стварэнне разам стогне і пакутуе ажно да цяперашняга часу. І не толькі яно, але і мы самі, якія маем пачатак Духа, і мы ў сабе стогнем, чакаючы ўсынаўлення, выкуплення цела нашага. Бо мы ўратаваныя праз надзею. А надзея, калі нехта бачыць, не ёсць надзеяй. Бо, калі хто бачыць, навошта яму яшчэ спадзявацца? Але калі спадзяёмся на тое, чаго не бачым, тады чакаем цярпліва.

Таксама і Дух дапамагае ў слабасцях нашых; бо мы не ведаем, аб чым трэба маліцца, але Сам Дух заступаецца за нас стагнаннямі невымоўнымі. Той жа, хто даследуе сэрцы, ведае, якая думка ў Духа, бо Ён заступаецца за святых па волі Божай.

Гэта слова Божае.

СПЕЎ ПЕРАД ЕВАНГЕЛЛЕМ

Акламацыя: Аллелюя, аллелюя, аллелюя.

Прыдзі, Дух Святы,

напоўні сэрцы сваіх верных

і запалі ў іх агонь сваёй любові.

Акламацыя: Аллелюя, аллелюя, аллелюя.

ЕВАНГЕЛЛЕ (Ян 7, 37–39)

Пацякуць рэкі вады жывой

+ Чытанне святога Евангелля паводле Яна.

У апошні вялікі дзень свята Езус стаў і, заклікаючы, сказаў: Хто прагне, няхай прыйдзе да Мяне і п’е. Хто верыць ў Мяне, у таго, як сказана ў Пісанні, з улоння пацякуць рэкі вады жывой.

Гэта сказаў Ён пра Духа, якога павінны былі прыняць тыя, хто паверыў у Яго: бо яшчэ не было Духа Святога, таму што Езус яшчэ не ўславіўся.

Гэта слова Пана.

НЯДЗЕЛЯ СПАСЛАННЯ ДУХА СВЯТОГА

Імша ўдзень

ПЕРШАЕ ЧЫТАННЕ (Дз 2, 1–11)

Напоўніліся ўсе Духам Святым і пачалі гаварыць на іншых мовах

Чытанне кнігі Дзеяў Апосталаў.

Калі настаў дзень Пяцідзясятніцы, усе былі разам на адным месцы. І раптам узняўся шум з неба, нібы павеў моцнага ветру, і напоўніў увесь дом, дзе сядзелі яны. І з’явіліся ім языкі падзеленыя, быццам ад агня, і затрымаліся на кожным з іх. І напоўніліся ўсе Духам Святым і пачалі гаварыць на іншых мовах, як Дух даваў ім прамаўляць.

Былі ў Ерузалеме юдэі, людзі пабожныя з усякага народу пад небам. Калі ўзняўся шум гэты, сабралася мноства людзей, і захвалявалася, бо кожны чуў іх, што яны гавораць на ягонай мове. І бянтэжыліся і дзівавалі, кажучы: Ці ж усе тыя, хто гаворыць, не галілейцы? Як жа мы чуем кожны сваю мову, у якой нарадзіліся. Парфяне і мідзяне, і эламіты, і жыхары Месапатаміі, Юдэі і Кападокіі, Понта і Азіі,  Фрыгіі і Памфіліі, Егіпта і частак Лівіі, сумежных з Кірынеяй, ды прыезджыя рымляне, юдэі і празеліты,  крыцяне і арабы, – мы чуем, што яны гавораць нашымі мовамі пра вялікія справы Божыя?

Гэта слова Божае.

РЭСПАНСАРЫЙНЫ ПСАЛЬМ (Пс 104 (103), 1аb і 24аc. 29bc–30. 31 і 34, Р.: пар. 30)

Рэфрэн: Спашлі, Пане, свайго Духа і аднаві аблічча зямлі.

Або: Аллелюя.

1. Благаславі, душа мая, Пана, *

Пане, Божа мой, Ты вельмі вялікі.

24. Незлічоныя, Пане, Твае справы. *

зямля напоўнілася Тваімі стварэннямі.

Рэфрэн: Спашлі, Пане, свайго Духа і аднаві аблічча зямлі.

Або: Аллелюя.

29. Ты забіраеш іхні дух, і яны гінуць, *

і вяртаюцца ў свой пыл.

30. Ты пасылаеш свайго Духа і паўстаюць яны, *

Ты аднаўляеш аблічча зямлі.

Рэфрэн: Спашлі, Пане, свайго Духа і аднаві аблічча зямлі.

Або: Аллелюя.

31. Няхай слава Пана трывае навекі, *

няхай Пан радуецца справам сваім.

34. Няхай будзе мілай Яму мая песня, *

і я буду радавацца ў Пану.

Рэфрэн: Спашлі, Пане, свайго Духа і аднаві аблічча зямлі.

Або: Аллелюя.

ДРУГОЕ ЧЫТАННЕ (1 Кар 12, 3b–7. 12–13)

Усе мы адным Духам ахрышчаныя

Чытанне Паслання святога апостала Паўла да Карынцянаў.

Браты:

Ніхто не можа сказаць «Езус — Пан», калі не будзе ў Духу Святым.

Розныя ёсць дары, але той самы Дух;

розныя служэнні, але Пан адзін і той самы;

розныя дзеянні, але той самы Бог, які робіць ўсё ва ўсіх.

Але кожнаму даецца праяўленне Духа на карысць.

Як цела адно, але мае многа членаў, якія, хоць іх шмат, складаюць адно цела, так і Хрыстус.

Бо ўсе мы адным Духам ахрышчаныя ў адно цела, юдэі ці грэкі, нявольнікі ці свабодныя, і ўсе напоены адным Духам.

Гэта слова Божае.

СЕКВЕНЦЫЯ

1. Божа, Дух Святы, прыйдзі і нябеснага спашлі

нам святла Твайго струмень.

Ойча ўбогіх паспяшы,

сэрцам праўду пакажы і свае дары нам дай.

2. Суцяшыцель сэрц людскіх,

наймілейшы госць у іх,

Асалода стомленых, Адпачынак змучаных

і Вада для прагнучых, Суцяшэнне плачучых.

3. О Святло шчаслівае, ў сэрцаў глыб ўніклівае,

Тваіх верных напаўняй.

Без Твайго дыхання што ж сярод стварэння?

Пустата і небыццё.

4. Што нячыста ў нас, абмый,

што засохла, ажыві.

Што паранена, злячы, што ў нас цвёрдае, схілі,

скрыўлена — прамым чыні, холад сэрца разагрэй.

5. Дай Тваім жа верным, Божай ласкі пэўным,

сем Тваіх святых дароў.

Дай заслугу мужнасці, вытрываласць у вернасці,

дай і радасць вечную. Амэн.

СПЕЎ ПЕРАД ЕВАНГЕЛЛЕМ

Акламацыя: Аллелюя, аллелюя, аллелюя.

Прыдзі, Дух Святы,

напоўні сэрцы сваіх верных

і запалі ў іх агонь сваёй любові.

Акламацыя: Аллелюя, аллелюя, аллелюя.

ЕВАНГЕЛЛЕ (Ян 20, 19–23)

Як паслаў Мяне Айцец, так і я пасылаю вас, прыміце Духа Святога

+ Чытанне святога Евангелля паводле Яна.

Калі быў вечар таго першага дня тыдня, і дзверы дома, дзе збіраліся вучні, былі замкнёныя ад страху перад юдэямі, прыйшоў Езус і стаў пасярэдзіне, і сказаў ім: Спакой вам! І, сказаўшы гэта, паказаў ім рукі і бок. Узрадаваліся вучні, убачыўшы Пана. Тады Езус зноў сказаў ім: Спакой вам! Як паслаў Мяне Айцец, так і я пасылаю вас. І, сказаўшы гэта, дыхнуў, і кажа: Прыміце Духа Святога. Каму адпусціце грахі, таму будуць адпушчаны; на кім пакінеце, на тым застануцца.

Гэта слова Пана.